މުނިފޫހި – Eydhafushi Times http://www.eydhafushitimes.com/live Community online newspaper for Baa Atoll Fri, 24 Jan 2020 15:44:28 +0000 dv hourly 1 https://wordpress.org/?v=5.0.8 ވާހަކަ: މަންމަން ގޮއްޔެ http://www.eydhafushitimes.com/live/entertainment/98429/ http://www.eydhafushitimes.com/live/entertainment/98429/#respond Fri, 17 Jan 2020 04:18:44 +0000 http://www.eydhafushitimes.com/live/?p=98429\nއަހަރެންނަކީ ފަސްގަނޑު ކަޅު، ގަސްކަރަ ފެހި އަދި ފެންމީރު ފުރަމާލެއަށް އުފަން ޒުވާން ހިތެއްގެ ވެރިއެކެވެ. ޢުމުރަކީ ހަމަ އެންމެ ގަރުނެކެވެ. ބަލާބެލުމަށް އަހަރެންނަކީ އިސްކޮޅުން ދިގު އޮޅަލި މީހެކެވެ. އަންހެން ކުދިން ދޯޅަ ވާހަކަލަ ފަޚްލަވާނެކެވެ. ގައިގެ ހަން ރޫޖެހި އަޑު މުސްކުޅިއެއްކަމަކު އެއްވެސް އުނދަގުލަކާއި ނުލާ ވާހަކަދައްކާލުމަކީ އަހަރެންނަށް އަދި އެހާ އުނދަގޫކަމެއް ނޫނެވެ. އަހަރެންގެ ޒުވާންކަމުގެ ބައްތީގެ ހުޅުކޮޅު މިއަދު ނިވިފައިވީނަމަވެސް އަހަރެން ދަތްހުރި ދުވަހު ކާށި ކެވޭތޯ ކުރިމަސައްކަތް އޭގެ އެންމެ ...\nThe post ވާހަކަ: މަންމަން ގޮއްޔެ appeared first on Eydhafushi Times.\n]]> http://www.eydhafushitimes.com/live/entertainment/98429/feed/0ކަބީރް ޚާންގެ ޗުއްޓީ އާއިލާއާ އެކު ސޮނެވާފުށީގައި http://www.eydhafushitimes.com/live/news/64066/ http://www.eydhafushitimes.com/live/news/64066/#respond Thu, 19 Dec 2019 06:35:11 +0000 http://www.eydhafushitimes.com/live/?p=64066\nފިލްމު އުފެއްދުމުގެ މަސައްކަތްކުރި ކުޅަދާނަ ޑައިރެކްޓަރު ކަބީރް ޚާން އޭނާގެ އާއިލާއާއެކު މިހާރު ސޮނެވާފުށި ރިސޯޓުގައި ޗުއްޓީ ހޭދަކުރަމުން އެބަދެއެވެ. ކަބީރް ޚާންގެ އަންހެނުން މިނީ މާތުރްގެ އިންސްޓަގްރާމުގައި އަޕްލޯޑް ކޮށްފައިވާ ފޮޓޮއެއްގައި އޭނާ ބުނެފައިވަނީ، ސިޓީގެ ދިރިއުޅުމުން ބޭރުވެ އަރާމުކޮށްލަން ކޮންމެ އަހަރަކު އެއްފަހަރު ކަހަލަ ގޮތަކަށް ރާއްޖެއަށް ޒިޔާރަތްކުރާ ކަމަށާއި މި ފަހަރުގެ ދަތުރުގައި ނިންމީ ސޮނެވާ ފުށި ކަމަށެވެ. ކަބީރް ޚާން ރާއްޖޭގައި ޗުއްޓީ ހޭދަކުރަމުންދާއިރު ދާދިފަހުން އޭނާ ވަނީ ”83” ފިލްމުގެ ...\nThe post ކަބީރް ޚާންގެ ޗުއްޓީ އާއިލާއާ އެކު ސޮނެވާފުށީގައި appeared first on Eydhafushi Times.\nފިލްމު އުފެއްދުމުގެ މަސައްކަތްކުރި ކުޅަދާނަ ޑައިރެކްޓަރު ކަބީރް ޚާން އޭނާގެ އާއިލާއާއެކު މިހާރު ސޮނެވާފުށި ރިސޯޓުގައި ޗުއްޓީ ހޭދަކުރަމުން އެބަދެއެވެ.\nކަބީރް ޚާންގެ އަންހެނުން މިނީ މާތުރްގެ އިންސްޓަގްރާމުގައި އަޕްލޯޑް ކޮށްފައިވާ ފޮޓޮއެއްގައި އޭނާ ބުނެފައިވަނީ، ސިޓީގެ ދިރިއުޅުމުން ބޭރުވެ އަރާމުކޮށްލަން ކޮންމެ އަހަރަކު އެއްފަހަރު ކަހަލަ ގޮތަކަށް ރާއްޖެއަށް ޒިޔާރަތްކުރާ ކަމަށާއި މި ފަހަރުގެ ދަތުރުގައި ނިންމީ ސޮނެވާ ފުށި ކަމަށެވެ.\nކަބީރް ޚާން ރާއްޖޭގައި ޗުއްޓީ ހޭދަކުރަމުންދާއިރު ދާދިފަހުން އޭނާ ވަނީ ”83” ފިލްމުގެ ޝޫޓިން ނިންމާލާފައެވެ. އިންޑިއާގެ ކުރީގެ ކްރިކެޓް ކުޅުންތެރިޔާ ކަޕީލް ދޭވްގެ ހަޔާތުގެ މައްޗަށް ބިނާކޮށް އުފައްދާ ފިލްމުގައި ރަންބީރު ކަޕޫރާއި، ދިޕިކާ ޕަދުކޯން ފެނިގެންދާނެއެވެ. އެ ފިލްމު ރިލީޒްކުރަން ހަމަޖެހިފައިވަނީ އަންނަ އަހަރުގެ އޭޕްރީލް މަހުގެ 10 ވަނަ ދުވަހުއެވެ.\nއޭގެ އިތުރުންވެސް މިނީ ވަނީ އޭނާގެ ދެ ދަރިންނާއެކު އެ ރިސޯޓުގައި ނަގާފައިވާ ގިނަ ފޮޓޯތަކެއް އިންސްޓަގްރާމް ކޮށްފައެވެ.\n]]> http://www.eydhafushitimes.com/live/news/64066/feed/0ހަޤީޤީ ހާދިސާ: ރީލޯޑް http://www.eydhafushitimes.com/live/entertainment/48618/ http://www.eydhafushitimes.com/live/entertainment/48618/#respond Fri, 06 Sep 2019 05:23:04 +0000 http://www.eydhafushitimes.com/live/?p=48618\nމިހާރަކަށް އައިސް މީހުންނަށް ފޯނުކޮށް މަކަރާއި ހީލަތުން އޮޅުވާލައިގެން ބޮޑެތި އަގުގައި ރީލޯޑާއި ރާސްޓަސް ހޯދަމުންދާ މީހުން މި މުޖުތަމަޢުގައި އުޅެމުންދޭ. މިކަމަށް ސަމާލުވެލައްވާ! އަހަރެންނަކީ ޢުމުރުން 50ގެ އަހަރުތައް ގުނަމުންދާ ރާއްޖެތެރޭގައި ދިރިއުޅޭ މީހެކެވެ. ދިރިއުޅެނީ އަމިއްލަ މަސައްކަތުން ލިބޭ އާމްދަނީ އަކުން ފުއްދާ ލައިގެންނެވެ. މީހަކު ކަމަކު އެދިއްޖެނަމަ އެކަމެއް ކޮށްލައިދިނުމަކީ އަހަރެންގެ އާދައެކެވެ. މިގޮތުން އަހަރެން ދިރިއުޅެމުންދާ ރަށަކީ ދުވަހެއް ދުވަހަކަށް ތަރައްޤީވެ ކުރިއަރަމުން އަންނަ ރަށެކެވެ. ރަށުގެ ގިނަ ޒުވާނުން މަސައްކަތްކުރަނީ ...\nThe post ހަޤީޤީ ހާދިސާ: ރީލޯޑް appeared first on Eydhafushi Times.\n]]> http://www.eydhafushitimes.com/live/entertainment/48618/feed/0ހަޤީޤީ ވާހަކަ: އެދުވަސް ފޮހެލެވޭނެނަމަ… http://www.eydhafushitimes.com/live/entertainment/48615/ http://www.eydhafushitimes.com/live/entertainment/48615/#respond Fri, 30 Aug 2019 01:54:44 +0000 http://www.eydhafushitimes.com/live/?p=48615\nޝިފާ. ޝިފާ. ދަރިފުޅާ އަދިވެސް ހޭލާކަށް ނުވޭތަ؟ މިހާރު ގަޑިން އެހެރަ7ޖެހީ. އަދިވެސް ތިއޮތީ ނިދާފަ. އަދި މިއީ ދަރިފުޅުގެ ފަހު އަހަރު. މިފަހަރު ދަރިފުޅު ވާނެ ބަރާބަރަށް ސްކޫލަށްދާން. އަދި ޓިއުޝަނަށްވެސް ދާން. މަންމަ އަންނާނަން ދަރިފުޅު ފެންވަރަން ވާއިރަށް ސައި ހަދާފަ. އަވަސް ކުރާތި. ފަރީދާ މިހެން ބުނެފައި ބަދިގެ ފަރާތަށް ގޮސް ސައިތައްޔާރު ކުރަން ފެށިއެވެ. ޝިފާ އަވަސް އަވަހަށް ތެދުވެ ގަޑި ބަލާލިއެވެ. އަސްތާ! މިހާރު އެ އޮތް ...\nThe post ހަޤީޤީ ވާހަކަ: އެދުވަސް ފޮހެލެވޭނެނަމަ… appeared first on Eydhafushi Times.\nޝިފާ. ޝިފާ. ދަރިފުޅާ އަދިވެސް ހޭލާކަށް ނުވޭތަ؟ މިހާރު ގަޑިން އެހެރަ7ޖެހީ. އަދިވެސް ތިއޮތީ ނިދާފަ. އަދި މިއީ ދަރިފުޅުގެ ފަހު އަހަރު. މިފަހަރު ދަރިފުޅު ވާނެ ބަރާބަރަށް ސްކޫލަށްދާން. އަދި ޓިއުޝަނަށްވެސް ދާން. މަންމަ އަންނާނަން ދަރިފުޅު ފެންވަރަން ވާއިރަށް ސައި ހަދާފަ. އަވަސް ކުރާތި. ފަރީދާ މިހެން ބުނެފައި ބަދިގެ ފަރާތަށް ގޮސް ސައިތައްޔާރު ކުރަން ފެށިއެވެ. ޝިފާ އަވަސް އަވަހަށް ތެދުވެ ގަޑި ބަލާލިއެވެ. އަސްތާ! މިހާރު އެ އޮތް ސްކޫލަށްދާ ގަޑި ކައިރިވަނީ. މިހެން ހިތަށް އަރާ ތެދުވެ ފެންވަރާލައިގެން ޔުނީފޯރމް އަޅާލިއެވެ. އަދި ފޮތްތައް ހިފައިގެން ގެއިން ނިކުންނަން ފެށުމުން ފަރީދާ އެހިއެވެ.\nފަރީދާ: ދަރިފުޅާ! މިއަދު ސައި ނުބޮއެ ސްކޫލަށްދާ ދުވަހަކީތަ؟\nޝިފާ: މަންމާ! މިހާރު މާ ލަސްވެއްޖެ އެއްނު. އިންޓަވަލް ގަޑީގަ ގެއަށް އައިސް ސައިބޯނީ.\nމިހެން ބުނެ ޝިފާ ބޭރަށް ނިކުތުމުން އެހެން ދުވަސްތަކެކޭ އެއްފަދައިން މިއަދުވެސް ފަރީދާ ޝިފާ ގޮވައިގެން ސްކޫލާއި ދިމާލަށް ހިނގައިގަތެވެ.\nއެވަގުތު ޝިފާ ބުންޏެވެ.\nޝިފާ: މަންމާ. ކޮންމެ ދުވަހަކު މަންމަ ތިޔަ ބުރަ އުފުލާކަށް ނުވާނެ. އަޅުގަނޑަކީ މިހާރު ކުޑަ ކުއްޖެއް ނޫން. އަޅުގަނޑަށް އެކަނި ސްކޫލަށް ދާން އެެގޭނެ!\nފަރީދާ: އެންމެ ރަނގަޅު. އެހެންވިއްޔާ މަންމަ މިދަނީ ގެއަށް. ….. ދަރިފުޅާ! ބަލައިގެން ދައްޗޭ.\nމިހެން ބުނެފައި ފަރީދާ ގެއާއި ދިމާލަށް މިސްރާބް ޖެހިއެވެ. އަދި ގެއަށް ވަތް ތަނުން ނަސީރު ބުންޏެވެ.\nނަސީރު: ކޮބާ އެމަންޖެ. މިއަދު ސްކޫލުދޮށަށް ނުދާ ދުވަހެއްތަ؟\nފަރީދާ: ޝިފާ ބުނީ މަންމަ މިހާރު ސްކޫލް ދޮށަށް ދާނެކަމެއް ނެތޯ؟ އެހެން ނޫނަސް އެމަންޖެ މިހާރު އެހެރީ ބޮޑުވެފަ. އެކަނި އުޅެންވެސް ދަސް ކުރަންވާނެ. އެހެން ނޫންތަ ނަސީރު.\nނަސީރު: (ފަރީދާ މިހެން ބުނުމުން ނަސީރު ބޯ ޖަހާލާފައި ބުންޏެވެ.) އެމަންޖެ އެދޭގޮތަކަށް ކަންތައް ކޮށްދީ! އެކަމު އެކަނި އުޅޭއިރު ސަމާލުވާން ވާނެ. ފަރީދާވެސް ޖެހޭނެ އޭނަ އުޅޭ ނޫޅޭގޮތް ބަލަން. އަދި ޝިހާންވެސް މިފަހަރު އެދިޔައީ ޔޫކޭޖީއަށް. އެސޮރަށްވެސް ވަރަށް ރަނގަޅަށް ފަރުވާތެރި ވާންވާނެ.\nމިގޮތުގައި ދުވަސްތައް ވޭތުވަމުންދިޔައެވެ. ސްކޫލްގެ ފަހު އިމްތިހާން ކައިރިވަނީއެވެ. ކިޔެވުމުގައި ޝިފާގެ ކުލާސް ކުދިންނާއެކު މަސްޣޫލުވެ އުޅެއެވެ. ޝިފާގެ މުޅި ދުވަސް ހޭދަކުރަމުން ދަނީ ކުލާހަށް ދިއުމުގައާއި ޓިއުޝަނަށް ދިއުމުގައެވެ. އަދި އިތުރު ވަގުތު ތަކުގައި ކުލާސްކުދިންނާއެކު އެކުދިންގެ ގޭގެއަށްގޮސް ގްރޫޕް ސްޓަޑީ ހެދުމަކީ ޝިފާގެ އާދައެކެވެ. އަދި ޝިފާ އަކީ ކިޔެވުމަށް މޮޅު ކުއްޖަކަށްވެފައި، ޢުމުރުން 16 އަހަރުގައި އޭނާގެ ސެކަންޑްރީ ސްޓޭޖް ފުރިހަމަ ކުރުން އެއީ ޝިފާގެ މައިންބަފައިން މިއަދު އުފާކުރާ އެއްކަމެވެ. އަދި ކިޔެވުމުގައި ގިނަވަގުތު ހޭދަކުރަމުންދާތީ ފަރީދާ އަބަދުވެސް ހުންނަނީ އުފަލުންނެވެ. އަދި ސްކޫލް ނިމިގެން ގެއަށް އަންނަ ގަޑިއާއި އެހެނިހެން ގަޑިތަކުގައިވެސް ޝިފާ އުޅޭ ނޫޅޭގޮތް އޭނާގެ މަންމަ އަންނަނީ ބަލަމުންނެވެ. ޝިފާވެސް ތަނަކަށް ދާނަމަ މަންމަގެ ކައިރިން ހުއްދަ ހޯދުމަކީ ޝިފާގެ އާދައެކެވެ.\nނިޝްވާ އަކީ ޝިފާގެ ކުލާހުގައި ވަރަށް ގާތް ރަށްޓެހި ކުއްޖެކެވެ. ޝިފާ އަށް ކޮންމެ ކަމެއް ދިމާވިޔަސް ނިޝްވާ އާއި އެވާހަކަތައް ހިއްސާކުރެއެވެ. އެގޮތުން ފިލާވަޅުތައް ހެދުމުގައި ވެސް އެކަކު އަނެކަކަށް އެހީތެރިވެދިނުމަކީ މިދެކުދިންގެ އާދައެކެވެ. އާދައިގެ މަތިން ރޭގަނޑުގެ އިރާކޮޅުގެ ވަގުތު ތަކުގައި ޝިފާ ނިޝްވާ ކިޔަވަން ހުންނަ ގެއަށްގޮސް ދެމީހުން އެކުގައި ފިލާވަޅުތައް ހެދުމުގައި އުޅެއެވެ. މިހެން އުޅުމުގައި ނިޝްވާ މެންގެ ގޭގައި އުޅޭ ފިރިހެން ކުއްޖަކާއި ޝިފާ ވަރަށް ގިނައިން ވާހަކަ ދައްކާ ހަދައެވެ. ޝިފާ ދެކޭގޮތުގައި ނިޝްވާ އުޅެނީ ފަލާހުމެން ގޭގައި ކަމުން ފަލާހް އާއި ވާހަކަ ނުދައްކައިފިނަމަ ނިޝްވާ ދެރަވެދާނެއެވެ. އަދި ޝިފާއަކީ މަޑުމައިތިރި ބުރުސޫރަ ރީތި ، ހިމަތޮޅި ހެދިބޮޑުވަމުން އަންނަ ލޫޅާފަތި ކުއްޖަކަށްވުމުން ސްކޫލުން ނިމިގެން ގެއަށް އަންނަ ގަޑިތަކުގައާއި ޓިއުޝަނަށްދާ ގަޑިތަކުގައި ވަރަށްގިނަ ފިރިހެން ކުދިން ޝިފާ އާއި ދިމާލަށް ތުބުން ފުމެ ހެދި ނަމަވެސް އެކަންކަމާ، ޝިފާ މާބޮޑަކަށް އަޅައެއް ނުލައެވެ. އަދި އެމީހުންނާއި ވާހަކަ ދައްކައެއް ނުހަދައެވެ.\nދުވަސްތައް މާޒީވެގެން ދެއެވެ. ނަމަަވެސް ޝިފާގެ ކިޔެވުމަކަށް ބަދަލެއް ނާދެއެވެ. އާދައިގެ މަތިން ކޮންމެ ރެއަކުވެސް ޝިފާ ނިޝްވާ މެންގެ ގެއަށް ގްރޫޕް ސްޓަޑީ ހަދަން ދެއެވެ. އަދި ޝިފާ އެގެއަށްގޮސް ހަދާގަޑިތަކަށް ފަލާހް ފާރަލަމުން ދެއެވެ. ގިނަގިނައިން ޝިފާ އާއި ވާހަކަ ދެއްކުމަކީ ފަލާހްގެ އާދައަކަށް ވަނީ ވެފައެވެ. މިގޮތުން އެއްރެއަކު ޝިފާ ޓިއުޝަން ނިމިގެން ގެއަށް ދާން ނިކުތްތަނުން ފަލާހް އަހާލިއެވެ.\nފަލާހް: ޝިފާ އެކަނިތަ ގެއަށް ދަނީ!\nޝިފާ: އާނ. މިހާރަކަށް އައިސް އަހަރެން އެކަނި ދަނީ\nފަލާހް: ބިރެއް ނުގަނޭތަ. އެކަނި ދާކަށް!\nޝިފާ: ކޮން ކަމަކާ ބިރު ގަންނަންވީ. އެވަރުގެ ކަމެއް އަދި އަހަރެންނަކަށް ދިމަލެއް ނުވޭ.\nފަލާހް: އަަހަރެން ބިރުގަނޭ. ސަބަބަކީ ޝިފާ ގެއްލި ދާނެތީ!\nފަލާހް މަލާމާތުގެ ރާގަކަށް ޝިފާ އާއި ދިމާލަށް ބުނެލިއެވެ. އަދި ބުންޏެވެ. މިރޭ އަހަރެން ގޮސްދާނަން ޝިފާ ގެއަށްލާދޭން.\nޝިފާ: ނޫން. އެކަނި ގޮސްދާނަމޭ.\nމިހެން ބުނެ ޝިފާ ގެއަށްދާން ހިނގައިގަތުމުން ފަލާހް އަނެއްކާވެސް ޝިފާ މަޑުކުރުވިއެވެ.\nއަދި ވަރަށް ލަދުވެތި ރާގަކަށް ބުންޏެވެ.\nފަލާހް: ޝިފާ އަހަރެންނާ ރައްޓެހިވެދާނަންތަ.\nމިހެން ބުނުމުން ޝިފާ ގެ ގާތަށް ވަރަށް ރުޅި އައެވެ. އަދި އެއްވެސް ޖަވާބެއް ނުދީ ހިނގައިގަތެވެ.\nއެވަގުތު ފަލާހްގެ ހިތަށް އެރިއެވެ. ކޮންމެ ރެއަކުވެސް ޝިފާ މިގެއަށް އަންނާނެއެވެ. އަންނަ ކަމުގައި ވަނީނަމަ ޖެހޭނީ ރައްޓެހިވާށެވެ. ނުވެއްޖެ ނަމަ ކުޅި ދައްކާލާނަމެވެ. މިހެންހިތާ ޝިފާ އެގެއަށް ކިޔަވަން އަންނަ ކޮންމެ ރެއަކުހެން ފަލާހްގެ އުނދަގޫ ޝިފާއަށް ކުރަމުން ދިޔައެވެ. ގޮތްގޮތުން ރަށްޓެހިވޭތޯ އަހަމުން ދިޔައެވެ. ނަމަވެސް ޝިފާ އޭގެ ޖަވާބްގައި ދެމުން ދިޔައީ ބީރު ކަންފަތެކެވެ. އަދި މިވާހަކަ ޝިފާ އެއްވެސް މީހަކަށް ނާންގައެވެ. އޭނާގެ ބޭނުމަކީ ކިޔަވައިގެން މޮޅު ކުއްޖަކަށްވުމެވެ.\nއޭގެ 14 ވަރަކަށް ދުވަސް ފަހެވެ. ވަގުތަކީ ހަވީރުގެ ވަގުތެކެވެ. ޝިފާ އާދައިގެ މަތިން ސްކޫލް ޕްރޮޖެކްޓެއް ހަދަން ނިޝްވާ މެންގެ ގެއަށް ދިޔައެވެ. އޭރު އެގޭގައި ފަލާހްވެސް އުޅެއެވެ. ނަމަވެސް ފަލާހް މާބޮޑަކަށް އެވަގުތަކު ޝިފާ އާއި ވާހަކަ ދައްކާކަށް ނޫޅެއެވެ. ޝިފާ އާއި ނިޝްވާ ޕްރޮޖެކްޓް ހެދުމުގައި ގާތްގަނޑަކަށް3ގަޑި އިރެއްހާއިރު ހޭދަކުރިއެވެ. އަދި ރޭގަނޑު 8 ޖެހުމުން ޕްރޮޖެކްޓާއި ބެހޭ ފޮޓޯތަކެއްގެ ފޮޓޯ ކޮޕީ ނަގަން ޖެހޭ ވާހަކަ ނިޝްވާ ގާތު ޝިފާ ބުންޏެވެ. އަދި ފޮޓޯ ކޮޕީ ނަގަން ދިއުމާ މެދު ދެމީހުން ވާހަކަ ދައްކަން ތިއްބައި ފަލާހް އެތަނަށް އައިސް ބުންޏެވެ.\nފަލާހް: ކޮންކަމެއްތަ ނުވެގެން ތިއުޅެނީ.\nނިޝްވާ: މިއުޅެނީ ޝިފާގެ ޕްރޮޖެކްޓަށް ބޭނުންވާ ފޮޓޯތަކެއްގެ ކޮޕީ ނުނެގިގެން. އަހަރެން ހުންނާނެ އަހަރެންގެ ޕްރޮޖެކްޓްގެ ފޮޓޯ ތަކުގެ ކޮޕީ ނަގާފަ. އެކަމު ޝިފާ ބުނީ އަންނަމުން ފޮޓޯ ކޮޕީ ނަގަން ހަނދާން ނެތުނީޔޯ.\nނިޝްވާ މިހެން ބުނުމުން ފަލާހް ހީލާފައި ބުންޏެވެ.\nފަލާހް: ތީ އެއްވެސް ކަމެއް ނޫން. މަ ތިކަން ކޮށްދީފާނަން.\nފަލާހް މިހެން ބުނުމުން ޝިފާ އެއްވެސް އެއްޗެކޭ ނުބުނެ އިނެވެ. ނަމަވެސް ނިޝްވާ ބުނި ބުނުމަށް ފޮޓޯތަކުގެ ކޮޕީ ނަގަން ފަލާހް އާއިއެކު ބޭރަށް ނިކުތެވެ. އަދި ފަލާހް އާއިއެކު ސައިކަލްގައި ދިޔައެވެ. ގޮސް މާލޭގެ މަޝްހޫރު ރެސްޓޯރެންޓެއްކަމަށްވާ” ގްރީންވިއު” ރެސްޓޯރެންޓް ކައިރިއަށް ސައިކަލް މަޑުކޮށްލިއެވެ. އެތަނަށް މަޑުކުރުމަށްފަހު ފަލާހް ބުންޏެވެ.\nފަލާހް: މި ސައިކަލް މަތީގަ ޝިފާ މަޑުކުރޭ. އަހަރެން އެބަ އަންނަން.\nމިހެން ބުނެފައި ޝިފާ އެ ރެސްޓޯރެންޓް ކައިރީ ސައިކަލް މަތީގައި މަޑުކުރުމަށް ބުނެފައި އެތާ ކައިރީ ހުރި އޮފީހެއް ކަހަލަ ތަނަކަށް ފަލާހް ވަނެއެވެ. އޭރު އެއީ ކޮންތަނެއްކަމެއްވެސް ޝިފާ އަކަށް ހުދު ނޭގެއެވެ. ސަބަބަކީ ޝިފާ އަކީ އެއް އިރެއްގައިވެސް މާލެތެރެއަށް އެގޮތަށް ނިކުމެ ހަދާ ކުއްޖަކަށް ނުވުމެވެ.\nއޭގެ ގާތްގަނޑަކަށް5ވަރަކަށް މިނެޓް ފަހެވެ. ފަލާހް އެތަނުން ނިކުމެގެން ޝިފާ ކައިރިއަށް އައެވެ. އަދި ބުންޏެވެ.\nފަލާހް: ޝިފާ. އަދި ކުޑައިރުކޮޅެއް ނަގާނެ. މިތާ މަޑުކޮށްލާ\nޝިފާ: އެކަމު ހާދަ ގިނައިރެކޭ.\nފަލާހް: ނުވާނެ ދެން މާގިނައިރެއް. އެނިމެނީ.\nމިހެން ބުނެފައި އަނެއްކާވެސް ފަލާހް އެތަނަށް ގޮސް ވަނެވެ. ފަލާހް އެތަނަށް ވަނުމުން ޝިފާ ފަލާހް އެވަތް ތަނުގެ ކައިރިއަށްގޮސް ދޮރު މަތީގައި މަޑުކޮށްލިއެވެ. އެވަގުތު ޝިފާއަށް އެތަނުގެ ނަން ބޯޑަށް ބަލާލެވުނެވެ. ” މާނިއު ގެސްޓް ހައުސް” އަދި ހިތަށް އެރިއެވެ. މިތަނަށް ފަލާހް އެއައީ ކީއްކުރަން ހެއްޔެވެ. މީ ފޮޓޯ ކޮޕީ ނަގާތަނެއްވެސް ނޫން ވިއްޔާއެވެ. އޭރު އެގެސްޓް ހައުސް ކުރިމަތީ 06 ވަރަކަށް ފިރިހެން ކުދިން މަޑުކޮށްލައިގެން ތިއްބެވެ. އަދި އެމީހުން ޝިފާ އާއި ދިމާލަށް ބަލާކަން ކޮންމެވެސް ވަރަކަށް ޝިފާއަށް ހީވިއެވެ. ނަމަވެސް އެއިން މީހަކާއި ޝިފާ ވާހަކައެއް ނުދައްކައެވެ. އަދި ފަލާހްވެސް އެމީހުންނާއި ތަންކޮޅެއް ދުރުގައި ގެސްޓް ހައުސް ތެރޭގައި ހުއްޓެވެ. ފަލާހްވެސް އެމީހުންނާއި ވާހަކަ ނުދެއްކުމުން ޝިފާގެ ހިތަށް މާބޮޑު އެއްޗެހިތަކެއް ނާރައެވެ.\nކުއްލިއަކަށް ޝިފާގެ ފުރަގަހުން މީހަކު އައިސް އަތުގައި ހިފިއެވެ. އެވަގުތު ޝިފާއަށް ހަޅޭއްލަވައި ގަނެވުނެވެ.\nޝިފާ: ދޫކޮށްލާ! ތީކާކު. ދޫކޮށްލާ!\nޝިފާ ހަޅޭއްލެވި ނަމަވެސް އެމީހުން ފިޔަވައި އިތުރު މީހަކު އެހިސާބަކުން ފެންނާކަށްްނެތެވެ. އަދި އެމީހާ ގަދަކަމުން ކަހަލަ ގޮތަކަށް އެގެސްޓް ހައުސްގެ ރިސެޕްޝަން ތެރެއަށް ޝިފާ ވެއްދިއެވެ. އޭރު ރިސެޕްޝަން ކައިރީގައި 11 ވަރަކަށް ފިރިހެން ކުދިން ތިއްބެވެ. އަދި ޝިފާ ހަޅޭއްލަވާ ގަދަހަދަން ފެށުމުން ރިސެޕްޝަން ތެރޭގައި ތިބި މީހުން ޝިފާ އާއި ދިމާކޮށް މަލާމާތުގެ ރާގަކަށް ހޭން ފެށިއެވެ. އަދި ޝިފާ ވަރަށް ބާރަށް ރޯން ފެށުމުން އެމީހާ ޝިފާގެ އަތުގައި ހިފާ އެގެސްޓް ހައުސްގެ3ވަނަ ފޮލޯގައި ހުންނަ 12 ނަމްބަރ ކޮޓަރި ތެރެއަށް ގަދަކަމުން ވެއްދިއެވެ. އޭރު ފަހަތުން ފަލާހް އާއިއެކު އިތުރު ބަޔަކު އަންނަތަންވެސް ޝިފާއަށް ފެނުނެވެ. ކޮޓަރިތެރެއަށް ވެއްދިއިރު އެކޮޓަރިތެރޭގައި ހުސްގަޔާ ފިރިހެން ކުއްޖަކު އޮށޯވެލައިގެން އޮތް މަންޒަރު ޝިފާޔަށް ފެނުނެވެ. އެވަގުތު އެމީހާ ކޮޓަރިތެރެއަށްވަދެ ކޮޓަރިތަޅުލައި ތަންޑު އެޅުވިއެވެ. އަދި އޭނާ ގަދަކަމުން ޝިފާ ބަރަހަނާކުރަން އުޅުނެވެ.\nއެވަގުތު ޝިފާ ރޮމުން ބުންޏެވެ.\nޝިފާ: ކީއްކުރަން. ގައިގަ އތްނުލާ! ދޫކޮށްލާ!. ދޫ ކުރާށޭނު މިބުނީ.\nމިހެން ބުނެ ޝިފާ އަޑުން އަޑު ނަގާ ވަރަށް ބާރަށް ރޯން ފެށިއެވެ.\nޝިފާ ރޯން ފެށުމުން އެމީހާގެ ގާތަށް ވަރަށް ރުޅިއައެވެ. އަދި ވަރަށް ހަޑިހުތުރުބަހުން ޝިފާ އާއި މުހާތަބުކުރަން ފެށިއެވެ. އެވަގުތު އެދުމަތީގައި އޮތް ކުއްޖާ، ފުންމައިގެން އައިސް ފުރަގަހުން ޝިފާގެ ގައިގައި ހިފައިގަތެވެ. އަދި އެކުއްޖާ ޝިފާގެ ނާޒުކު ގުނަވަންތަކާއި ގަދަކަމުން ބެހި ހަދަމުން ގެންދަން ފެށިއެވެ. އެކުއްޖާ މިހެން ކަންތައް ކުރަން ފެށުމުން ޝިފާ ވަރަށް ރުޅިއައިސްގެން ގަދަހަދަން ފެށިއެވެ. އޭރު އެކުއްޖާގެ ގައިގައި އޮތީ ހަމަ އެކަނި ލައިގެން ހުރި ޖިންސް އެކަންޏެވެ. ނަމަވެސް ޝިފާގެ ރުޅި އިހުނަށްވުރެ ވަރުގަދަވެ ހަޅޭއްލަވަން ފެށުމުން ”ތިޔަލަވާ ހަޅޭއްކެއްގެ އަޑު އަހާނެ މީހަކު ނުހުންނާނެޔޭ” ޝިފާ އެކޮޓަރި ތެރެއަށްވެއްދި މީހާ ބުންޏެވެ. އަދި ބުންޏެވެ. ”މީ ކިހާ ސަޅި ކަމެއް ހެއްޔެވެ. މީ ތިމަންނަގެ ފްރެންޑުންނޭ އެމީހުން އޯކޭ ވާނެޔޭ” ބުންޏެވެ. އެވަގުތު ކޮޓަރީގެ ދޮރުގައި ޓަކި ޖަހާ އަޑު އިވުނެވެ. އަދި އެމީހާ ކޮޓަރި ދޮރުހުޅުވަން ދާންފެށުމުން ތިހެން ނުހަދާށޭ ކިޔާ އެމީހާގެ ފައިގައި ޝިފާ ހިފިއެވެ. ހަމަ ހިފުމާއެކު އެމީހާ ފައިފޮޅާލުމަށްފަހު ގޮސް ދޮރު ހުޅުވިއެވެ. އޭރު ކޮޓަރީގައި ކުރިންވެސް އޮތް ކުއްޖާ ޝިފާގެ ގައިގައި ގަދަކަމުން ބައްދައިގެން އޮތެވެ. އެމީހާގޮސް ދޮރުހުޅުވުމުން ކުއްލިއަކަށް 07 ވަރަކަށް މީހުން އެކޮޓަރީގެ ތެރެއަށް ދެމިގަތެވެ. ނަމަވެސް ފަލާހް އެއް ނެތެވެ. އަދި ޝިފާ ކޮޓަރީގެތެރެއަށް ވެއްދި މީހާ އެމީހުންނާއި ކޮންމެވެސް ވާހަކަ ތަކެއް ދެއްކުމަށްފަހު ކޮޓަރިން ނިކުމެގެން ހިގައްޖެއެވެ.\nޝިފާގެ ހިތަށް ކުއްލިއަކަށް ބިރުވެރިކަން ވަނެވެ. އަދި މުޅި މީހާ ހާސްވެ ދާހިތްލަން ފެށިއެވެ. ކުރާނެކަމެއް ނެތެވެ. އެތަށް ބައެއްގެ ޝިކާރައަކަށް މިއަދު ޝިފާގެ ހަށިގަނޑު ވެއްޖެއެވެ. ކޮޓަރީގެތެރެއަށް ވަތް މީހުން ގަދަކަމުން ޝިފާ ގެންގޮސް އެދުމަތީގައި ބޭއްވިއެވެ. އަދި އެމީހުން ގަދަކަމުން ޝިފާއާއިމެދު ބަދުއަހްލާޤީ އަމަލު ހިންގަމުން ގެންދިޔައެވެ. މިއީ ތަޤްދީރެވެ. މިއީ އިންސާނިއްޔަތު ކަމެއް ނޫނެވެ. ޝިފާ ފަދަ މަޢުސޫމް ކުއްޖެއްގެ ދިރިއުޅުން މިއަދު މިވަނީ ވެއްޔާ މޮޑެވިފައެވެ. ހަޔާތް ބަރުބާދު ވެއްޖެއެވެ.\nއެރޭގެ ކަޅު އަދިރިކަން އިންތިހާޔަށް ދިޔައީ ބޮޑުވަމުންނެވެ. ހަޔާތުގައި އެންމެ ފަހަރަކު އައި ކަޅު ވިލާގަނޑެއްގެ ސަބަބުން ދިރިއުޅުން މުޅިން އަދިރިކޮށްލިއެވެ. ބަނަކޮށްލިއެވެ. ދެން އައީ އެހެން ތޫފާނެކެވެ. އެމީހުން އެމީހުން ބޭނުންވާ މަޤުސަދު ހާސިލްވުމުން ޝިފާއަށް އިތުރަށް ބިރު ދައްކަން ފެށިއެވެ. އޭގެ އިރުކޮޅެއްފަހުން އަނެއްކާވެސް ކޮޓަރީގެ ދޮރުގައި މީހަކު ޓަކިޖަހަން ފެށިއެވެ. އަދި އެމީހުންގެ ތެރެއިން މީހަކު ދޮރުހުޅުވާލުމުން ފަލާހް އެކޮޓަރީގައި ތިބި މީހުންގެ އަތަށް ދެ ފޯނު ދިއްކޮށްލުމަށްފަހު ފޮޓޯ ނެގުމަށް ބުންޏެވެ. އަދި އެމީހުން ފޮޓޯނަގަން އުޅުމުން ޝިފާ އެއްޗެހިލުމަށް އަވަސްވެގަތެވެ. ނަމަވެސް ކަންވީ އެހެނަކުން ނޫނެވެ. ޝިފާ އެއްޗެހިލުމަށް އެމީހުން ހުރަސް އެޅިއެވެ. ބަރަހަނާ ހާލަތުގައި ގަދަކަމުން އެނދުމަތީގައި ބޭންދުމަށްފަހު އެކިގޮތްގޮތަށް ޝިފާގެ ފޮޓޯ އެމީހުން ނަގަމުން ދިޔައެވެ. ފޮޓޯ ނެގުމަށްފަހު އެއްޗެހިލާށޭ ބުނުމުން ޝިފާ އަވަސް އަވަހަށް ހެދުން ލިއެވެ.\nޝިފާ ހެދުން ލުމުން ފަލާހް އާއި އިތުރު މީހަކު ކޮޓަރީގައި މަޑުކުރުމަށްފަހު އެހެން އެންމެން ކޮޓަރި ތަޅުލުމަށްފަހު ނުކުމެގެން ބޭރަށް ދިޔައެވެ. އެވަގުތު ޝިފާ ބިރު ގެންނެވުމުގެ ގޮތުން ފަލާހް ބުންޏެވެ.\nފަލާހް: (ޝިފާއަށް ފޯނުގައި ހުރި ފޮޓޯތައް ދެއްކުމަށްފަހު ބުންޏެވެ) މިވާހަކަ އެއްވެސް މީހަކުގާތު ބުނެފިނަމަ ފޮޓޯތައް ލީކުކޮށްލާނަން.\nޝިފާ: ފަލާ. ތިހެން ނުހަދާ އަހަރެން ދޫކޮށްލާ!\nޝިފާ މިހެން ބުނުމުން ވަރަށް ހަޑިހުތުރުބަހުން ޝިފާ އާއި ދިމާލަށް ބުނެލިއެވެ.\nފަލާހް: މިވާހަކަ ޝިފާގެ ފަރާތުން މީހަކަށް އެގިއްޖެނަމަ ޝިފާ މަގުމަތިން ފެނުނަސް ކުޅި ދައްކާލާނަން.\nފަލާހް މިހެން ބުނުމުން ޝިފާ އަގައިންވެސް ނުބުނެ ބަސް ހުއްޓިފައި އިނެވެ. އޭރު ޝިފާގެ މޫނުމަތިން ފެންނަމުންދަނީ މާޔޫސްކަމާއި މަޑުމޮޅިކަމެވެ. މޫނުގެ ކުލަ ވަނީ ބަދަލުވެފައެވެ. ފެންނަނީ ހިތާމައެވެ. އަދި ވަރަށް ދެރަވެފައި ފަލާހް އާއި ދިމާލަށް ބުންޏެވެ.\nޝިފާ: ކީއްވެ އަހަންނަށް ތިހެން ތިހެދީ. އަހަންނަށް ކުރެވުނު ކުށަކީ ކޮބާ! އާދޭސްކޮށްފަ މިބުނީ.\nފަލާހް: އަހަރެމެންނަށް މީ އާކަމެއް ނޫން. ތިޔައީ މިހެން ހެދި ފުރަތަމަ ކުއްޖާއެއް ނޫން. ކިތަންމެ ކުއްޖަކަށްވެސް ހުންނާނެ މިހެން ހަދާފަ. ސޮރީ. ޝިފާ.\nމިހެން ބުނެފައި ފަލާހްގެ ފަޓްލޫނުގެ ޖީބުން ލައިފް ފެން ހުސްކުރި ކުޑަފުޅިއެއް ނަގާ ދައްކާލަމުން ޝިފާ އާއި ދިމާލަށް ބުންޏެވެ.\nފަލާހް: އަހަރެން މިހުރީ މި ބޮއެގެން. އެހެންވެ މީ އަހަރެން ގަސްތުގަ ކުރިކަމެއް ނޫން. ހިނގާ ގެއަށްދާން.\nފަލާހް މިހެން ބުނުމުން ޝިފާ ވަރަށް ރުޅިއައިސްފައި ބުނި.\nޝިފާ؛ އަހަރެން އެކަނި ގޮސްދާނަން. އިތުރު މީހަކާ އެކު ދެން ދާކަށް ބޭނުމެއް ނޫން. ކަލޭމެންނަށް ކަލޭމެންގެ އެދުން ފުރިހަމަ ވެއްޖެ އެއް ނޫން. އަހަރެން ދެން ދޫކޮށްލާ! ޕްލީސް\nފަލާހް: ތިހެނެއް އެކަނި ގެއަކަށް ނުދެވޭނެ.\nމިހެން ބުނެ ފަލާހް ގަދަ ހަދަން ފެށުމުން ޝިފާ ބިރުންހުރެ ފަލާހްގެ ސައިކަލުގެ ފަހަތަށް އެރިއެވެ. އަދި ފަލާހް އާއި އެކު ނިޝްވާމެންގެ ގެއަށް ޝިފާ ދިޔައެވެ. ޝިފާ އެގެއަށް ބޭލުމަށްފަހު ފަލާހް ވަރަށް ބާރަށް ސައިކަލްގައި ނައްޓާލިއެވެ.\nޝިފާ ގޮސް ނިޝްވާމެންގެ ގެއަށް ވަނުމާއެކު ޝިފާ ހާސްވެ ދެރަވެފައި ހުރިތަން ނިޝްވާއަށް ފެނުނެވެ. އަދި ޝިފާގެ ކައިރިއަށްގޮސް ނިޝްވާ ސުވާލުކުރަން ފެށިއެވެ. އެވަގުތު ޝިފާ ވަރަށް ބާރަށް ރޮއެގަތްފައި ނިޝްވާގެ ގައިގައި ބައްދާލިއެވެ. އަދި ޝިފާ ރޯން ފެށުމުން ނިޝްވާ ބުންޏެވެ.\nނިޝްވާ: ޝިފާ ކީއްވެތަ ތި ރޮނީ. ހާދަ ލަހަކުން ތިޔައީ. ކޮބާ ނަގަންދިޔަ ފޮޓޯތަކުގެ ކޮޕީ. ނުރޮއެ ކިޔާދީބަލަ. ކިޔައިދިނީމަ ނޫން އެނގޭނި. އެއްވެސްކަމެއް ސިއްރުކުރާކަށް ނުވާނެ.\nނިޝްވާ މިހެން ބުނުމުން ޝިފާ ރޮވުން ހުއްޓާލާފައި ، ވަރަށް ހިތާމަވެރި ރާގަކަށް މިވާހަކަތައް ނިޝްވާއަށް ކިޔައިދޭން ފެށިއެވެ. އަދި އެރޭ ކަންތައްވީގޮތް ނިޝްވާއަށް ވަރަށް ތަފްސީލްކޮށް ކިޔައިދިނުމަށްފަހު އެމީހުން ޝިފާއާއި އެރޭ ގަދަކަމުން ބަދުއަހްލާޤީ އަމަލު ހިންގާފައިވާކަމަށާއި، އޭނާއަށް އަނިޔާކޮށްފައިވާ ވާހަކަވެސް ބުންޏެވެ. އަދި އެމީހުން ކޮށްފައިވާ ބައެއް އަނިޔާތަށް ނިޝްވާއަށް ޝިފާ ދެއްކިއެވެ. ޝިފާގެ މިއަސަރުގަދަ ވާހަކަ ނިޝްވާއަށް އަޑު އިވުމުން ނިޝްވާވެސް ބޭނުންވީ ހަމަ އެވަގުތުން ފެށިގެން ފަލާހްމެންގެ ގެއިން ނިކުމެގެން ދާށެވެ. އެކަމަކު ނިޝްވާ ވަކި ދާނީ ކޮންތާކަށް ހެއްޔެވެ.\nނިޝްވާ: މިގެއަކު އަހަރެންނެވެސް ދެނެއް ނުހުންނާނަން\nނިޝްވާ މިހެން ބުނުމުން ޝިފާ ބުންޏެވެ.\nޝިފާ: ރޮމުން ރޮމުން ބުންޏެވެ. ”ދެން ވަކި ކޮންތާކަށްތަ ނިޝް ދާން ތިއުޅެނީ!”\nނިޝްވާ: ވަކިތަނެއް ނެތް. އެކަމަކު ދެނެއް އަހަރެންނެތް މިގެއަކު ނޫޅޭނަން. މިނޫންގޮތެއް ނެތިއްޔާ ރަށަށް ގުޅާ އަހަރެންގެ މަންމައަށް ޝިފާ އަށް ދިމާވި ތި ކަންތައް ކިޔާދޭނީ. އޭރުން މަންމަމެންވެސް ނުރުހުންވާނެ މިގޭގަ ހުންނަން.\nނިޝްވާ މިހެން ބުނުމުން ޝިފާ ނިޝްވާގެ އަތުގައި ހިފާފައި ބުންޏެވެ.\nޝިފާ: މީގެ ފަހުން ނިޝްވާ ހުންނާނީ ޝިފާ މެންގެ ގޭގަ. ހިނގާ ދާން.\nމިހެން ބުނެ ނިޝްވާގެ ހެދުންތައް ފޮއްޓަށް އެޅުމަށްފަހު ގެއިން ނިކުމެގެން ކާރެއްގައި ޝިފާ އާއި އެކު ޝިފާ މެންގެ ގެއަށް ދިއައެވެ. ދިޔަ މަގުމަތީގައި ނިޝްވާގެ މަންމަ އަށް ފޯނުން ގުޅައި މިވާހަކަ ކުރުކޮށް ކިޔައިދިނުމުން ނިޝްވާގެ މަންމަ މައްސަލައެއް ނެތްކަމަށާއި ނިޝްވާއަށް ފެންނަ އެންމެ ރަނގަޅުގޮތަކަށް ކަންތައް ކުރީމަ ރަނގަޅުވާނެކަމަށާއި، އަދި ނިޝްވާވެސް ބަލައިގެން އުޅުމަށް ބުނެ ފޯނު ބޭއްވިއެވެ.\nކާރު ގޮސް ޝިފާމެންގެ ގޭދޮށަށް މަޑުކުރުމާއެކު ނިޝްވާ ފޮށި ހިފައިގެން ޝިފާއާއި އެކު ޝިފާމެންގެ ގެއަށް ވަނެވެ. އޭރު ޝިފާގެ މަންމަ ފަރީދާ އިނީ ގޭގެ ސިޓިންގ ރޫމްގައި ފިލުމެއް ބަލާށެވެ. ޝިފާއަށް މަންމަ ފެނުމާއެކު ވަރަށް ބާރަށް ރޮއެ ގަނެވުނެވެ. އަދި ދުވެފައިގޮސް ފަރީދާގެ ގައިގައި ޝިފާ އޮޅުލައިގަތެވެ.\nފަރީދާ ކުއްލިއަކަށް ހައިރާންވިއެވެ. ޝިފާއަކީ އެއް އިރެއްގައިވެސް އެގޮތަށް ރޮއެއުޅުނު ކުއްޖެއް ނޫންކަމުން ކޮންމެވެސް ކަމެއް ހިނގައިފިކަން ފަރީދާއަށް އެނގުނެވެ. އަދި ނިޝްވާ ފޮށި ހިފައިގެން ހުރިތަން ފެނުމުން ހައިރާން ކަމެއް ލިބުނެވެ. ފަރީދާ ޝިފާއަށް ހިތްވަރުދީފައި ރޮވުން ހުއްޓާލާ، ވެގެން އުޅެގޮތެއް ކިޔައިދިނުމަށް އެދުނެވެ. ނަމަވެސް ޝިފާއަކަށް އެވާހަކަތައް މަންމައަކަށް ކިޔައިދޭނެހާ ހިތްވަރެއް ނުލިބުނެވެ. އަދި އެވަގުތަކީ ނަސީރު ގޭގައި ނޫޅޭ ވަގުތެއްކަމުން ނަސީރަށް ފޯނުކޮށް އަވަހަށް ގެއަށް އައިސް ދިނުމަށް ފަރީދާ އެދުނެވެ. އެވަގުތު ނިޝްވާ ވެގެން އުޅޭގޮތް ފަރީދާއަށް ކިޔައިދޭން ފެށިއެވެ. އަދި ނިޝްވާ ގެއިން ނިކުމެގެން އައިވާހަކަވެސް ނިޝްވާ ފަރީދާއަށް ކިޔައިދިނެވެ.\nމިވާހަކަތައް ފަރީދާ އަޑުއަހާފައި ވަރަށް ބާރަށް ރޮއެގަތެވެ. އެވަގުތު ޝިފާ ހޭނެތިގެން ބިންމައްޗަށް ވެއްޓުނެވެ. ނިޝްވާވެސް ގިސްލަ ގިސްލާފައި ރޮނީއެވެ. މިއަޑަށް ނިދާފައި އޮތް ކުޑަކުޑަ ޝިހާން ހޭލައިގެން ރޮމުން ރޮމުން އައިސް ފަރީދާގެ ގައިގައި ބައްދާލިއެވެ. ފަރީދާއަށްް ގޮތް ހުސްވިއެވެ.\nކުއްލިއަކަށް ނަސީރު އައިސް ގެއަށް ވަދެއްޖެއެވެ. އޭރުވެސް ޝިފާ އޮތީ ހޭނެތިފައެވެ. ފަރީދާއާއި ނިޝްވާ އަޑުން އަޑުނަގާފައި ރޮނީއެވެ. ނަސީރު ގެއަށް ވަނުމުން ފަރީދާ ރޮމުން ރޮމުން ބުންޏެވެ.\nފަރީދާ: ނަސީރު. އެމަންޖެ ސަލާމަތްކޮށްދީ. ސަލާމަތްކޮށްދީ. މިހެން ބުނުމުން ނަސީރުއަށް ކަމެއް ގޯސްވެގެން އުޅޭކަން އެނގުނެވެ. ނަމަވެސް މާގިނަ ވާކަހަތަކެއް ނުދައްކާ ވަގުތުން އެމްބިއުލާންސް އަށް ގުޅާ ޝިފާ އައި.ޖީ.އެމް އެޗަށް ގެންދެވުނެވެ. އޭރުވެސް ޝިފާ ހެއެއް ނާރައެވެ. ޝިފާ އޮތީ އެމެޖެންސީގައެވެ. އެތަންފެނިފައި ފަރީދާ ހޭނެތިގެން ވެއްޓިއްޖެއެވެ. އަދި ނަސީރު ފަރީދާ ނަގައިގަނެގެން ގޮސް ޖެހިގެން ހުރި އެނދު މަތީގައި ބޭއްވިއެވެ. އެވަގުތު ޑޮކްޓަރުންނާއި ނަރުހުން ފަރީދާ ހޭއެރުވޭތޯ މަަސައްކަތް ކުރަމުން ގެންދެއެވެ. އެހެނަސް މާގިނައިރުތަކެއް ނުވަނީސް ފަރީދާއަށް ހޭވެރިކަން ވެއްޖެއެވެ. ފަރީދާ ހޭއެރުމުން މިހާދިސާ ހިނގައި ދިޔަގޮތް ފަރީދާ ޑޮކްޓަރުންނަށް ކިޔައިދިނެވެ. މިކަވާހަކަތައް ޑޮކްޓަރަށް ކިޔައިދިނުމުން ހޮސްޕިޓަލުން މިކަން ފުލުހުންނަށް ރިޕޯރޓްކުރިއެވެ. އަދި ޝިފާގެ ކައިރީ އޭނާ ހޭއެރުވޭތޯ ވަރަށް އަވަދިނެތި ޑޮކްޓަރުން މަސައްކަތް ކުރަމުން ގެންދެއެވެ.\nނިޝްވާ ޝިހާން އުރާލައިގެން އައި.ޖީ.އެމް.އެޗްގެ އެމެޖެންސީ ރޫމްގެ ބޭރުގައި މަޑުކޮށްލައިގެން ހުއްޓެވެ. އޭރުވެސް ނިޝްވާގެ މޫނުމަތިން ފެންނަނީ މާޔޫސްކަމެވެ. ވިސްނެނީ ޝިފާގެ ހާލާއި ދޭތެރޭގައެވެ. އަދި ހިތަށް އެރިއެވެ. ”ފަލާހް އެއީ އިންސާނެއްބާއެވެ. އުނހު.. އެއީ އިންސާނެއްގެ ސިފައިގައިހުރި ޖަނަވާރެކެވެ. ހަމަ ޖަނަވާރެކެވެ. މިހެން ނިޝްވާގެ ހިތުން ތަސްބީހައެއްހެން ކިޔާލަ ކިޔާލާ ހުއްޓެވެ.”\nފުލުހުންގެ ތަހްޤީޤް ޓީމެއް އެތަނަށް އަތުވެއްޖެއެެވެ. އަދި ޑޮކްޓަރުންގެ މަސައްކަތުން ޝިފާ ހޭއަރައިފިއެވެ. އޭރު ޝިފާގެ ހަށިގަނޑުން ހުރީ ވަރަށް ގަދަޔަށް ދާހިއްލާފައެވެ. ފުލުހުން އައިސް ކަން ހިނގާދިޔަ ގޮތާއި ބެހޭގޮތުން ސުވާލުކުރުން ޝިފާ ކަން ހިނގާދިޔަގޮތް ކުރުގޮތަކަށް ކިޔައިދިނެވެ. އަދި ޑޮކްޓަރުގެ ރިޕޯރޓް ފުލުހުންނަށް ލިބުމުން ޝިފާ ގެއަށް ދޫކޮށްލުމުން މިމައްސަލަގައި ބަޔާން ދިނުމަށް މޯލްޑިވްސް ޕޮލިސް ސަރވިސްގެ ފެމެލީ އެންޑް ޗައިލްޑް ޕްރޮޓެކްޝަން ޑިޕާރޓްމަންޓަށް ދިއުމަށް ޝިފާގެ މައިން ބަފައިންގެ ގާތު ފުލުހުން އެދުމަށްފަހު ފުލުހުން އެނބުރި ހިނގައްޖެއެވެ. އެވަގުތު ޝިފާއަށް އޭނާގެ ބައްޕަ އާއި، މަންމަ ފެނުމުން ރޮވިއްޖެއެވެ. ނަމަވެސް ފަރީދާ ޝިފާއަށް ހިތްވަރު ދިނެވެ. އަދި ފަރީދާ ނަސީރު ގޮވައިގެން އެމެޖެންސީ ރޫމުން ބޭރަށް ނިކުމެ، ޝިފާ އަށް ދިމާވި މިހާދިސާ ތަފްސީލްކޮށް ކިޔައިދިނެވެ.\nފުލުހުން ދިއުމުން ފަރީދާ ބުންޏެވެ.\nފަރީދާ: ދަރިފުޅާ! މިކަމުގައި ދަރިފުޅުގެ ފުރިހަމަ އެއްބާރުލުން ފުލުހުންނަށް ދޭންވާނެ.\nފަރީދާ މިހެން ބުނުމުން ޝިފާ މިހުރިހާ ވާހަކަތަކެއް ވަރަށް ތަފްސީލްކޮށް ފަރީދާއަށް ކިޔައިދިނެވެ. އަދި މިވާހަކަތައް މީހަކަށް ކިޔައިދީފިނަމަ ހޭއަރުވާލާނެކަމަށް އެމީހުން ބުނެފައިވާކަމަށްވެސް ޝިފާ ބުންޏެވެ. ނަސީރު ވަރަށް ރުޅިއައެވެ. އަދި ހިތާމަކުރިއެވެ. ހުރި ހަމަ އެންމެ އަންހެން ދަރިއަކަށް ބަޔަކު މިފަދަ އިހާނެތިކޮށް ކަންތައް ކޮށް އިންސާނީ ހައްޤުތަކަށް އަރައިގަތީމައެވެ. ޝިފާގެ ކުށަކީ ކޮބާ ހެއްޔެވެ.\nޖެހިގެން އައި ދުވަހު ޝިފާ ހޮސްޕިޓަލުން ގެއަށް ދޫކޮށްލިއެވެ. ގެއަށްދިއުމަށްފަހު ފެންވަރާލައި ގެން ޝިފާގެ މަންމަ އާއި ބައްޕަ އާއިއެކު މޯލްޑިވްސް ޕޮލިސް ސަރވިސްގެ ފެމެލީ އެންޑް ޗައިލްޑް ޕްރޮޓެކްޝަން ޑިޕާރޓްމަންޓަށް ދިޔައެވެ. އަދި ފުލުހުން އެދުނު ފަދައިން ކަންތައް ހިނގާދިޔަގޮތް ވަރަށް ތަފްސީލްކޮށް ޝިފާ ފުލުހުންނަށް ކިޔައިދިނެވެ.\nޖެހިގެން އައި ދުވަހު ފަލާހް ފުލުހުންގެ ބެލުމުގެދަށަށް ގެނެވުނެވެ. މިމައްސަލަ ބަލަައި ކާމިޔާބްކަމާއެކު ފުލުހުންގެ ތަހްޤީޤް ނިންމަލީ މިމަައްސަލާގައި ހިމެނޭ އެންމެން ފުލުހުން ހައްޔަރުކުރުމަށްފަހު އެވެ.\nއޭގެ އެއްމަސް ފަހެވެ. އަބަދުވެސް ބަނޑެއްގައި ރިއްސާތީ ޝިފާ އުޅޭތަން ފެނެއެވެ. ނަމަވެސް އެކަމަކަށް ހައްލެއް ނައެވެ. މިކަމާއި ގުޅިގެން ޝިފާގެ މަންމަގެ އެދުމުގެ މަތިން ޝިފާ ޑޮކްޓަރަށް ދެއްކުމުން ޝިފާ ބަލިވެ އިންކަމަށް ޑޮކްޓަރުގެ ރިޕޯރޓްތަކުން ދެއްކިއެވެ. މިކަމާ ޝިފާ ހުންނަނީ ވަރަށް ލަދުންނެވެ. މީހުންގެ ތެރޭގައި ޝިފާ ފަލީހަތްވެދާނެތީއެވެ. ނަމަވެސް ޝިފާގެ މައިން ބަފައިން ޝިފާއަށް ހިތްވަރުދެމުން ގެންދެއެވެ.\nފަރީދާ: ކެތްކުރޭ ދަރިފުޅާ! މިއީ މިއަދު ދަރިފުޅު ކެތްކުރަންވީ ވަގުތު. މަންމަވެސް ދެރަވޭ ދަރިފުޅަށް ތިހެން ވުމުން. އެކަމު ހުރިހާކަމެއްވެސް ދެނެވޮޑިގެންވާ ފަރާތަކީ ﷲ އެވެ. ދުޢާކުރޭ ދަރިފުޅާ.\nމިހެން ތަކުރާރުކޮށް ޝިފާ ގާތު އޭނާގެ މަންމަ ފަރީދާ ބުނަމުން ދެއެވެ. ނަމަވެސް މިހާދިސާއާއި ގުޅިގެން ޝިފާ މިހާރުވަނީ ސްކޫލުންވެސް ވަކިކޮށްފައެވެ. ހިތާމައިގެ ކޮޅެއްނެތެވެ. މަޢުސޫމް ކުށެއްނެތް ކުއްޖަކަށް ޖެހުނު މިފަދަ އިންސާނިއްޔަތުކަމެއްނެތް ހަޑިމުޑުދާރު ކަޅު އަދިރިގަނޑެއްގެ ސަބަބުންނެވެ. ނަަމަވެސް މިއަދު މިވަނީ ކެތް ކުރަން މަޖުބޫރުވެފައެވެ.\nޝިފާގެ ބަނޑަށް ދެ މަސް ވެއްޖެއެވެ. ބަނޑަށް ތަދުވާވަރުން ކެތް ނުކުރެވޭ ވަރަށް ޝިފާއަށް ވޭން އަޅައެވެ. އަބަދުވެސް ފެންނަނީ މާޔޫސްކަމާއި މަޑުމޮޅިކަމެވެ. ހަމައެކަނި އެކުވެރިއަކީ ނަޝްވާ އެވެ. މަގުމައްޗަށް ނިކުމެ އުޅޭކަށް ނުކެރެއެވެ. ބައެއްގެ މަލާމާތް ރައްދުވެދާނެތީއެވެ. ނަމަވެސް މީ ޝިފާގެ ކުށެއް ނޫނެވެ. މިކަން މަދު ބަޔަކަށްމެ ނޫނީ ނޭގޭނެއެވެ.\nއެއްރެއެއްގެ ދަންވަރުގެ ވަގުތެކެވެ. އޭރު އަދި ބަނޑަށް ދެ މަހެވެ. ކުއްލިއަކަށް ބަނޑުގައި ރިއްސާފައި ހޮޑުލަނީއެވެ. މުޅި މީހާ ތެޅި ފޮޅެނީއެވެ. ކޮޓަރިތެރޭގައި ކައިރީގައި ޖެހިގެން ހުރި އެނދުގައި ނިޝްވާ ނިދާފައި އޮތެވެ. މިއަޑަށް ނިޝްވާއަށް ހޭލެވިއްޖެއެވެ. އަދި ޝިފާގެ މަންމައަށާއި ބައްޕައަށް ގޮވުމަށްފަހު ޝިފާ ގޮވައިގެން ހޮސްޕިޓަލަށް ދިޔައެވެ. ހޮސްޕިޓަލަށް ގެންދިއުމުން ޑޮކްޓަރ ޓެސްޓްތަކެއް ހަދާ ބެއްލެވުމަށްފަހު ޝިފާގެ ބަނޑުގައި ވާ ކުއްޖާ މަރުވެފައިވާކަމަށް ވިދާޅުވިއެވެ. އަދި ބަނޑު ސާފްކުރުމަށްވެސް ވިދާޅުވިއެވެ. އަދި ޑޮކްޓަރުގެ ލަފާގެ މަތިން އިތުރު ޓެސްޓްތަކެއް ހެދުމަށްޓަކައި އެދެމަފިރިން ޝިފާ ގޮވައިގެން އިންޑިޔާއަށް ދިޔައެވެ. އިންޑިޔާއިން ދެއްކި ޑޮކްޓަރ ބެއްލެވުމަށްފަހު ޝިފާގެ ހަށިގަނޑަށް ލިބިފައިވާ ގެއްލުމެއްގެ ސަބަބުން ދެން ދުވަހަކުވެސް ކުއްޖަކު ނުލިބޭނެކަމަށް ވިދާޅުވިއެވެ. މިކަމާ ޝިފާގެ މައިން ބަފައިން ވަރަށް ދެރަވިއެވެ. އެހެންނަމަވެސް އެދެމަފިރިން މެދުކެނޑުމެއް ނެތި ޝިފާ އަށް ހިތްވަރު ދެމުން ދިޔައެވެ.\nއޭގެ ދެ ހަފްތާފަހުން ޝިފާ ގޮވައިގެން މާލެ އަތުވެއްޖެއެވެ. ނަމަވެސް ޝިފާ ގެ އެއްވެސް ދިރުމެއް ނުވާކަހަލައެވެ. މީހަކާ ވަހަކައެއް ނުދައްކައެވެ. މީހަކު ވާހަކަ ދައްކަން އުޅުނަސް ރޮވެއެވެ. ފިރިހެނުން ދެކެ އިންތިހާއަށް ބިރު ގަނެއެވެ. ކޮޓަރިތެރޭގައި ގަބުއަރާފައި އިންނަ މީހެއް ފަދައިން ރޮއެލަ ރޮއެލާ އިންނަނީ އެވެ. މުޅި މީހާ ހިކި އަނަރޫފަ ވެއްޖެއެވެ. ފަރީދާ ޝިފާއަށް ވިސްނާ ދެވޭތޯ ވަރަށް މަސައްކަތް ކުރެއެވެ. ނަމަވެސް ކުރާނެކަމެއް ނެތެވެ. ކިތަންމެ ލޯބިން ކުއްޖަކު ގެންގުޅުނަސް އަދި ކިތަންމެ ބަލައިގެން އުޅުނަސް ތަޤްދީރަކީ ބަދަލުކުރެވޭނެ އެއްޗެއް ނޫނެވެ. ނަމަވެސް މުޖުތަމަޢުގައި އުޅޭ ފާހިޝް އަމަލުތައް ކުރާ އިންސާނިއްޔަތުކަމެއްނެތް މިފަދަ މީހުންގެ ހަޑިމުޑުދާރު ޢަމަލުތަކުން މުޖުތަމަޢު ސަލާމަތް ކުރަމާ ހިނގާށެވެ. މިއަދު އަހަރެންގެ ދަރިފުޅު ޝިފާގެ ހަޔާތަށް އެޅުނު ހަމަ އެންމެ ކަޅު ހިޔަންޏެއްގެ ސަބަބުން ދިރިއުޅުމުގެ މަތިން މިވަނީ ފޫހިގެފައެވެ. ދަރިފުޅުގެ ދިރިއުޅުން މިވަނީ ނެގި ކަޅު އަދިރިގަނޑެއްގެ ތެރެއަށް ވަދެ ގެއްލިފައެވެ. ޖިސްމާނީގޮތުންނާއި ނަފްސާނީގޮތުން ލިބުނު އަނިޔާ ތަކެއްގެ ސަބަބުން މުޅި ހަޔާތް މިއަދު މިވަނީ ބަނަވެފައެވެ. އެދުވަސް ފޮހެލެވޭނެ ހެއްޔެވެ؟ ހައްދަވާ ބޮޑުކުރެއްވި ރަސްކަލާކޮ! ވިޔާނުދާ ހަޑިމުޑުދާ އަމަލުކުރާ މީހުންގެ ކިބައިން މިފަދަ މަޢުސޫމް ކުދިން ސަލާމަތް ކުރައްވާށިއެވެ.(އާމީން)\n(މުޖުތަމަޢުގައި ދިރިއުޅޭ ވިޔާނުދާ މީހުންގެ ހަޑިމުޑުދާރު ނުބައި އަމަލުތަކުގެ ސަބަބުން މިފަދަ އެތައް މައުސޫމް ދަރިންތަކެއްގެ މުސްތަޤުބަލް ބަރުބާދުވެގެންދާކަމީ ހިތާމަހުރިކަމެކެވެ.)\n]]> http://www.eydhafushitimes.com/live/entertainment/48615/feed/0އޭދަފުށީ އީދު ޝޯ މިރޭ، ފޯރިގަދަ ވާނެ http://www.eydhafushitimes.com/live/news/48398/ http://www.eydhafushitimes.com/live/news/48398/#respond Mon, 12 Aug 2019 12:35:07 +0000 http://www.eydhafushitimes.com/live/?p=48398\nއަހަރުތަކެއްގެ މެދުކެނޑުމަކަށް ފަހު އޭދަފުށީގައި މިފަހަރު އީދު ފާހަގަކުރާއިރު، މިރަށަށް އެންމެ ހާއްސަވާނީ މިރޭ މިރޭ ފަށާ މިއުޒިކް ޝޯ އެވެ. މަޝްހޫރު ނެށުންތެރިން ބައިވެރިކޮށްގެން ޝޯ ފަށާނީ 9:00 ގަ އެވެ. އޭދަފުށީ ކައުންސިލާއި ކްލަބް ޖަމިއްޔާތައް ގުޅިގެން އީދު ފޯރި ގަދަކޮށްލުމުގެ ގޮތުން ބާއްވާ މި ޝޯގައި މަޝްހޫރު އެތައް ނެށުންތެރިންނެއް ބައިވެރިވާނެ ކަމަށެވެ. އޭގެ ތެރޭގައި އައްޒަ، ޖާދޫ، ދޮންއަލީ އަދި ޓިކްޓޮކުން މަޝްހޫރުވި އާޝާ އާއި ޝެރާ ހިމެނެ އެވެ. އީދު ...\nThe post އޭދަފުށީ އީދު ޝޯ މިރޭ، ފޯރިގަދަ ވާނެ appeared first on Eydhafushi Times.\n]]> http://www.eydhafushitimes.com/live/news/48398/feed/0ބުރާސްފަތި ދުވަހުގެ ރޭ “ލީނާ” އޭދަފުއްޓަށް އަންނަނީ http://www.eydhafushitimes.com/live/news/48184/ http://www.eydhafushitimes.com/live/news/48184/#respond Mon, 05 Aug 2019 17:12:18 +0000 http://www.eydhafushitimes.com/live/?p=48184\nއެކްޓަރު އަބްދުﷲ (މުއާ) މުއާޒް ޑައިރެކްޓްކޮށްފައިވާ ފުރަތަމަ ފީޗާ ފިލްމު “ލީނާ” އަންނަ ބުރާސްފަތި ދުވަހުގެ ރޭ އޭދަފުށީގައި ދައްކަން ތައްޔާރުވެއްޖެ އެވެ. ފިލްމު އެޅުވުމުގެ މަސައްކަތް ކުރަމުން އަންނަ ކްލަބް ދަ ބިގިނާސް (ޓީބީ) އިން ބުނީ މަލްޓިޕާޕަސް ހޯލުގައި “ލީނާ” އަންނަ ބުރާސްފަތި ދުވަހުގެ ރޭ އެޅުވުމަށް ތައްޔާރުވަމުން އަންނަ ކަމަށާއި މި ފިލްމުގެ ޓިކެޓް މިހާރު ވިއްކަމުންދާ ކަމަށެވެ. ފިލްމުގެ ޓިކެޓް ވިއްކާނީ -/100ރ އަށެވެ. ގުޅަން ޖެހޭ ހޮޓްލައިނަކީ 7904426 އެވެ. ...\nThe post ބުރާސްފަތި ދުވަހުގެ ރޭ “ލީނާ” އޭދަފުއްޓަށް އަންނަނީ appeared first on Eydhafushi Times.\nއެކްޓަރު އަބްދުﷲ (މުއާ) މުއާޒް ޑައިރެކްޓްކޮށްފައިވާ ފުރަތަމަ ފީޗާ ފިލްމު “ލީނާ” އަންނަ ބުރާސްފަތި ދުވަހުގެ ރޭ އޭދަފުށީގައި ދައްކަން ތައްޔާރުވެއްޖެ އެވެ.\nފިލްމު އެޅުވުމުގެ މަސައްކަތް ކުރަމުން އަންނަ ކްލަބް ދަ ބިގިނާސް (ޓީބީ) އިން ބުނީ މަލްޓިޕާޕަސް ހޯލުގައި “ލީނާ” އަންނަ ބުރާސްފަތި ދުވަހުގެ ރޭ އެޅުވުމަށް ތައްޔާރުވަމުން އަންނަ ކަމަށާއި މި ފިލްމުގެ ޓިކެޓް މިހާރު ވިއްކަމުންދާ ކަމަށެވެ.\nފިލްމުގެ ޓިކެޓް ވިއްކާނީ -/100ރ އަށެވެ. ގުޅަން ޖެހޭ ހޮޓްލައިނަކީ 7904426 އެވެ.\nމައުސޫމު އަންހެން ކުއްޖެއްގެ މަރުގެ ވާހަކަ ކިޔައިދޭ ފިލްމުގެ ޓައިޓްލް ރޯލް ކުޅެފައި ވަނީ މަރިޔަމް އައްޒަ އެވެ. ފިލްމުގެ ކާސްޓުންގެ ތެރޭގައި މުއާ، އަލީ (ދޮން އައްޔަ) އާޒިމް، ނުޒުހަތު (ނުޒޫ) ޝުއައިބް، ޒީނަތު އައްބާސް، އަހުމަދު ނިމާލް، އަހުމަދު ސައީދު އަދި އަހުމަދު (އާނަންދު) އީސަ ހިމެނެ އެވެ.\n“ލީނާ” އަކީ ރާއްޖޭގައި ކުރިން ހިނގާފައިވާ މަރުގެ ހާދިސާއަކުން އިންސްޕަޔާވެގެން އަހުމަދު ޒަރީރު ލިޔެފައިވާ ސްކްރީންޕްލޭއަކަށް ހަދާފައިވާ ފިލްމެކެވެ. ފިލްމުގެ މަންޒަރުތައް ނަގާފައި ވަނީ އއ. އުކުޅަހުގަ އެވެ\n]]> http://www.eydhafushitimes.com/live/news/48184/feed/0ވާހަކަ: މުށުންދޫވި ގުމްރީ http://www.eydhafushitimes.com/live/entertainment/48133/ http://www.eydhafushitimes.com/live/entertainment/48133/#respond Fri, 02 Aug 2019 04:50:01 +0000 http://www.eydhafushitimes.com/live/?p=48133\nމިއީ ހިޔާލީ ވާހަކައެކެެވެ. ”ފެންމީރުވި ރީތިރަށޭމީ ރޫހުވަނީ ތިނަދޫގައޭ” މިލަވަ ދިވެހިރާއްޖޭގެ އަޑުން ގެނެސްދޭ ކޮންމެ ފަހަރަކު ގުމްރީ ނެތުމުން ކުރެވޭ ފުން އިހްސާސްތައް އަހަރެންނަށް ކުރުވައެވެ. އެއީ އަހަރެންގެ މަލެއްފަދަ އެ ގުމްރީއަށް އެންމެ ރީތި ލަވައެވެ. އަހަރެންނަކީ ފެންމީރުވި އެ ހިތްގައިމު ތިނަދުއަށް އުފަން ޒުވާން ހިތެއްގެ ވެރިއެކެވެ. ގުމްރީ އަކީވެސް ތިނަދޫ އަށް އުފަން ފެންމީރު ކުރި ރުކެކެވެ. ގެވެށި އަންހެނެކެވެ. މުރާލިކަމާއި ހިތްހެޔޮކަމުގެ ލާމަސީލު މިސާލެކެވެ. ނަމަވެސް މިއަދު އެ އެ ...\nThe post ވާހަކަ: މުށުންދޫވި ގުމްރީ appeared first on Eydhafushi Times.\n]]> http://www.eydhafushitimes.com/live/entertainment/48133/feed/0ވާހަކަ: ގަސްފީނި http://www.eydhafushitimes.com/live/entertainment/47713/ http://www.eydhafushitimes.com/live/entertainment/47713/#respond Fri, 19 Jul 2019 03:55:30 +0000 http://www.eydhafushitimes.com/live/?p=47713\nއެކުވެރިކަމާއި އެއްބައިވަންތަކަން ނެތިއްޖެނަމަ މިފަދަ ގޮތެއްވެސްވުން އެކަށީގެންވެއެވެ. އެކުވެރިކަމަކީ ގަދަ ފަދަ ބާރެކެވެ. ވަކިވެ ގަތުމަކީ ނިކަމެތިކަމެއްކަން މިވާހަކައިން ދޭހަކޮށްދޭނެއެވެ. އަދި ބިރުވެރިކަމެއް ދިމާވާ ހިނދު ﷲ އަށް ބިރުވެތިވެ، ހަމްދުކުރުން ހުއްޓެވެ. މިއީ ހިޔާލީ ވާހަކައެކެވެ. މިވާހަކައިގައި ބޭނުންކޮށްފައިވާ ތަންތަނާއި ނަންނަމަކީވެސް އަސްލެއް ނޫނެވެ. ތުވަރު ފުއްޓަކީ، ނާމާން ފަޅު ރަށެއްގެ ގޮތުގައި ޒަމާނުއްސުރެ މީހުންގެ ތުންތުންމަތިން ދެކެވެމުން އަންނަ ރަށެކެވެ. ނަމަވެސް މިރަށާއި ބެހޭ މާބޮޑު ހަނޤީޤަތެއް ގިނަ މީހުންނަކަށް ނޭގެއެވެ. ގިނަ ފަހަރަށް ...\nThe post ވާހަކަ: ގަސްފީނި appeared first on Eydhafushi Times.\n]]> http://www.eydhafushitimes.com/live/entertainment/47713/feed/0“މާމުއި” ޖުލައި 13ގައި އޭދަފުއްޓަށް http://www.eydhafushitimes.com/live/entertainment/47608/ http://www.eydhafushitimes.com/live/entertainment/47608/#respond Mon, 08 Jul 2019 03:49:25 +0000 http://www.eydhafushitimes.com/live/?p=47608\nޑާކް ރެއިން އެންޓަޓައިންމަންޓްގެ އާ ފިލްމު “މާމުއި” ޖޫން 13ވަނަ ދުވަހުގެރޭ އޭދަފުށީގައި އަޅުވަން ނިންމައިފި އެވެ. މި ފިލްމަކީ އަލީ (ޗިއްޕެ) ޝިފާއުގެ ޑައިރެކްޝަނެކެވެ. ކޮމެޑީ ފިލްމު “މާމުއި” އަކީ މިދިޔަ އަހަރު ގެނެސް ދިން “ވަކިން ލޯބިން” އަށް ފަހު ޗިއްޕެ ގެނެސްދޭ ފުރަތަމަ ފިލްމެވެ. މީގެ މުހިއްމު ކާސްޓުންނަކީ ޖުމައްޔިލް (ޖުމަލް) ނިމާލް، މަރިޔަމް އައްޒަ، އިސްމާއީލް (ޖުމާ) ޖުމައިހް، ނުޒުހަތު (ނުޒޫ) ޝުއައިބް، އަބްދުﷲ (ފުބޫ) ޝާފިއު، މަރިޔަމް (މަޖޫ) މަޖުދާ، ...\nThe post “މާމުއި” ޖުލައި 13ގައި އޭދަފުއްޓަށް appeared first on Eydhafushi Times.\nޑާކް ރެއިން އެންޓަޓައިންމަންޓްގެ އާ ފިލްމު “މާމުއި” ޖޫން 13ވަނަ ދުވަހުގެރޭ އޭދަފުށީގައި އަޅުވަން ނިންމައިފި އެވެ.\nމި ފިލްމަކީ އަލީ (ޗިއްޕެ) ޝިފާއުގެ ޑައިރެކްޝަނެކެވެ. ކޮމެޑީ ފިލްމު “މާމުއި” އަކީ މިދިޔަ އަހަރު ގެނެސް ދިން “ވަކިން ލޯބިން” އަށް ފަހު ޗިއްޕެ ގެނެސްދޭ ފުރަތަމަ ފިލްމެވެ.\nމީގެ މުހިއްމު ކާސްޓުންނަކީ ޖުމައްޔިލް (ޖުމަލް) ނިމާލް، މަރިޔަމް އައްޒަ، އިސްމާއީލް (ޖުމާ) ޖުމައިހް، ނުޒުހަތު (ނުޒޫ) ޝުއައިބް، އަބްދުﷲ (ފުބޫ) ޝާފިއު، މަރިޔަމް (މަޖޫ) މަޖުދާ، ޝީލާ ނަޖީބް އަދި އަހުމަދު (ޝާއްކޮ އައްމަޑޭ) ޝާކިރެވެ.\nއަންނަ ހޮނިހިރު ދުވަހު ފިލްމު އޭދަފުށީގައި އަޅުވަން ނިންމި އިރު، ފިލްމުގެ ޓިކެޓް ދަ ބިގިނާސް އިން މިހާރު އަންނަނީ ބުކްކޮށް ދެމުންނެވެ. ހޮޓްލައިނަކީ 7904426 އެވެ.\n]]> http://www.eydhafushitimes.com/live/entertainment/47608/feed/0ދޮންބައްޕަގެ ޖިންސީ ޝިކާރައަކަށްވެ ލިބުނު ދަރިފުޅު މަރާލުމަށްފަހު ގިފިލި ތެރޭގައި ވަޅުލާފައި އޮއްވާ ފެނުނު ވާހަކަ http://www.eydhafushitimes.com/live/entertainment/47551/ http://www.eydhafushitimes.com/live/entertainment/47551/#respond Fri, 05 Jul 2019 09:00:54 +0000 http://www.eydhafushitimes.com/live/?p=47551\nމިއީ މުޖުތަމަޢުގައި ހިނގާ މިފަދަ ނޭދެވޭ އަމަލުތައް ހުއްޓުވުމަށް ބާރުއެޅުމުގެ ގޮތުން ކިޔުންތެރިން މިފަދަ ހާދިޘާތަކުން އިބްރަތެއް ހާޞިލްކުރުމުގެ ހެޔޮ ނިޔަތުގައި ލިޔެފައިވާ ހަޤީޤީ ވާހަކައެކެވެ. އެންމެންގެ މަސްލަހަތަށްޓަކައި މި ވާހަކައިގައި ބޭނުންކޮށްފައިވާ ނަންނަމާއި ތަންތަން ވާނީ ސިއްރު ކުރެވިފައެވެ. އަޅުގަނޑަކީ މާލޭގައި ވަރަށް ވެސް އާދައިގެ ދިރިއުޅުމެއް އުޅެމުން އަންނަ އުމުރުން 18 އަހަރުގެ އަންހެން ކުއްޖަކީމެވެ. އަޅުގަނޑުގެ މަންމަގެ 07 ދަރިން ތިބެއެވެ. އަޅުގަނޑަކީ މަންމަގެ އެންމެ ދޮށީ އަންހެން ދަރިއެވެ. ކައިވެނިން ބޭރުން ...\nThe post ދޮންބައްޕަގެ ޖިންސީ ޝިކާރައަކަށްވެ ލިބުނު ދަރިފުޅު މަރާލުމަށްފަހު ގިފިލި ތެރޭގައި ވަޅުލާފައި އޮއްވާ ފެނުނު ވާހަކަ appeared first on Eydhafushi Times.\nމިއީ މުޖުތަމަޢުގައި ހިނގާ މިފަދަ ނޭދެވޭ އަމަލުތައް ހުއްޓުވުމަށް ބާރުއެޅުމުގެ ގޮތުން ކިޔުންތެރިން މިފަދަ ހާދިޘާތަކުން އިބްރަތެއް ހާޞިލްކުރުމުގެ ހެޔޮ ނިޔަތުގައި ލިޔެފައިވާ ހަޤީޤީ ވާހަކައެކެވެ. އެންމެންގެ މަސްލަހަތަށްޓަކައި މި ވާހަކައިގައި ބޭނުންކޮށްފައިވާ ނަންނަމާއި ތަންތަން ވާނީ ސިއްރު ކުރެވިފައެވެ.\nއަޅުގަނޑަކީ މާލޭގައި ވަރަށް ވެސް އާދައިގެ ދިރިއުޅުމެއް އުޅެމުން އަންނަ އުމުރުން 18 އަހަރުގެ އަންހެން ކުއްޖަކީމެވެ. އަޅުގަނޑުގެ މަންމަގެ 07 ދަރިން ތިބެއެވެ. އަޅުގަނޑަކީ މަންމަގެ އެންމެ ދޮށީ އަންހެން ދަރިއެވެ. ކައިވެނިން ބޭރުން ލިބުނު ކުއްޖާއެވެ. އަޅުގަނޑުގެ އުމުރުން 13 ގައި މަންމަ ދިރިއުޅެނީ އަޅުގަނޑާއެކު އަޅުގަނޑުގެ ހަގަށްތިބި 04 ކުދިން ގޮވައިގެން އެންމެ ކޮޓަރި އެއްގެ ތެރޭގައި ވަރަށް ވެސް ދަތިހާލުގައެވެ. 07 ކުދިން ތެރެއިން ދޮށީ ދެ ފިރިހެން ކުދިން އުޅެނީ މަންމައާ ދުރުގައެވެ. އަޅުގަނޑާއެކު 05 ކުދިން ބަލަމުން އަންނަނީ މަންމަގެ ފިރިމީހާ އަށް ލިބޭ އާމްދަނީގެ މައްޗަށް ބިނާކޮށްގެންނެވެ. މަންމަ މިހާރު ކައިވެނިކޮށްގެން އުޅޭ އަލީ ( ދޮންބައްޕަ) އާއި ކައިވެނި ކުުރުމުގެ ކުރިން ތިންވަނަ ކައިވެންޏަށް ލިބިފައިވާ 02 ކުދިންނަށް އެކުދިންގެ ބައްޕަ ޙަރަދެއް ނުކުރެއެވެ. ޚަރަދު ނުުކުރުމުން އެކުދިންގެ ބައްޕަ އާއި އެކުދިން ހަވާލުކުރިއެވެ. ހަވާލުކުރުމުން ވެސް ބައްޕަ އެކުދިން ނުބަލާ އެހެން ބަޔަކާއި ހަވާލުކުރިއެވެ. މިހެންވުމުން މަންމަ ވަނީ އެ 02 ކުދިން ލޯ އެންޑް ޖެންޑާ އަށް ހަވާލުކޮށްފައެވެ. އޭގެ ފަހުން މަންމަ ދޮންބައްޕަ އާއި ކައިވެނި ކުރުމަށްފަހު 2005 ވަނަ އަހަރުގެ މެދުތެރޭގައި މަންމަ ވަނީ ލޯ އެންޑް ޖެންޑާ އާއި ގުޅިގެން އެކުދިން އަބުރާ މަންމަގެ ކައިރިއަށް ބަދަލުކޮށްފައެވެ. މަންމަ ޤަބޫލުކުރާގޮތުގައި ދޮންބައްޕައަކީ ސިކުނޑީގެ އުނިކަމެއް ހުންނަމީހެކެވެ.\nދޮންބައްޕަ އަކީ ޓެކްސީ ޑްރައިވަރެއްކަމުން މިނޫން އިތުރު އާމްދަނީއެއް މަންމައަކަށް ނުލިބެއެވެ. މަންމަގެ ހާލަތު ހުރިގޮތުން މަންމަގެ ކުރީގެ ފިރިމީހާ ކޮންމެ ދުވަހަކު 100 ރުފިޔާ ގޭގެ ކަންކަންކުރުމަށް ދީހަދައެވެ. އަދި މިއާދައިގެ ދިރިއުޅެމުން ވެސް އެންމެ ހަގު ކުއްޖާ ފިޔަވާ ހުރިހާ ކުދިން ސްކޫލަށް ބަރާބަރަށް ގެންގޮސްހަދައެވެ. މިހުރިހާ ކުދިން ވެސް ސްކޫލަށް ގެންގޮސް ހަދަނީ މަންމައެވެ. ގޭގެ ފެންބިލް ނުދެއްކި އުޅޭތާ މަސް ދުވަސް ވެގެން ދާއިރުވެސް ދެއްކޭނެހާ މާލީ ދަނަވަސްކަމެއް މަންމަގެ ކިބައިގައި ނެތެވެ. ގިނަ ފަހަރަށް ލާރިއެއް ދިއްކޮށްލަނީވެސް މަންމަގެ ގާތް ރައްޓެއްސެކެވެ. އަޅުގަނޑުމެން ގެއަށް ބޭނުންވާ ފެން ގެން ގޮސް ހަދަނީ ގޭކައިރިގަ ހުންނަ މިސްކިތުންނެވެ. މަންމަ ބަލިވެއްޖިއްޔާ ގޭތެރެ ސާފުތާހިރުކޮށް ބަލަހައްޓާނެ އިތުރު މީހަކު ގޭގައި ނުހުރެއެވެ. މި މަސައްކަތްވެސް ކުރަނީ ގިނަ ފަހަރަށް އަޅުގަނޑެވެ. މިކަންމިހެން އޮތްއިރު ވެސް ފަހަކަށްއައިސް ދޮންބައްޕަ އެއްވެސް ވަޒީފާ އަކަށް ނުދެއވެ. ޓެކްސީ ކުރުންވެސް ހުއްޓާލިއެވެ.\nމިގޮތުގައި ދުވަސްތެކެއް ފާއިތުވަމުން ގޮސް 2012 ވަނަ އަހަރު މާރިޗް މަހަށް ފެށިއްޖެއެވެ. އެއްދުވަހަކު ދޮންބައްޕަ މަސްތުވާތަކެތީގެ މައްސަލައެއްގައި ފުލުހުންގެ ބެލުމުގެ ދަށަށް ގެއްދިޔައެވެ. އެކަމަކު ދޮންބައްޕަ އަކީ ދުވަަހަކުވެސް އެކަހަލަ ކަމެއްކުރި މީހެއްކަމަކަށް މަންމަ ޤަބޫލެއްނުކުރެއެވެ. އަނެއްކާވެސް އިތުރު ވާހަކަ އެއް މަންމަގެ ކަންފަތުގައި ޖެހިއްޖެއެވެ. އެއީ ދޮންބައްޕަގެ އެއްބަޑު އެއްބަފާ ބޭޭބެ ދައްކަމުން ދިޔަ ވާހަކައެވެ. އޭރު ދޮންބައްޕަ އަޅުގަނޑަށް ޖިންސީ ފުރައްސާރަ ކުރަމުންދެއވެ. މަންމައަށް އިވުުނު ވާހަކައަކީ ދޮންބައްޕަ އަޅުގަނޑާ ބެހޭ ވާހަކައެވެ. އަދި މަންމަ އަޅުގަނޑުގާތު މިވާހަކަތައް އެހުމުން އަޅުގަނޑު ވަރަށް ދެރަވެފައި ދޮންބައްޕަ ޖިންސީ ގޯނާ ކުރާވާހަކަ ބުނީމެވެ. އެކަމަކު ދޮންބައްޕަ އެއީ ދުވަހަކުވެސް އެފަދަ ކަމެއް ކޮށްފާނެ މީހެއް ކަމަކަށް މަންމަ ޤަބޫލެއް ނުކުރިއެވެ. އަދި އެވާހަކަ އެއްވެސް މީހެއްގެ ކައިރީ ނުދެއްކުމަށް މަންމަ އެދުނެވެ. މަންމަ މިކަން ޤަބޫލު ނުކުރުމުން ދޮންބައްޕައަށް އެދުވަހު ލިބުނީ އިތުރު ހިތްވަރެކެވެ. އެދުވަހުން ފެށިގެން ދޮންބައްޕަގެ އަނިޔާތައް އިތުރަށް ބޮޑުވިއެވެ. މަންމަ ގޭގައި ނޫޅޭ ވަގުތުތައް ބަލާފައި އަޅުގަނޑާމެދު ގަދަކަމުން ޖިންސީ ގޯނާތައް ކުރަމުންދިޔައެވެ. އަދި ޖިސްމާނީ ވަރަށް ގިނަ އަނިޔާތަށްވެސް ކުރަމުން ދިޔައެވެ.\nދުވަސްތައް މާޒީވެ ދެއެވެ. އެއްދުވަހަކު، ދޮންބައްޕަ އަޅުގަނޑާ ގަދަކަމުން ބަދުއަޙްލާޤީ އަމަލު ހިންގަމުންދާކަމުގެ ވާހަކަ ދޮންބައްޕަގެ އާއިލާ މީހެއްގެ ފަރާތުން މަންމައަށް އެނގުނެވެ. ނަމަވެސް މަންމަ ދިޔައީ ދޮންބައްޕަގެ ދިފާއުގައި މިކަން ދޮގުކުރަމުންނެވެ. މަންމަ ބުނަމުން ދިޔައީ ދޮންބައްޕަގެ އާއިލާއިން މަންމަ ދޮންބައްޕައާއި އިނދެގެން ދޮންބައްޕަގެ ގޭގައި އުޅޭތީ އެކަމާ ހިންހަމަނުޖެހިގެން އެމީހުން ހަދައިގެން ދައްކާ ވާހަކަ އެއްކަމުގައެވެ. އަދި ދޮންބައްޕައަކީ ސިކުނޑީގެ މައްސަލަ އުޅޭ މީހެއްކަމަށް މަންމަ ބުންޏެވެ. މަންމަ އަބަދުވެސް ދިޔައީ ދޮންބައްޕަގެ ވާހަކަތައް ޤަބޫލުކުރަމުންނެވެ. މިހުރިހާ ކަމެއް ވެގެން ދާއިރު ވެސް މަންމަ ޤަބޫލުކުރާ ގޮތުގައި މަންމަގެ އެއްވެސް އިހުމާލެއް ނެތެވެ.\nއޭގެ ދެ އަހަރު ފަހެވެ. އަޅުގަނޑުގެ ދޮންބައްޕަގެ ފަރާތުން އަޅުގަނޑަށް ޖިންސީ އަނިޔާ ލިބެމުންދާކަން މަންމައަށް މިފަހަރު ޤަބޫލުކުރެވިއްޖެއެވެ. އެއީ އަޅުގަނޑު ދޮންބައްޕަގެ ދަރިއަކަށް ބަލިވެ އިންކަން އެނގުމުންނެވެ. ނަމަވެސް މީހުންނަށް މިކަން އެނގިދާނެތީ އަޅުގަނޑުގެ ފަރާތުން އެއްވެސް މީހަކަށް މިކަން އެނގުނަ ދީގެން ނުވާނެކަމަށް ބުނެ މަންމަ އަޅުގަނޑަށް އިންޒާރު ދިނެވެ. އަދި ހާލަތު ހުރިގޮތުން ލާރި ނެތުމުން ދަރިފުޅު ވައްޓާ ނުލެވޭނެކަމަށް ބުންޏެވެ. މިވާހަކަތައް ދޮންބައްޕައަށް މަންމަ ކިޔައިދިނެވެ. ދޮންބައްޕައަށް މި ހަބަރު ލިބުމާއެކު މާލަސްތަކެއް ނުވެ، ގެއިން ބޭރަށް ނިކުމެ އުޅުން ދޮންބަޕަ އަޅުގަނޑަށް އެއްކޮށް މަނާކުރިއެވެ. އަދި އަނިޔާކުރަން ފެށިއެވެ.\nއޭގެ ދުވަސްތަކެއް ފަހެވެ. އަޅުގަނޑު ބަނޑުގައި ރިއްސާވަރުން ކެތް ނުކުރެވިގެން ކޮޓަރީގައި އޮވެ މަންމައަށް ގޮވީމެވެ. އެވަގުތު ދޮންބައްޕަ ކޮޓަރި ދޮރުމަތީގައި ހުރިތަން ފެނުނެވެ. ދެން ވީގޮތެއް އަޅުގަނޑަކަށް ނޭގެއެވެ. އަޅުގަނޑަށް ހޭވެރިކަން ވީއިރު އަޅުގަނޑު އޮތީ ވިހައިގެންނެވެ. ކައިރީގައި ހުރި އެދެއްގައި ވިހޭ ދަރިފުޅު ލެއާއެކު ބާއްވާފައި އޮތެވެ. ރޯއަޑު އިވެއެވެ. އެވަގުތު މަންމަ އަޅުގަނޑުގެ އަތުގައި ހިފައި ނަގައިގެން ގޮސް ފާހާނާތެރެއަށް ވެއްދިއެވެ. އަދި ބަނޑުގައި އޮތް މަސް ބޭރުކޮށްލުމަށްފަހު އަޅުގަނޑު ތާހިރުކޮށްގެ ކޮޓަރިއަށް ވެއްދިއެވެ. އެވަގުތު އަޅުގަނޑު އެދާ ދިމާލަށް ބަލާލީމެވެ. އޭރު އަޅުގަނޑު ވިހޭ ދަރިފުޅުގެ ނިޝާންވެސް ކޮޓަރި ތެރެއިން ފެންނާކަށް ނެތެވެ. އެހެންނަމަވެސް ދަރިފުޅާ ބެހޭގޮތުން މަންމަ އާއި ދޮންބައްޕަ އާއި އެއްވެސް ސުވާލެއް ކުރާނެ ހިތްވަރެއް އަޅުގަނޑުގެ ގަޔަކުނެތެވެ. ފާހާނާއިން ނިކުމެ ކޮޓަރިއަށް ވަތްއިރު ، ކޮޓަރި ތަރުފާލު މަތީގަ އާއި އަޅުގަނޑު އޮށޯވެގެން އޮތް ގޮދަނޑީގައި ވަރަށް ބޮޑަށް ލޭހޭކިފައި ހުރިތަން ފެނުނެވެ. އަޅުގަނޑަށް އެކަމާ ބެހޭގޮތުން ސުވާލެއް ނުކުރެވުނީ ވެފައި ހުރި ވަރުބަލިކަމުންނެވެ. އަދި ކޮޓަރިތެރެއަށްވަދެ އޮށޯއޮތުމާއެކު އަޅުގަނޑަށް ނިދިއްޖެއެވެ. ހޭލެވުނީ ކުއްލިޔަކަށް ބަޔަކު މީހުން ގެއަށްވަދެ ވާހަކަ ދައްކާ އަޑަށެވެ. އެވަގުތު އެއީ ފުލުހުންކަން އެނގުނެވެ. އެމީހުން އަޅުގަނޑު ގޮވައިގެން ދިޔައީ ރަށުގެ ސިއްހީ މަރުކަޒަށެވެ. އޭރު އެތަނަށް ވަނީ ރަށުގެ މީހުން އެއްވެފައެވެ. އެތަނުގައި އެއްވެފައިތިބި ރަށު މީހުން ދައްކާ ވާހަކަތައް ސާފުކޮށް އަޅުގަނޑަށް އިވެއެވެ. މި ވާހަކަތަކުގެތެރެއިން ފުރޭނިގެން އައި އަޑެއް އަޅުގަނޑުގެ ކަންފަތުގައި ޖެހުނެވެ. އަޅުގަނޑު ވިހޭ ދަރިފުޅު މަރާލުމަށްފަހު ގޭގެ ގިފިލިތެރޭގައި ވަޅުލާފައި އޮއްވާ ފެނިއްޖެކަމަށް މީހަކު ބުނި އަޑެވެ. އެހެންނަމަވެސް އަޅުގަނޑަށް އަޅުގަނޑު ވިހޭ ދަރިފުޅަށް ހެދީ ކިހިނެއްކަމެއްވެސް ނޭގެއެވެ. އަދި އެ ދަރިފުޅު ގިފިލިތެރޭގައި ވަޅުލީ ކާކުކަމެއްވެސް ނޭގެއެވެ. އެދުވަހު އަޅުގަނޑަށް ލިބުނު އެދަރިފުޅަކީ އަޅުގަނޑުގެ ދޮންބައްޕަގެ ދަރިއެކެވެ. އެ ދަރިފުޅަކީ އަޅުގަނޑުގެ ދޮންބައްޕަގެ ދަރިއެއްކަން އަޅުގަނޑަށް ޤަބުލުކުރެވެނީ، އަޅުގަނޑު ބަލިވެއިންކަން އެނގުނީ އަޅުގަނޑާމެދު ދޮންބައްޕަ ބަދުއަހްލާޤީ އަމަލުު ހިންގާފައިވާތީ އެވެ. އެއީ އަޅުގަނޑުގެ ހަނދާނުން ދުވަހަކުވެސް ފޮހެލެވޭނެ ދުވަސްތަކެއް ނޫނެވެ. އެ ދުވަސް ހަނދާނުން ނުފިލިއެވެ. ނުވެސް ފިލާނެއެވެ. އެއީ ހިތި މާޒީއެކެވެ.\nމިއީ އަޅުގަނޑުމެން މައިން ބަފައިން މިއަދު ފުންކޮށް ވިސްނާ ފިކުރުކުރަން ވެއްޖެކަމެކެވެ. އެއްވެސް މަޔަކު ނުވަތަ ބަފަޔަކު ނޫންނަމަ އާއިލާގެ މެމްބަރަކު ތިމާގެ ދަރިން ނުވަތަ އާއިލާގެ ކުއްޖަކަށް މިފަދަ ގޮތަކަށް ހާނިކަކޮށް މުޖުތަމަޢު އިން ބާކީކުރާކަށެއް ބޭނުމެއް ނުވާނެއެވެ. ހަމަ ޔަޤީނުންވެސް މައިން ބަފައިންނަކީ އަޅުގަނޑުމެންގެ ޅަދަރިންގެ މުސްތަޤްބަލެވެ. އެކުދިންގެ މުސްތަޤްބަލަށް ހެޔޮއެދޭ އެއްވެސް މަޔަކު ނުވަތަ ބަފަޔަކު ދަރިންގެ މުސްތަޤްބަލް ވެއްޔާލާ މޮޑެ ކަފުންކޮށް ވަޅުލާކަށް ބޭނުމެއް ނުވާނެއެވެ. އެހެންކަމަށް ވީހިނދު އަޅުގަނޑުމެންގެ ޅަދަރިންނާމެދު މިފަދަ ޢަމަލުތައްކުރާ ބަފައިން މިފަދަ ޢަމަލުތައް ދަރިންނާއި މެދު ނުހިންގުމަށް އަޅުގަނޑުމެން ނަޞޭހަތްތެރިވަމެވެ. އަދި ކުއްޖަކާމެދު މިފަދަ ޢަމަލެއް ހިންގާކަމަށް ޝައްކުކުރެވޭނެމަ އެކަން ސިއްރު ނުކުރައްވާ ކަމާބެހޭ ފަރާތްތަކަށް އަންގަވާ އެކަން ރިޕޯރޓްކުރުން މުހިންމެވެ. އަދި ތިމާގެ އުފަން ދަރިންނަށް ޖިންސީ ގޯނާ ކުރާ މީހުން މިހާރުން މިހާރަށް އެފަދަ ޢަމަލުތައް ހުއްޓުވުމަށް ހަރުއަޑުން ގޮވާލަމެވެ. މިއީ އެކުދިންނަށް ދެވޭ ވަރަށް ބޮޑު ހާނިކައެކެވެ. ލިބޭ ވަރަށް ބޮޑު އަނިޔާއެކެވެ. މިކަމުގެ ސަބަބުން މިދުނިޔެއިން ނިމިގެންދަނީ ކިތައް ކިތައް މަޢުސޫމް ކުދިންބާވައެވެ.\n]]> http://www.eydhafushitimes.com/live/entertainment/47551/feed/ 0


މަސްޖިދުއްޒިކުރާ ހުރި ބިމުގައި ވަގުތީ މިސްކިތެއް ޢިމާރާތްކުރަނީ - DhiDaily\nމަސްޖިދުއްޒިކުރާ ހުރި ބިމުގައި ވަގުތީ މިސްކިތެއް ޢިމާރާތްކުރަނީ\nމަސްޖިދުއްޒިކުރާ ހުރި ބިމުގައި ވަގުތީ މިސްކިތެއް ޢިމާރާތްކުރުމުގެ މަސައްކަތް ކޮށްދޭނެ ފަރާތެއް ހޯދަން އިސްލާމިކް މިނިސްޓްރީން އިއުލާނުކޮށްފިއެވެ.\nއިސްލާމިކް މިނިސްޓްރީން މި ގޮތަށް ނިންމާފައިމިވަނީ، ޒިކުރާ މިސްކިތް ހުރި ބިމުގައި ވަގުތީ ގޮތުން މިސްކިތެއް އަޅައިދިނުމަށްއެދި އިސްލާމިކް މިނިސްޓްރީއަށް، 1100 އަށްވުރެ ގިނަ ޢާންމު ރައްޔިތުންގެ ސޮޔާއެކު ޕެޓިޝަނެއް ހުށަހަޅާފައިވަނިކޮށެވެ.\n”ޒިކުރާ މިސްކިތް ތަޅާލެވިފައި ހުރުމުގެ ސަބަބުން މި ސަރަހައްދުގައި ދިރިއުޅެމުންދާ އެތައް ރައްޔިތުންނެއް އެކަމުގެ ދަތިތައް ތަހައްމަލު ކުރަމުންދާތާ ވަރަށް ގިނަ ދުވަސްވެއްޖެއެވެ. ތަކުލީފުތަކާއެކު ދުރު މިސްކިއްތަކަށް ދިޔަ ނަމަވެސް، އެ މިސްކިތްތަކުގައި ވެސް ޖާގައިގެ ދަތިތައް ދަނީ ތަހައްމަލު ކުރަމުންނެވެ. ގައިދުރުކޮށް ސަފުހަދަންޖެހިފައިވުމާއި، ކުރިއަށް އޮތީ ރަމަޟާން މަސްކަމަށްވުމާއެކު، މިސްކިތްތައް އިތުރަށް ފުރިގެންދިއުމަކީ ޝައްކެއް އޮތް ކަމެއް ނޫނެވެ.“ އިސްލާމިކް މިނިސްޓްރީގެ އިތުރުން ރައީސް އޮފީހަށާއި، މާލެ ސިޓީ ކައުންސިލަށާއި، ބައެއް ޖަމްޢިއްޔާތަކަށް ހުށަހެޅި ޕެޓިޝަނުގައިވެއެވެ.\nއިސްލާމިކް މިނިސްޓްރީން ބުނީ މާލޭ މަޖީދީމަގުގައި ހުންނަ މަސްޖިދުއްޒިކުރާ ހުރި ބިމުގައި ވަގުތީ މިސްކިތެއް ޢިމާރާތްކުރުމުގެ މަސައްކަތް ކޮށްދޭނެ ފަރާތެއް ހޯދަން ބޭނުންވާ ކަމަށެވެ.\nއެހެންކަމުން މިކަމަށް ޝައުގުވެރިވާ ފަރާތްތަކުން މާދަމާ 16:00 ގެ ކުރިން އަންދާސީ ހިސާބު ހުށަހެޅުމަށް ރަޖިސްޓަރީ ކުރަންޖެހޭނެ ކަމަށެވެ. އެ ގޮތުން އެ މިނިސްޓްރީގެ މެއިލް [email protected] މެދުވެރިކޮށް ރަޖިސްޓްރީ ކުރެއްވުން އެދޭކަމަށެވެ.\nނަމަވެސް އަންދާސީ ހިސާބު ހުށަހެޅުން އޮންނާނީ މި މަހުގެ6ވާ އަންގާރަ ދުވަހުގެ 13:30 ގައި އެ ނިސްޓްރީގެ މީޓިންގ ރޫމް 01 ގައިކަމަށް އިސްލާމިކް މިނިސްޓްރީން ބުންޏެެވެ.\nޒިކުރާ މިސްކިތް ތަޅާލައި އެ ތަނުގައި އޮފީސްް ޢިމާރާތަކާއެކު 10 ބުރީގެ މިސްކިތެއް ހަދަން އެސް.ޖޭ ކޮންސްޓްރަކްޝަނާއި، އެ ބިން ހަވާލުކުރި ނަމަވެސް މަޝްރޫޢު ހަވާލުކުރުމުގައި ކޮރަޕްޝަން ހިމެނޭކަމުގެ ތުހުމަތުގައި އެއްބަސްވުން ވަނީ ބާޠިލްކޮށްފައެވެ. އެ މައްސަލައިގައި ކުރީގެ އިސްލާމިކް މިނިސްޓަރު ޑރ.އަޙްމަދު ޒިޔާދާއި، އެ މިނިސްޓްރީގެ އެންޑޯސްމަންޓް ސެކްޝަނުގެ ވެރިއަކަށް އޭރު ހުންނެވި ބޭފުޅާގެ މައްޗަށް ވަނީ ދަޢުވާ އުފުލައިފައެވެ.


SunOnline: Magey Vaahaka - Kasrathuge Dhuniye badhalkohlan Zuvaan Hiyvareh\nމަގޭ ވާހަކަ: ކަސްރަތުގެ ދުނިޔެ ބަދަލުކޮށްލަން ޒުވާން ހިތްވަރެއް\nމިޙްނާ ނާސިހު 12 Jul 2019, 08:11\nހެނދުނު ހެނދުނާއި އޭނާ ދަނީ ރަސްމީ މަސައްކަތުގައި އޮފީހަށެވެ. ޒިންމާ ވަކި ކުޑައެއް ނޫނެވެ. އޮފީހުގެ އިދާރީ އެންމެހާ ކަންކަން އިސްވެ ބެލުމުގެ އެންމެ ބޮޑު އެއް ޒިންމާ އެވެ. އޮފީސް ނިންމާލުމަށްފަހު އަވަސް އަވަހަށް ގޭގެ ކަންކަން ބެލެހެއްޓުމަށްފަހު ހިނިތުންވުމާއެކު މަރުހަބާ ކިޔަނީ އޭނާގެ ކްލައިންޓްސް އަށެވެ. އެ ފެށުނީ ނުރަސްމީ ވަޒީފާ އެވެ. ފިޓްނަސް އިންސްޓްރަކްޓަރެކެވެ. އޭނާގެ ހާއްސަކަމަކީ، މާބަނޑު މީހުންނާއި ވިހެއުމަށްފަހު ރިކަވަރީ އަށް އަމާޒުކޮށް ކަސްރަތު ކުލާސްތައް ނަގައި ދިނުމެވެ. ކްލާސްތައް ނިންމާލުމަށްފަހު އިރުއޮއްސުމުން އަވަސްވެ ގަންނަނީ ކިޔެވުމައިގެންނެވެ. ތައްޔާރު ވަމުންދަނީ އޭނާގެ ޕީއެޗްޑީގެ ތީސީސް އަށެވެ.\nމިއީ ސަންގެ 'މަގޭ ވާހަކަ' ސެގްމަންޓްގެ ފުރަތަމަ މެހެމާނު ރަނާ އަހްމަދު ހަމީދު އެވެ. ރަސްމީ ގަޑީގައި އޭނާ އަކީ މިނިސްޓްރީ އޮފް އެންވަޔަރަމެންޓްގެ އެސިސްޓަންޓް ޑިރެކްޓަރެކެވެ. ފާއިތުވެދިޔަ ހަތް އަހަރު މި މިނިސްޓްރީގައި އޭނާ މަސައްކަތްކުރަމުން އަންނައިރު، އެކަމުގެ އިތުރަށް އޭނާއަކީ ފިޓްނަސް އިންސްޓްރަކްޓަރެކެވެ. ރާއްޖޭގައި މިވަގުތު ތިބި މަދު ބަމްޕް އެންޑް ބިޔޯންޑް ޓްރެއިނަރުންގެ ތެރެއިން އެކަކެވެ.\nއޯލެވެލް ނިންމާލުމަށްފަހު ކޮމިއުނިކޭޝަންގެ ދާއިރާއިން ފައުންޑޭޝަން ހާސިލްކުރުމަށްފަހު އޭނާ ޑިގްރީ ހެދީ ޕަބްލިކް ރިލޭޝަންސްއިންނެވެ. އެއަށްފަހު ބިޒްނަސް މެނޭޖްމަންޓްގެ ދާއިރާއިން މާސްޓާސް ހެދުމަށްފަހު މިހާރު އޭނާދަނީ މާކެޓިން ބިޒްނަސް އިން ޕީއެޗްޑީ އަށް ކިޔަވަމުންނެވެ.\nފިޓްނަސް އިންސްޓްރަކްޓާ ރަނާ،\nކިޔެވުމާއި މަސައްކަތުގައި ކިތަންމެ ބުރަކޮށް އުޅުނު ނަމަވެސް ފިޓްނަސްވެފައިވަނީ ޢޭނާގެ ހޮބީ އަށެވެ. އަދި ދުވަހުގެ ވަރުބަލިކަމާއި ނުތަނަވަސްކަމުން ހިތް އުފާކޮށްދީ ސިކުޑި ހަމަޖައްސުވާލަދޭ ބައިވެރިޔާއަށްވެސް މެއެވެ.\nރަނާ ބުނާގޮތުން އެކިތަންތަނަށް ޓްރެވަލްކޮށް އުޅޭއިރުވެސް ފިޓްނަސް ކޯހެއް ނުވަތަ ވޯކްޝޮޕެއްގެ ފުރުސަތު އޮތްނަމަ އެކަމެއްގައި އޭނާ ބައިވެރިވެއެވެ.\nމީގެ ދެއަހަރު ކުރިން، ގާތް ރައްޓެހިންނާ އެކީ ކަސްރަތުކޮށް ދަސްކޮށްދޭން ފެށިއިރު އޭނާއަށް ފާހަގަވި އެއްކަމަކީ ގިނަ އަންހެން ކުދިން ބަލިވެ އިނުމުން އަދި ވިހެއުމަށްފަހު ކަސްރަތުކުރުމާއި ދުރަށްދާކަމެވެ. އެހެންކަމުން އެކަމަށް ހައްލެއް ހޯދުމުގެ ގޮތުން އޭނާވަނީ މެލޭޝިޔާއިން މިކަމަށް ހާއްސަ ބަމްޕް އެންޑް ބިޔޯންޑް ކޯސް ފުރިހަމަކޮށް އެފަދަ ފަރާތްތަކަށް ކުލާސްތައް ނަގައިދޭން ފަށާފަ އެވެ.\n"އަސްލު އެންމެނަށްވެސް ވިސްނިފައި އޮންނަނީ ޕްރެގް ވީމަ ދެން ޖެހޭނީ ރެސްޓް ކުރަންށޭ.. އެކަމަކު އަސްލު ކަސްރަތު ކުރަންވެސް ޖެހޭ.. އެކަމަކު ވަރަށް އުނދަގޫ އެ ވިސްނުން ބަދަލު ކުރަން" ސަން އާއި ވާހަކަދައްކަމުން ރަނާ ބުންޏެވެ.\nރަނާ އޭނާގެ މައިންބަފައިންނާއި އެކު --\nމީގެއިތުރުން އޭނާއަކީ ސެޓިފައިޑް ނިރްވާނާ ފިޓްނަސް އިންސްޓްރަކްޓަރެއްވެސް މެއެވެ. ގެޓް ފިޓް ވިތް ރަން ތައާރަފްކޮށް މިހާރުވެސް 30 ކްލައިންޓުންނަށް ގަވާއިދުން ކްލާސްތައް އޭނާގެ ގޭގައި ނަގާދެމުން އަންނައިރު، ކްލައިންޓުންނާއި އާއިލާ އަދި ފިރިމީހާގެ ފަރާތުން މިކަމަށް ލިބޭ ތަރުހީބު އޭނާ އުފަލާއި އެކު ފާހަގަކުރެއެވެ.\nރަނާ ބުނާގޮތުން ކުރާ ކަމަކަށް ޝައުގުވެރިކަން ހުންނަނަމަ ކިތަންމެ ގިނަ އަދި ބޮޑެތި ގޮންޖެހުންތަކެއް ފޫއަޅުވާލާފައި ވެސް އޭނާ އެކަމެއް ކާމިޔާބުކުރާނެ އެވެ.


America market ah amaazukohgen webinar eh baahvaifi - vNews.mv\nއެމެރިކާ މާކެޓަށް އަމާޒުކޮށްގެން ވެބިނާއެއް ބާއްވައިފި\nމަރްޔަމް ލީން 19 May 2022, 12:28\n"ހައި އެންޑް އެޑްވެންޗާސް - ދަ މޯލްޑިވްސް އެވެއިޓްސް ޔޫއެސްއޭ 2022" ގެ ނަމުގައި މޯލްޑިވްސް މާކެޓިންގް އެންޑް ޕަބްލިކް ރިލޭޝަންސް ކޯޕަރޭޝަން އިން އެމެރިކާ މާކެޓަށް އަމާޒުކޮށްގެން ވެބިނާއެއް ބާއްވައިފިއެވެ.\nމި ވެބިނާ ބާއްވާފައިވަނީ މޭ މަހުގެ 17 ވަނަ ދުވަހުއެވެ. މި ވެބިނާގެ މައިގަނޑު މަގްސަދަކީ އެމެރިކާގެ ޓްރެވެލް އޭޖެންޓުންނާއި ޓުއަރ އޮޕަރޭޓަރުން ތަމްރީންކޮށް ދިވެހިރާއްޖޭގެ ހައި-އެންޑް ތަޖުރިބާތައް އިސްތިހާރުކުރުންކަމަށް އެމްއެމްޕީއާރުސީއިން ބުނެއެވެ.\nމި ވެބިނާ އަކީ މި އަހަރު އެމެރިކާ މާކެޓަށް އަމާޒުކޮށް ބޭއްވި އެންމެ ފުރަތަމަ ވެބިނާއެވެ. އެމްއެމްޕީއާރުސީގެ އިތުރުން، އެއް ގަޑިއިރުގެ މި ވެބިނާގައި ޔޮޓް މޯލްޑިވްސް, މޫވެންޕިކް ރިޒޯޓް ކުރެދިވަރު މޯލްޑިވްސް އަދި ކްރޮސްރޯޑްސް މޯލްޑިވްސް އިން ބައިވެރިވިއެވެ. މި ވެބިނާ ސެޝަން ފައްޓަވައިދެއްވުމުގެ ގޮތުން ވިޒިޓް މޯލްޑިވްސްގެ ޗީފް އެގްޒެކެޓިވް އޮފިސަރ އަދި މެނޭޖިން ޑިރެކްޓަރ ތޮއްޔިބު މުޙައްމަދު ވަނީ ވާހަކަފުޅު ދައްކަވާފައެވެ.\nތޮއްޔިބުގެ ވާހަކަފުޅުގައި ވަނީ ދިވެހިރާއްޖެ އާއި އެމެރިކާ މާކެޓާ ދެމެދު އޮންނަ ދުވަސްވީ ގުޅުމުގެ މުހިންމުކަމާއި، ފާއިތުވެދިޔަ އަހަރުތަކުގައި ދިވެހިރާއްޖެއިން ހާސިލުކޮށްފައިވާ އެވޯޑްތަކާއި ކާމިޔާބީތަކުގެ މައްޗަށް އަލިއަޅުވާލައްވާފައެވެ. މީގެ އިތުރުން، ދިވެހިރާއްޖޭގެ ފަތުރުވެރިކަމުގެ ސިނާއަތަށް 50 އަހަރުފުރޭ އުފާވެރި ރަން ޔޫބީލް ފާހަގަކުރުމުގައި ފަތުރުވެރިން ބައިވެރިވުމަށް ރާއްޖެއަށް ދަތުރުކުރުމަށް ދަޢުވަތު ދެއްވިއެވެ.\nމި ވެބިނާގައި ކޮވިޑް-19ގެ ހާލަތާއި ގުޅިގެން ދިވެހިރާއްޖޭގަ އަޅާފައިވާ އެންމެ ފަހުގެ ރައްކާތެރިކަމުގެ ފިޔަވަޅުތަކާ ބެހޭ މައުލޫމާތު ހިއްސާކުރިއެވެ. އަދި ރާއްޖެއާ ބެހޭ މައުލޫމާތާއި ރާއްޖޭގެ ފަތުރުވެރިކަމުގެ ހަތަރު ޕްރޮޑަކްޓް ކަމުގައިވާ ރިސޯޓް، ގެސްޓްހައުސް، ލިވަބޯޑް އަދި ހޮޓެލްސްއާ ބެހޭ މަޢުލޫމާތުގެ އިތުރުން ރާއްޖޭގައި ފަތުރުވެރިންނަށް ކުރެވެން ހުންނަ ތަޖުރިބާތައް ހިމެނޭ ޑެސްޓިނޭޝަން ޕްރެސެންޓޭޝަން އެއް މިވެބިނަރގައި ވަނީ ދައްކާފައެވެ.\nމި ވެބިނަރގައި ޕްރޮމޯޓްކުރި ތަޖުރިބާތަކުގެ ތެރޭގައި ބަބުލް ޓެންޓް، ޕްރައިވެޓް ވޯޓާ ވިލާ އަދި ސީޕްލޭންއެއްގައި ދަތުރުކުރުން ފަދަ ތަޖުރިބާތައް ހިމެނެއެވެ. މީގެ އިތުރުން، ރާއްޖޭގެ ރަށްތައް ޖަޒީރާ ރަށްތަކެއްގެ ގޮތުގައި އުފެދިފައިއޮތުމުގެސަބަބުން ރާއްޖެ އަކީ ހުރިހާ ގޮތަކުން ވެސް އެމެރިކާގެ ފަތުރުވެރިންނަށް ރައްކާތެރި މަންޒިލެއްގެ ގޮތުގައި އިޝްތިހާރުކުރިއެވެ.\nމި ސެޝަންގައި އިންޑަސްޓްރީ ޕާޓްނަރުން ވަނީ ބައިވެރިވި ޓްރެވަލް ޓްރޭޑްގެ ފަރާތްތަކާ ބައްދަލުކޮށް ކޮންމެ ތަނަކުން ދޭ ހިދުމަތްތަކާ ބެހޭ މަޢުލޫމާތު ދީފައެވެ. މިވެބިނާއަކީ ރާއްޖޭގެ އިންޑަސްޓްރީ ޕާޓްނަރުންނަށް ބޮޑު އޯޑިއެންސްއަކަށް އެ ފަރާތްތަކުގެ ޕްރޮޕަޓީތައް އިޝްތިހާރުކޮށް، އެމެރިކާ މާކެޓްގެ ފަތުރުވެރިކަމުގެ ދާއިރާގާ ހަރަކާތްތެރިވާ ވިޔަފާރިތަކާ ގުޅުން ބަދަހިކުރުމަށް ލިބުނު ވަރަށް އަގުހުރި ފުރުސަތެެއްކަމަށް އެމްއެމްޕީއާރުސީން ބުނެއެވެ.\n100 އަށް ވުރެއިން ގިނަ އެމެރިކާ ޓްރެވަލް ޓްރޭޑް ޕްރޮފެޝަނަލުން ރަޖިސްޓާކޮށްފައިވާ މި ވެބިނާގައި ދިވެހިރާއްޖެއާ ބެހޭ ސުވާލާއި ޖަވާބު ސެޝަނެއްވެސް ކުރިއަށްދިޔައެވެ. އަދި ވެބިނާ ނިންމާލުމުގެ ކުރިން ރާއްޖެ އަށް5ދުވަހުގެ ހިލޭ ޗުއްޓީއެއް، ވެބިނަރގެ އެއް ބައިވެރިޔަކަށް ހަދިޔާކުރުމުގެ ގޮތުން ރެފްލްއެއް ކުރިއަށްގެންދިޔައެވެ. މި ރެފްލް ސްޕޮންސާކޮށްފައިވަނީ ސާއި ލެގޫންއިންނެވެ.\nއެމެރިކާ މާކެޓަކީ މިދިޔައަހަރު ދިވެހިރާއްޖޭގެ ފަތުރުވެރިކަމުގެ ދާއިރާއަށް އެންމެ ކާމިޔާބު އެއް މާކެޓެވެ.


India Ge Bodu Faadhiree Eh Ge Machah Maruge Bodu Massala Eh - Vaguthu\nއިންޑިޔާގެ ބޮޑު ފާދިރީއެއްގެ މައްޗަށް މަރުގެ ބޮޑު މައްސަލައެއް\n2002 ވަނަ އަހަރު ނޫސްވެރިއެއް މަރާލި ކަން އިންޑިޔާގެ ދެރާ ސަޗާ ސައުދާގެ ފާދިރީއެއް ކަމަށްވާ ގުރުމީތު ރާމް ރަހީމް ސިންގުގެ މައްޗަށް ސާބިތު ވެއްޖެއެވެ.\nއިންޑިޔާގެ ނޫހެއް ކަމަށްވާ "ޓައިމްސް އޮފް އިންޑިޔާ" ގައި ރިޕޯޓްކޮށްފައިވަނީ ނޫސްވެރިޔާގެ މަރުގެ މައްސަލާގައި ރާމް ރަހީމްގެ މައްޗަށް މި މަހު 17 ވަނަ ދުވަހު ހުކުމް ކުރުމަށް ވަނީ ތާވަލްކޮށްފައިވާކަމަށެވެ. ދެހާސް ސަތާރަ ވަނަ އަހަރު ފައްޅިއަށް ވަން ދެ އަންހެނުން ރޭޕު ކުރި މައްސަލާގައި މިހާރުވެސް ޖަލުގައި އިން ރާމް ރަހީމް ގެ މައްޗަށް މީގެ ކުރިން ވަނީ 20 އަހަރުގެ ޖަލު ހުކުމެއް އިއްވާފައެވެ.\nނޫސްވެރިޔާ މަރާލައިފަ ވަނީ 2002 ވަނަ އަަހަރު އޭނާ ރާމް ރަހީމް ހިންގަމުންދާ ވިޔާނުދާ ކަންކަމުގެ ވާހަކަތައް ނޫހެއްގައި ޕަބްލިޝް ކުރުމުންނެވެ. ނޫސްވެރިއެއްކަމަށްވާ ރާމް ޗަންދްރަ ޗަތުރަޕަތީ މަރާލައިފައިވަނީ އޭނާ ގަޔަށް ބަޑި ޖަހައިގެންނެވެ.\nމި މައްސަލާގައި ކަލެއް ކަމަށް ދައުވާކުރާ އަދި އޭނާއަށް ތަބާވާ 50 މިލިއަން މީހުން އިންޑިއާގައި ދިރިއުޅޭ ސިންގުގެ އިތުރުން ތިން މީހަކު ވަނީ ހައްޔަރު ކޮށްފައެވެ.\nމީގެ ކުރިން ރޭޕް މައްސަލާގައި ފުލުހުން މިފާދިރީ ހައްޔަރުކޮށް ކޯޓްއަށް ހާޒިރު ކުރުމުން، މިފާދިރީ މީހާވަނީ ދޫކޮށްލާފައެވެ. ފުލުހުން މިމީހާ ހައްޔަރުގައި ބަހައްޓައިގެން މައްސަލަ ކުރިޔަށް ގެންދިއުމަށް އެދުނު ނަމަވެސް ކޯޓުން އެކަމަށްވަނީ އިންކާރު ކޮށްފައެވެ.\nމަރުގެ މައްސަލާގައި ރާމް ރަހީމްގެ މައްޗަށް އުފުލާފައިވާ މައްސަލަތަކުގެ ކޯޓުގެ އަޑުއެހުން ނިމުނު ތަނާ ހެން އިތުރު 50 އަންހެނުން ވަނީ އޭނާ ޖިންސީ ފުރައްސާރަ ކޮށްފައިވާކަމަށް ބުނެ މައްސަލަ ހުށައަޅާފައެވެ.\nއިންޑިއާގެ 8 ލައްކަ ޑޮކްޓަރުން މުޒާހަރާ އަށް ނިކުމެއްޖެ\nސިކުނޑިއަށް ޖެހޭ ބައްޔެއްގެ ސަބަބުން އިންޑިޔާގައި ހަލުވި ކަމާއެކު ކުޑަ ކުދިން މަރުވަނީ


SunOnline: Maumoon ah loan nudhekijje nama Kinbigasdhoshuge nagan edhi Jabir court ah!\nމައުމޫނަށް ލޯނު ނުދެއްކިއްޖެ ނަމަ ކިނބިގަސްދޮށުގެ ނަގަން އެދި ޖާބިރު ކޯޓަށް\nނަޖާހު މަސްއޫދު 02 Dec 2019, 12:33\nރައީސް މައުމޫން އާއި އަބްދުﷲ ޖާބިރު --\nކުރީގެ ރައީސް މައުމޫން އަބްދުލްގައްޔޫމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ދެއްވި ކަމަށް ބުނާ 29 މިލިއަން ރުފިޔާގެ ލޯނު އަނބުރާ ނުދެއްކިއްޖެ ނަމަ، ރައީސް މައުމޫންގެ ގެކޮޅު މއ. ކިނބިގަސްދޮށުގެ ނަގައިދިނުމަށް އެދި ޖާބިރު ސިވިލް ކޯޓަށް މައްސަލަ ހުށަހަޅުއްވައިފި އެވެ.\nމިދިޔަ ރިޔާސީ ދައުރުގެ ތެރޭގައި ރައީސް މައުމޫން ބޭނުންފުޅުވެގެން، ސިޔާސީ މަސައްކަތްތަކަށް 29 މިލިއަން ރުފިޔާގެ ލޯނެއް ދެއްވި ކަމަށް ޖާބިރު ވިދާޅުވެ އެވެ. އެކަމަކު އެ ފައިސާ އަނބުރާ ނުދައްކައިގެން ޖާބިރު އެތައް ފަހަަރެއްގެ މަތިން ވަނީ މައުމޫނަށް ފާޑުވިދާޅުވެފަ އެވެ.\nމިހާރު އެ ފައިސާ ނުދައްކައިގެން ޖާބިރުގެ ފަރާތުން ވަނީ ސިވިލް ކޯޓަށް މައްސަލަ ވައްދައިފަ އެވެ. އެ މައްސަލައިގައި އެދިފައި ވަނީ އެ 29 މިލިއަން ރުފިޔާ ދެއްކުމަށް ހުކުމްކޮށްދިނުމަށެވެ. އަދި އެ ފައިސާ ނުދެއްކިއްޖެ ނަމަ މައުމޫންގެ ގެކޮޅު ކިނބިގަސްދޮށުގެ ނަގައިދިނުމަށް ހުކުމްކޮށްދިނުމަށް އެދިފައިވެ އެވެ.\nޖާބިރުގެ ފަރާތުން ހުށަހެޅި މައްސަލައިގައި ބުނެފައި ވަނީ، ލޯނު އަނބުރާ ނުދެއްކިއްޖެ ނަމަ ކިނބިގަސްދޮށުގެ އެ ފައިސާގެ މުގާބިލުގައި ދޭން މައުމޫން އެއްބަސްވެވަޑައިގެންނެވި ކަމަށެވެ. އަދި މައުމޫނަށް ލޯނު އަނބުރާ ނުދެއްކިފަައިވާއިރު ވެސް ކިނބިގަސްދޮށުގެ ނުދީ ހިފަހައްޓަމުންދާ ކަމަށް ވެސް ޖާބިރު ވިދާޅުވި އެވެ.\nމައުމޫން ނެންގެވި ކަމަށް ބުނާ ފައިސާ އަނބުރާ ނުދިނުމުގެ ސަބަބުން އެ ފައިސާއިން ކުރަން ހުރި ވިޔަފާރިތައް ނުކުރެވި ގެއްލުންވަމުންދާ ކަމަށް އެ މައްސަލައިގައިވެ އެވެ.\nލޯނު ދިނުމުގެ އެއްބަސްވުމެއްގައި ސޮއިކޮށްފައި ނެތް ނަމަވެސް، އެއީ ހިނގި މުއާމަލާތެއްކަން އެކަން ހިނގި އިރު ހާޒިރުގައި ތިބި ހެކިވެރީންގެ ހެކިބަހުން ސާބިތުވާނެ ކަމަށް ޖާބިރު ހުށަހެޅުއްވި މައްސަލައިގައިވެ އެވެ.\nޖާބިރު އަތުން މައުމޫން ނެންގެވި ކަމަށް ބުނާ ފައިސާ ނުދީގެން ޖާބިރު އެންމެ ފުރަތަމަ އެ މައްސަލަ ފުލުހަށް ހުށަހެޅުމުން ހެކި ނެތް ކަމަށް ބުނެ ފުލުހުން މައްސަލަ ނުބެލި އެވެ. އެހެން ނަމަވެސް ހެއްކާ އެކު ކަމަށް ވިދާޅުވެ ދެވަނަ ފަހަރަކުވެސް ޖާބިރު އެ މައްސަލަ ހުށަހެޅުއްވި އެވެ. އެފަހުން އޭނާގެ މަންމާފުޅުގެ އެދުމުުމުގެ މަތިން މައުމޫނަށް މައާފް ކުރައްވާފައިވާ ކަމަށް ޖާބިރު ވިދާޅުވެފައިވެ އެވެ.\nއެގާއާ އެކު ލިވަޕޫލްގެ ސަޕޯޓަރުންނަށް އުފާވެރިކަން\nދުންޔާގެ ވާހަކަތަކުން ދެ ރައީސުންގެ އާއިލާ ކޯޅުމަކަށް!\nއަންހެން ކުދިން ހިތާނު ކުރަން ޖެހޭ އަސާސެއް ނެތް: މައުމޫން


Aanmu Sihhathuge Bilah Khiyaal Hoadhumah Foarum Baavvanee - vNews.mv\nތައުލީމުގެ ބިލަށް ޚިޔާލު ހޯދުމަށް ބޭއްވި ފޯރަމްގެ ތެރެއިން\nއާންމު ސިއްހަތުގެ ބިލަށް ޚިޔާލު ހޯދުމަށް ފޯރަމް ބާއްވަނީ\nޝިފްޒާ މުޞްޠަފާ 17 July 2020, 17:21\nއާންމު ސިއްހަތު ރައްކާތެރިކުރުމުގެ ގާނޫނަށް އިސްލާހު ގެނައުމުގެ ބިލަށް ރައްޔިތުންގެ ޚިޔާލު ހޯދުމުގެ ފޯރަމެއް ބާއްވަން ނިންމައިފިއެވެ.\nރައްޔިތުންގެ މަޖިލީހުގެ އިދާރާއިން ހާމަކޮށްފައިވާ ގޮތުގައި، މި ބިލަށް ޚިޔާލު ހޯދުމަށް ބާއްވާ ފޯރަމް އޮންނާނީ އާދީއްތަ ދުވަހުގެ ރެއެވެ. އެރޭ 8:30 ގައި މި ފޯރަމް ބާއްވަން ހަމަޖެހިފައިވަނީ މަޖިލީހުގެ އިދާރާގައެވެ.\nރައްޔިތުންގެ މަޖިލީހުން ފަރުމާކުރަމުންދާ ގާނޫނުތަކަށް ފަހަކަށް އައިސް ދަނީ ރައްޔިތުންގެ ޚިޔާލު ހޯދަމުންނެވެ. މިގޮތުން ލިޔުމުން ޚިޔާލު ހުށަހެޅުމަށް ވެސް ހުޅުވާލެވެއެވެ. އަދި މިގޮތަށް ފޯރަމްތައް ބާއްވައިގެން ބިލާ ގުޅޭގޮތުން އެކިއެކި ފަރާތްތަކުގެ ކަންބޮޑުވުންތައް ބަލައި ޚިޔާލު ހޯދައެވެ. މިގޮތުން މިމަހުގެ 12 ވަނަ ދުވަހު ވަނީ ތައުލީމުގެ ބިލަށް ޚިޔާލު ހޯދުމަށް ފޯރަމް ބާއްވާފައެވެ.\nއާންމު ސިއްހަތު ރައްކާތެރިކުރުމުގެ ގާނޫނަށް އިސްލާހު ގެނައުމުގެ ބިލަށް ޚިޔާލު ހޯދުމުގެ ފޯރަމަށް ތައްޔާރުވަމުންދާއިރު، މި އިސްލާހު ހުށަހެޅުއްވީ ފުވައްމުލަކު އުތުރު ދާއިރާގެ އެމްޑީޕީގެ މެމްބަރު މުހައްމަދު ރަޝީދެވެ.\nރަޝީދު އިސްލާހު ހުށަހަޅުއްވާފައިވަނީ ހެލްތު މިނިސްޓަރު އިއުލާންކުރައްވާ ސިއްހީ ކުއްލި ނުރައްކަލުގެ ހާލަތު އިއުލާންކުރުމުގައި ރައްޔިތުންގެ މަޖިލީހުން ރުހުން ހޯދަން ޖެހުމާއި، ސިއްހީ ކުއްލި ނުރައްކަލުގެ ހާލަތު ނިމުމަކަށް ގެނައުމުގެ ބާރު ވެސް މަޖިލީހަށް ލިބޭގޮތަށެވެ.\nމިހާރު އަމަލުކުރަމުން އަންނަ ގާނޫނުގައި ވާގޮތުން، ސިއްހީ ކުއްލި ނުރައްކަލުގެ ހާލަތު އިއުލާންކުރުމުގައި ރައީސުލްޖުމްހޫރިއްޔާއާއި ރައްޔިތުންގެ މަޖިލީހުގެ ދައުރެއް ނޯވެއެވެ. އެކަމުގެ ހުރިހާ ބާރެއް ވެސް މިހާރު އޮންނަނީ ހެލްތު މިނިސްޓަރަށެވެ. އަދި ހެލްތު މިނިސްޓަރު އިއުލާންކުރައްވާ ސިއްހީ ކުއްލި ނުރައްކަލުގެ ހާލަތުގެ ދަށުން ފިޔަވަޅުތައް އެޅުމުގެ ބާރު ޑިރެކްޓަރ ޖެނެރަލް އޮފް ޕަބްލިކް ހެލްތަށް އޮވެއެވެ.\nސިއްހީ ކުއްލި ނުރައްކަލުގެ ހާލަތު އިއުލާންކުރުމުގައާއި އެ ހަލާތު ނިމުމަކަށް ގެނައުމުގައި މަޖިލީހުގެ ދައުރެއް އޮންނަގޮތަށް ގާނޫނަށް އިސްލާހު ހުށަހެޅުމުން، މިކަމާމެދު ވަނީ ހޫނު ބަހުސްތަކެއް ކުރެވިފައެވެ. މިކަމުގައި މަޖިލީހުުގެ ދައުރެއް ގާނޫނުގައި މިހާރު ކަނޑައެޅިފައި ނެތް ނަމަވެސް، ގާނޫނުއަސާސީގެ ދަށުން ރައީސުލްޖުމްހޫރިއްޔާ އިއުލާންކުރައްވާ ކުއްލި ނުރައްކަލުގެ ހާލަތަށް ރައްޔިތުންގެ މަޖިލީހުން ރުހުން ހޯދަންޖެހެއެވެ. އަދި ކުއްލި ނުރައްކަލުގެ ހާލަތު ނިމުމަކަށް ގެނައުމުގެ ބާރު ވެސް މަޖިލީހަށް އޮވެއެވެ.\nކޮވިޑް-19 އާ ގުޅިގެން ސިއްހީ ކުއްލި ނުރައްކަލުގެ ހާލަތު އިއުލާންކުރެވުނީ މާޗު މަހުގެ 12 ވަނަ ދުވަހުއެވެ. އެކި ފަހަރު މަތިން މި ހާލަތުގެ މުއްދަތު އިތުރުކުރެވިފައިވާއިރު، އެންމެ ފަހުން އިތުރުކުރެވުނު މުއްދަތު ހަމަވާނީ އަންނަ މަހުގެ7ވަނަ ދުވަހުއެވެ.\nހެލްތް މިނިސްޓްރީ ރައްޔިތުންގެ މަޖިލިސް ސިޔާސީ


League Nagan City Ah Dhen Beynun Vany3Point - Vaguthu\nލީގު ނަގަން ސިޓީ އަށް ދެން ބޭނުން ވަނީ ތިން ޕޮއިންޓު\n1-3 އިން ޓޮޓެންހަމް ބަލިކޮށް ޕްރިމިއަރ ލީގު ނެގުމާ ގާތަށް މެންޗެސްޓަރ ސިޓީ އިން ޖެހިލައިފިއެވެ.\nރޭގެ މޮޅާއެކު ލީގު ނަގަން ސިޓީ އަށް މިހާރު ބޭނުންވަނީ އެންމެ ތިން ޕޮއިންޓެވެ. ނަމަވެސް ސިޓީއާ އެންމެ ގާތުން ވާދަކުރަމުން އަންނަ މެންޗެސްޓަރ ޔުނައިޓެޑް މިރޭ ކުޅޭ މެޗުން ނުވަތަ ބުދަ ދުވަހުގެރޭ ކުޅޭ މެޗުން ބަލިވިޔަސް ސިޓީ އަށް ލީގު ލިބޭނެއެވެ.\nލީގުގެ އެއްވަނައިގައި ސިޓީ މިހާރު އޮތީ 87 ޕޮއިންޓާ އެކުއެވެ. ދެވަނައިގައި 71 ޕޮއިންޓާ އެކު މެންޗެސްޓަރ ޔުނައިޓެޑް އޮތްއިރު ތިންވަނައިގައި 70 ޕޮއިންޓާ އެކީ އޮތީ ލިވަޕޫލްއެވެ. ރޭ ސިޓީ އަތުން ބަލިވި ޓޮޓެންހަމް އޮތީ 67 ޕޮއިންޓާ އެކު ލީގުގެ ހަތަރުވަނައިގައެވެ.\nވެމްބްލީގައި ރޭ ކުޅުނު މި މެޗުގެ ކުރީކޮޅު ސިޓީގެ ފަރާތުން މޮޅު ކުޅުމެއް ފެނިގެން ގޮސްފައިވާއިރު މެޗުގެ 22 ވަނަ މިނެޓްގައި ގެބްރިއަލް ޖީސެސް ވަނީ އެޓީމަށް ލީޑު ނަގާދީފައެވެ. އަދި އޭގެ ތިން މިނެޓްފަހުން ސިޓީ އަށް ލިބުނު ޕެނަލްޓީ އަކުން އެޓީމުގެ ދެވަނަ ގޯލު ކާމިޔާބުކޮށްދިނީ ގުންޑޮގާންއެވެ.\nސިޓީގެ މި ދެ ގޯލަށްފަހު ޓޮޓެންހަމް އިން ކުޅުން ރަނގަޅު ކުރިއިރު ފުރަތަމަ ހާފް ނިމެން ތިން މިނެޓަށް ވެފައިވަނިކޮށް އެރިކްސަން ވަނީ ގޯލެއް ކާމިޔާބުކޮށް ޓޮޓެންހަމް އަށް ނަތީޖާގެ ފަރަގު ކުޑަކޮށްދީފައެވެ. މެޗުގެ ދެވަނަ ހާފްގައި ނަތީޖާ އެއްވަރުކުރުމަށް ޓޮޓެންހަމް އިން މަސައްކަތް ކުރި ނަމަވެސް މާ ރަނގަޅު ފުރުސަތެއް އެޓީމަށް ތަނަވަސްކުރެވިފައެއް ނުވެއެވެ.\nމި މެޗުން ސިޓީ އަށް ތިން ޕޮއިންޓު ކަށަވަރުކޮށްދިން ގޯލު މެޗުގެ 72 ވަނަ މިނެޓްގައި ކާމިޔާބުކޮށްދިނީ ރަހީމް ސްޓާލިންއެވެ. މި ގޯލަށްފަހު ސްޓާލިން އަށް ވަނީ ގޯލްޖަހާނެ އިތުރު ފުރުސަތެއް ލިބި ބޭކާރުވެފައެވެ.\nލީގު ހޯދުމާ ގާތަށް ސިޓީ އިން ޖެހިލިއިރު އަންނަ ހަފްތާގައި އެޓީމު ނިކުންނާނީ ސްވެންސީ ސިޓީއާ ދެކޮޅަށެވެ. ސިޓީ އިން ވަނީ މި ސީޒަނުގައި މިހާތަނަށް އެއް ތަށި ކާމިޔާބުކޮށްފައެވެ. އެއީ އިނގިރޭސި ލީގު ކަޕެވެ.


ޤާރޫނުގެ ވާހަކަ – 1 – DhiSalafiyyah\nޤާރޫނޫގެ ވާހަކަ ﷲ ތަޢާލާ ކީރިތި ޤުރުއާންގެ އަލްޤަޞަޞް ސޫރަތުގައި ޒިކުރު ކުރައްވާފައި ވެއެވެ. އޭނާއަކީ މޫސާ ޢަލައިހިއްސަލާމްގެ ޤައުމުގެ މީހެކެވެ. ބުނެވޭގޮތުގައި އޭނާއަކީ މޫސާ ޢަލައިހިއްސަލާމްގެ ގާތްތިމާގެ މީހެކެވެ. އަދި މޫސާ ޢަލައިހިއްސަލާމްގެ ބޮޑުބޭބެއެއްގެ ދަރިއެކެވެ.\nޤާރޫނަކީ އޭނާގެ ޙަޔާތުގެ ފުރަތަމަކޮޅުގައި ޞާލިޙު ރަނގަޅުމީހެކެވެ. އަދި އޭނާއަކީ ތައުރާތު ރީތިކޮށް ކިޔަވާމީހެއްގެ ގޮތުގައި މީސްތަކުންގެ ތެރޭގައި މަޝްހޫރު މީހެކެވެ. ޤައުމުގެ މީހުން އޭނާގެ ރީތި ކިޔެވުމަށް ތަޢުރީފްކޮށް މަދަހަޘަނާ ކިޔާ އުޅޭކަމުގައި ވިއެވެ.\nއެހެން ނަމަވެސް ﷲ ތަޢާލާ އޭނާ އިމްތިޙާން ކުރެއްވުމުގެ ގޮތުން އޭނާއަށް މުދަލާއި މުއްސަނދިކަން ދެއްވުމުން އޭނާ ބޮޑާވެ ކިބުރުވެރިވެއެވެ. އޭގެ ސަބަބުން އޭނާގެ ޙާލަތު މުޅިން ބަދަލުވެގެން ދިޔައެވެ. މުދަލުގެ ސަބަބުން ބިންމަތީގައި ޖައްބާރުވެ ޤައުމުގެ މީސްތަކުންގެ ތެރޭގައި ކިބުރުވެރި ވެގަތެވެ.\nﷲ ތަޢާލާ ވަޙީޚުރައްވާފައި ވެއެވެ. ((إِنَّ قَارُونَ كَانَ مِنْ قَوْمِ مُوسَى فَبَغَى عَلَيْهِمْ )) سورة القصص 76 މާނަ: (( ހަމަކަށަވަރުން ޤާރޫނަކީ މޫސާގެފާނުގެ ޤަމުގެ ތެރެއިންވީ މީހެކެވެ. ފަހެ އޭނާ އެއުރެންގެ މައްޗަށް ބޮޑާވެގަތެވެ. ))\nމުދަލުގެ ސަބަބުން ބޮޑާވެ ކިބުރުވެރިވި މީހަކަށް ކަންތައްތައް ވެގެންދިޔަގޮތް ޢިބްރަތަކަށްޓައި ﷲ ތަޢާލާ މިއާޔަތްތަކުގައި މިވަނީ ބަޔާންކޮށްދެއްވާފައެވެ. ލޮބުވެތި އަޚުންނާއި އުޚުތުންނޭވެ. ﷲ ގެ ރަސޫލާ އަދި ނަބިއްޔާ މޫސާ ޢަލައިހިއްސަލާމްގެ ޤައުމުގެ މީހަކަށްވީތީ ޢަޒާބު އައި ހިނދު ޤާރޫނަށް ކުރި އެއްވެސް ފައިދާއެއްނެތެވެ. އަދި މޫސާ ޢަލައިހިއްސަލާމާއި ގާތްތިމާގެ މީހަކަށް ވީތީއެއްވެސް އޭނާއަށް ކުރި ފައިދާއެއްވެސް ނެތެވެ. ކޮންމެ އިންނާނަކަށްވެސް އޮތީ އެމީހަކު ކުޅަ ޢަމަލެއްގެ ޖަޒާއެވެ.\nޤާރޫނަކީ މީސްތަކުންގެ ތެރޭގައި އަމިއްލަ ނަފްސް ފެނި ފަޚުރުވެރިވެ ބޮޑާކަމާއެކު ހިނގާ އުޅުނު މީހެކެވެ. އަދި އޭނާގެ ޚާދިމުންނާއިއެކު ބޮޑާވެ ފަޚުރުވެރިވުމުގެ ގޮތުން މީސްތަކުންނަށް ދެއްކުމަށްޓަކައި މުދާތަކާއި ގަހަނާތައް މީސްތަކުން އެއްވެއުޅޭ މައިދާންތަކަށް ނެރެ، ރަނުގެ އަގުބޮޑު ހެދުންތައް އަޅައިގެން އޭނާގެ ޤައުމުގެ މީހުންގެ ތެރޭގައި ހިނގާއުޅުމަށް އޭނާ ލޯބިކުރިއެވެ.\nމި ހުރިހާ މުދަލެއްގެ ހަޤީޤި މިލްކުވެރިފަރާތަކީ ކޮބައިކަން އޭނާއަށްވަނީ އޮޅިފައެވެ. އޭނާ އަށް މިހުރިހާ މުދަލެއް ދެއްވީ ކޮންފަރާތަކުން ހެއްޔެވެ؟ ޝައްކެއްނެތެވެ. ކޮންމެ މީހަކަށްވެސް މުއްސަނދިކަމާއި ބާރާއި މުދާ ދެއްވާ ފަރާތަކީ ﷲ ތަޢާލާއެވެ. އެއިލާހުއީ ރަސްކަންތަކުގެ ވެރި ރަސްކަލާންގެ އެވެ. މި ހުރިހާ މުދަލެއްވެސް ދެއްވަނީ އެއިލާހެވެ. އެހެން ނަމަވެސް އަޅުގަނޑުމެންގެ ތެރެއިންވެސް ގިނަ މުއްސަނދިން މިކަމެއް ނުދަނެއެވެ. ގިނަ މުދާވެރިން އެމީހުންނަށް މުދާ ދެއްވި ފަރާތް މުއްސަނދި ވުމާއިއެކު ވަނީ ހަނދާން ނައްތާލައެވެ.\nﷲ ތަޢާލާގެ ވަޙިބަސްފުޅުގައިވާފައިން ޤާރޫނަށްވެސް އެ ބޮޑު ޚަޒާނާދެއްވީ ﷲ ތަޢާލާއެވެ. ((وَآَتَيْنَاهُ مِنَ الْكُنُوزِ )) سورة القصص 76 މާނަ: (( އަދި ތިމަންއިލާހު އޭނާއަށް ގިނަވެގެންވާ މުދަލުގެ ޚަޒާނާއެއް ދެއްވީމެވެ. ))\nރަނާއި ރިއްސާއި ޖަވާހިރާއި ތަފާތު މަޢުދަންތަކާއި ފައިސާގެ ގިނަގުނަ ޚާޒާނާތަކެވެ. އޭނާގެ ޚަޒާނާތަކުގެ ތަޅުދަނޑިތައް ބާރުގަދަ ޖަމާޢަތެއްގެ ބަޔަކަށްވެސް އުފުލާނުލެވެއެވެ. ތަޅުދަނޑިފަތިތައް ޙާލަކީ މިއީކަމުގައިވާއިރު ޚަޒާނާގެ ގިނަމިން ވަޒަން ކުރެވޭނެހެއްޔެވެ.؟ ތަޅުދަނޑިތައް ބާރުގަދަ ދިހައެއް ނުވަތަ އެއަށްވުރެވެސް ގިނަމީހުނަށްވެސް އުފުލާނުލެވެއެވެ. ﷲ ތަޢާލާގެ ވަޙީބަސްފުޅުގައިވާ ((الْعُصْبَةِ )) ގެ މާނައަކީ ދިހައެއް ނުވަތަ އެއަށްވުރެވެސް ގިނައެވެ. އާދައިގެ ދިހަ މީހުނެއްވެސް ނޫނެވެ. ﷲ ވަޙީކުރައްވާފައިވަނީ ބާރުވެސް ގަދަ ދިހަ މީހުންގެ ވާހަކައެވެ. ((أُولِي الْقُوَّةِ )) އެވެ. އެހެން ކަމަށްވާނަމަ ޚަޒާނާ ކިހިނެއްވާނެތޯއެވެ.\n((وَآَتَيْنَاهُ مِنَ الْكُنُوزِ مَا إِنَّ مَفَاتِحَهُ لَتَنُوءُ بِالْعُصْبَةِ أُولِي الْقُوَّةِ )) سورة القصص 76 މާނަ: (( ހަމަކަށަވަރުން ތިމަން ރަސްކަލާންގެ އޭނާއަށް ގިނަވެގެންވާ މުދަލުގެ ޚަޒާނާއެއް ދެއްވީމެވެ. ހަމަކަށަވަރުން ބާރުގަދަ ޖަމާޢަތެއްގެ މީހުންނަށް އޭނާގެ ޚަޒާނާގެ ތަޅުދަނޑިތައް އުފުލުންވަނީ ބުރަވެފައެވެ. ))\nދެންފަހެ، އޭނާގެ މަގުފުރެދުމާއި ބޮޑާކަމާއި ކިބުރުވެރިންފެނި އޭނާ އެކަމުން ސަލާމަތް ކުރުމަށްޓަކައި ނަސޭޙަތްތެރިވުމަށް ޤައުމުގެ މީހުންގެ ތެރެއިން ޞާލިޙުންނާއި ތަޤުވާވެރިން އޭނާގެ ގާތައް އަތުވެއްޖެއެވެ. އެމީހުން އައިސް އޭނާއަށް ބުންޏެވެ.\n((إِذْ قَالَ لَهُ قَوْمُهُ لَا تَفْرَحْ إِنَّ اللَّهَ لَا يُحِبُّ الْفَرِحِينَ )) سورة القصص 76 މާނަ: (( އޭނާގެ ޤައުމުގެ މީހުން އޭނާއަށް ބުނި ހިނދެވެ. ތިބާ ކިބުރުވެރިވެ ބޮޑާ ނުވާށެވެ. ހަމަކަށަވަރުން ކިބުރުވެރިވެ ބޮޑާވާމީހުންދެކެ ﷲ ތަޢާލާ ލޯބިވެވޮޑި ނުގަންނަވައެވެ. ))\nތެދެކެވެ. އަމިއްލަ ނަފްސްގެ މޮޅުކަންފެނި ފަޚުރުވެރިވެ ކިބުރުވެރިވެ ބޮޑާ އެއްވެސް އިންސާނެއް ދެކެ ﷲ ޢައްޒަ ވަޖައްލަ ލޯބިވެވޮޑި ނުގަންނަވައެވެ. އެމީހުން އައިސް ޤާރޫނަށް ނަސޭހަތްދިނެވެ.\nއެމީހުން ބުނަމުން ދިޔައެވެ. އޭ ޤާރޫނެވެ! ތިބާ ﷲ އަށް ބިރުވެތިވާށެވެ. ތިޔަ ކިބުރުވެރިކަމުން ކުރާނެ ފައިދާއެއް ނެތެވެ. ތިބާއަށް ﷲ ދެއްވި މުދަލުން އެއްބައި ﷲ އަށް ކިޔަމަންތެރިވުމަށް ހޭދަކުރާށެވެ. ސުވަރުގެއަށް އެދިގެން މުދަލުން ކޮންމެވެސް މިންވަރެއް ހޭދަކުރާށެވެ. ހުރިހާ މުދަލެއް ނޫނެވެ. ފަޤީޜުންނާއި މިސްކީނުންވެސް އެބަ އުޅެއެވެ. ހަނދާންކުރާށެވެ. ﷲ ތަޢާލާ ތިބާ މުއްސަނދި ކޮށްދެއްވުމުގެ ކުރިން ތިބާވެސްވީ އާދައިގެ އިންސާނެއްކަމުގައެވެ. ﷲ ތަޢާލާ ތިބާއަށް ތިޔަ ހުރިހާ މުދަލެއް ނުދެއްވިނަމަ ތިބާ އަތުގައި އެއްވެސް އެއްޗެއް ނެތީހެވެ.ތިބާގެ އަތުގައިވާ ﷲގެ މުދަލަށް ބޭނުންޖެހިފައިވާ އެތައްބަޔަކު ވާކަން ހަނދާން ނައްތާނުލާށެވެ.\nއޭނާގެ ޤައުމުގެ މީހުން އޭނާއަށް ދެއްވި ނަސޭހަތް ﷲ ތަޢާލާ ކީރިތި ޤުރުއާނުގައި ބާޔާންކޮށް ދެެއްވާފައި ވެއެވެ. ((وَابْتَغِ فِيمَا آَتَاكَ اللَّهُ الدَّارَ الْآَخِرَةَ )) سورة القصص 77 މާނަ: (( އަދި ތިބާއަށް ﷲ ދެއްވި މުދަލުން ( ހެޔޮގޮތުގައި ހޭދަކޮށް ) އާޚިރަތުގެ ގޮވައްޗަށް އެދޭށެވެ. ))\nތިބާ އާޚިރަތައްތަކައި ތިބާގެ މުދާ ހޭދަކުރާށެވެ. އަދި އެއަށްފަހު ދުނިޔެމަތީގައި ﷲ ހުއްދަކުރެއްވި ގޮތެއްގައި ތިބާވެސް މުދަލުން އުފަލާއި ހިތްހަމަޖެހުން ލިބިގަންނާށެވެ. ދުނިޔެއިން ލިބެން އޮތް ނަޞީބުވެސް ހަންދާން ނައްތާ ނުލާށެވެ. ((وَلَا تَنْسَ نَصِيبَكَ مِنَ الدُّنْيَا وَأَحْسِنْ كَمَا أَحْسَنَ اللَّهُ إِلَيْكَ وَلَا تَبْغِ الْفَسَادَ فِي الْأَرْضِ إِنَّ اللَّهَ لَا يُحِبُّ الْمُفْسِدِينَ )) )) سورة القصص 77 މާނަ: (( އަދި ދުނިޔެއިން ތިބާއަށް ލިބެންވީ ބައި ހަނދާންނައްތާ ނުލާށެވެ. އަދި ﷲ ތަޢާލާ ތިބާއަށް ( މުދާދެއްވައި ) އިޙްސާންތެރިވެ ވޮޑިގެންފަދައިން ތިބާވެސް ( އެމުދަލުން އެއިލާހުގެ މަގުގައި ހޭދަކޮށް) މީސަތަކުންނަށް އިޙްސާންތެރިވާށެވެ. އަދި ބިމުގައި ފަސާދަ އުފެއްދުމަށް ނޭދޭށެވެ. ހަމަކަށަވަރުން ފަސާދަކުރާމީހުން ދެކެ ﷲ ތަޢާލާ ލޯބިވެވޮޑި ނުގަންނަވައެވެ. ))\nﷲ ތަޢާލާގެ ވަޙީބަސްފުޅުގައި ވާފަދައިން އިންސާނާއަށް އޭނާގެ އަމިއްލަ ނަފްސު ފެނުމުން ބޮޑާވެގަނެއެވެ. (( كَلَّا إِنَّ الْإِنْسَانَ لَيَطْغَى (6) أَنْ رَآَهُ اسْتَغْنَى (7) )) سورة الالعلق މާނަ (( ހަމަހިލާ އެހެނަކުން ނޫނެވެ. ހަމަކަށަވަރުން އިންސާނާ ހައްދުފަހަނަ އަޅާދާކަން ކަށަވަރެވެ. އޭނާ އަމިއްލައަށް ފުދިގެންފިކަމަށް އޭނާއަށް ފެނުމުންނެވެ. ))\nޤާރޫނު އޭނާގެ ޤައުމުގެ މީހުންގެ ތެރެއިން އޭނާއަށް ނަސޭހަތްދިން މީހުންނަށް ދިނީ ކޮން ޖަވާބެއް ހެއްޔެވެ. ކިބުރުވެރިކަމާއި ބޮޑާކަމުން ފުރިގެންވާ ޖަވާބެކެވެ. (( قَالَ إِنَّمَا أُوتِيتُهُ عَلَى عِلْمٍ عِنْدِي )) سورة القصص 78 މާނަ(( އޭނާ ބުންޏެވެ. ތިމަންނައަށް އެ މުދާ ލިބުނީ ތިމަންގެ ކިބައިގައިވާ ޢިލްމުވެރި ކަމަކުންނެވެ. ))\nބޮޑާވެ ކިބުރުވެރިކަން ފާޅުކުރީއެވެ. އޭނާ ބުނަމުންދިޔައީ މިފަދައިންނެވެ. މިއީ ތިމަންނަގެ ޢިލްމާއި ވިސްނުމުން ތިމަންނަ ހޯދި މުދަލެވެ. ތިމަންނަގެ ކުޅަދާނަކަމާއި މޮޅުކަމުން ހޯދި މުދަލެވެ. އެހެން ނަމަވެސް ކުރީގެ އުއްމަތްތަކުގެ ތެރެއިން އެތައްބަޔަކު ބިންމަތީގައި ބޮޑާވެގަތުމުގެ ސަބަބުން ﷲ ތަޢާލާ ހަލާކުކުރައްވައި ނެތިކުރައްވާފައިވާކަމެއް އޭނާއަށް ހަމަ ނޭނީހެއްޔެވެ؟\nޤައުމުގެ މީހުން އޭނާއަށް ވިސްނައިދޭން މަސައްކަތް ކުރިއެވެ. ދަންނާށެވެ. ތިބާއަށްވުރެ ބާރުގަދަ މުއްސަދިބަޔަކު މީގެ ކުރިންވެސް އުޅެފައިވާކަން ތިބާ ދަންނާށެވެ. އެ ހުރިހާ މުދަލަކާއި ބާރަކާއިއެކުވެސް ﷲ ތަޢާލާ އެބައިމީހުން ހަލާކުކޮށް ނެތިކޮށްލެއްވިކަން ދަންނާށެވެ. އެމީހުންގެ އެ މުދަލުން އެމީހުންނަށް އެއްވެސް ފައިދާއެއް ނުކުރިއެވެ. ((أَوَلَمْ يَعْلَمْ أَنَّ اللَّهَ قَدْ أَهْلَكَ مِنْ قَبْلِهِ مِنَ الْقُرُونِ مَنْ هُوَ أَشَدُّ مِنْهُ قُوَّةً وَأَكْثَرُ جَمْعًا )) سورة القصص 78 މާނަ: (( ހަމަކަށަވަރުން އޭނާގެ ކުރިން އިސްވެދިޔަ ޖީލުތަކުން، އޭނާއަށްވުރެ މާ ވަރުގަދަ އަދި މުދާގިނަ ބަޔަކު، ﷲ ހަލާކުކުރެއްވިކަން އޭނާއަށް ނޭންގެނީ ހެއްޔެވެ. ))\nއެމީހުންގެ އެ ގިނަވެގެންވާ ޚަޒާނާގެ ސަބަބުން އެމީހުން މަރަކުންވެސް ސަލާމަތެއްނުވިއެވެ. ތެދެކެވެ. ﷲ ގެ ޢަޒާބު އަންނަ ހިނދު މުދަލަކުން މުއްސަނދިކަމަކުން ވާނެ ފައިދާއެއް ނޯންނާނެއެވެ. (( يَحْسَبُ أَنَّ مَالَهُ أَخْلَدَهُ (3) كَلَّا لَيُنْبَذَنَّ فِي الْحُطَمَةِ 4)) سورة الهمزة މާނަ: (( އޭނާގެ މުދާ، އޭނާ (މަރުނުވެ) ދަމަހައްޓާނެ ކަމަށް އޭނާ ހީކުރެއެވެ. އެހެނަކުން ނުވާނެއެވެ. ހަމަކަށަވަރުން ފުނޑުފުނޑު ކޮށްލަނިވި ނަރަކައަށް އޭނާ އެއްލާލެވޭނެއެވެ. ))\nއެހެން ނަމަވެސް މިއިން އެއްވެސް ކަމެއް ޤާރޫނަކަށް ފަހުމުވާވަރެއް ނުވިއެވެ. ނުވިސްނުނެވެ. ޤާރޫނުވަނީ ބޮޑުވެގެންވާ ޣާފިލުކަމެއްގައެވެ. އޭނާގެ މުދާބޭނުންކޮށްގެން ދުނިޔެއަށްޓަކައި ކިބުރުވެރި ރޭވުންތައް ރާވަމުން ދިޔައެވެ. އަދި ﷲ ތަޢާލާވެސް ރޭވެވުންތައް ރާއްވަވައެވެ. ޤައުމުގެ މީހުން ގެ ނަސޭހަތަށް އޭނާ އިޖާބައެއް ނުދިނެވެ.


Act kuran neyngunas faisaage vaahaka eba dhakkaa: Rani | Mihaaru\nރާނީ: އޭނާއަކީ ބޮލީވުޑްގެ އެންމެ ހުނަރުވެރި އެއް ބަތަލާ.\nއެކްޓް ކުރަން ނޭނގޭ މީހުން ވެސް މިހާރު ފައިސާގެ ވާހަކަ އެބަ ދައްކާ: ރާނީ\n13 މާޗް 2018 - 06:453comments\nބަތަލާއިންނަށް ވުރެ މާ ބޮޑު އާމްދަނީއެއް އެކްޓަރުންނަށް ލިބޭތީ އެ ފަރަގު ނައްތާލަން ކުރާ ބަހުސްތަކާއި ހައްގުތައް ހޯދުމުގެ ވާހަކަތައް މިހާރު ވަރަށް ގަދަ އެވެ. ބޮލީވުޑްގައި މި ހަނގުރާމައަކީ ހުއްޓުމެއް ނެތް ކަމެކެވެ.\nއެކަމަކު މަޝްހޫރު ބަތަލާ ރާނީ މުކަރްޖީ މިކަމާ ބެހޭ ގޮތުން ދެއްކި ވާހަކައަކުން ބަޔަކު ހައިރާން ވެސް ވެދާނެ އެވެ. އަދި މިއީ އޭނާ ބައެއް އެކްޓަރުންނަށް ދިން ވަރުގަދަ ރައްދަކަށް ވެސް ވެދާނެ އެވެެ.\nމި މަހުގެ 23 ގައި ރިލީޒްކުރާ ރާނީގެ އެންމެ ފަހުގެ ފިލްމް "ހިޗްކީ" ގެ ޕްރޮމޯޝަނަލް އިވެންޓެއްގައި، މުސާރައިގެ ފަރަގާ ބެހޭ ގޮތުން އޭނާ ދެއްކި ވާހަކައިން ބައެއް މީހުން ފަހަރުގައި ރުޅި ވެސް ގަދަވެދާނެ އެވެ.\n"މިހާރަކަށް އައިސް މި ދާއިރާގައި އުޅޭ އެކްޓް ކުރަން ނޭނގޭ މީހުން ވެސް މުސާރައިގެ ފަރަގުގެ ވާހަކަ އެބަ ދައްކާ،" ކާމިޔާބު އެތައް ފިލްމެއް ކުޅެފައިވާ ހުނަރުވެރި ބަތަލާ ބުންޏެވެ. "އާމްދަނީއަކީ އެ މީހާގެ ހުރި ހުނަރަކާއި ގާބިލިއްޔަތެއްގެ ސަބަބުންނާއި ކުރާ މަސައްކަތުގެ ފެންވަރާ އެކު ކުރިއަރަމުން އަންނާނެ އެއްޗެއް."\n"ބްލެކް" ފަދަ މޮޅެތި ފިލްމްތައް ކުޅެފައިވާ ރާނީ، 39، ބުނީ އޭނާ ފިލްމީ ދާއިރާ އަށް ނުކުތީ އެއްގޮތަކަށް ވެސް ފައިސާގެ ބޭނުމުގައި ނޫން ކަމަށާއި މަސައްކަތަކީ އުފަލެއް ކަމަށެވެ. އެހެންވެ އެއް އިރެއްގައި ފައިސާއަކީ ސިކުނޑީގައި އެހާ ބޮޑަށް އެނބުރޭ އެއްޗެއް ނޫން ކަމަށް ބުންޏެވެ.\n"އަހަރެން ގަބޫލު ކުރަނީ އެ މީހެއްގެ ހުރި ހުނަރާއި ކުޅަދާނަކަން ދެއްކޭ މިންވަރަކުން އެ މީހަކަށް ލިބެންވާ ހައްގު މިންވަރު ލިބޭނެ ކަމަށް،" އިންޑިއާގެ އެންމެ ނުފޫޒު ގަދަ އެއް ޕްރޮޑިއުސަރު އަދިތިޔާ ޗޯޕްޅާގެ އަންހެނުން ބުންޏެވެ. "އަހަރެންގެ ކެރިއަރުގައި އަހަރެންނަށް ތަޖުރިބާ ކުރެވިފައި ހުރީ އެގޮތަށް."\n"ހިޗްކީ" ގެ ޓްރެއިލާ: ފިލްމް ދައްކަން ފަށާނީ މި މަހުގެ 23 އިން ފެށިގެން.\nދެހާސް ސާދައިގައި ރިލީޒް ކުރި "މަދްރާނީ" އަށް ފަހު، ރާނީ ބޮޑު ސްކްރީނަށް މި ފަހަރު އަންނަނީ އަނެއްކާ ވެސް ވަރުގަދަ އަންހެން ކެރެކްޓާއަކާ އެކުގަ އެވެ. "ހިޗްކީ" އަކީ އުކުނޑިކޮއްޓުމުގެ މައްސަލަ ހުންނަ ޓީޗަރެއްގެ ވާހަކަ ކިޔައިދޭ ފިލްމެކެވެ.\nޔާޝް ރާޖް ފިލްމްސް (ވައިއާރްއެފް) ގެ މި ފިލްމަކީ 2010 ގައި "ވީ އާ ފެމިލީ" ގެނެސް ދިން ސިދާތު ޕީ. މަލްއުތުރާ ޑައިރެކްޓްކޮށްފައިވާ ފިލްމެކެވެ.\nރާނީގެ "މަރުދާނީ" ގެ ދެވަނަ ބައި ހަދަން ނިންމައިފި\nވަރަށް އަވަހަށް ފިލްމަކަށް ސޮއި ކުރާނަން: ރާނީ


World Cup in ketumun Spain ge mediage faadu kiyun qaumee team ah\nކުޅިވަރު - ވާރލްޑްކަޕް 2018\nވާރލްޑް ކަޕުން ކެޓުމުން ސްޕެއިންގެ މީޑިއާގެ ފާޑުކިޔުން ޤައުމީ ޓީމަށް\nނުފޫޒުގަދަ ނޫސްތަކުގެ ފާޑުކިޔުންތައް އަމާޒުވި\nއެންމެ ފަހުވަގުތު ކޯޗު ބަދަލުކުރުމަކީ ސްޕެއިން ޓީމުން ހެދި ގޯހެއްކަމަށް ހުރިހާ މީޑިއާއަކުންވެސް ސިފަކުރި\nކ. މާލެ2ޖުލައި 2018 | ހޯމަ 19:43 4,018\nމާސާގެ ފުރަތަމަ ސަހްފާ: - ބީބީސީ\nރަޝިޔާގައި ކުރިއަށްދާ ވާރލްޑްކަޕްގެ ދެވަނަ ބުރުން 2010 ވަނަ އަހަރުގެ ޗެމްޕިއަން ސްޕެއިން ކެޓުމާއި ގުޅިގެން ސްޕެއިންގެ މީޑިއާތަކުގެ ފާޑުކިޔުންތައް އެޤައުމުގެ ޓީމަށް އަމާޒުވެއްޖެއެވެ.\nއާދިއްތަ ދުވަހު ދެވަނަ ބުރުގައި ސްޕެއިން ކުޅުނީ ރަޝިޔާއާއި ދެކޮޅަށެވެ. މެޗުގެ ފުރިހަމަ ވަގުތު ހަމަވިއިރު ދެ ޓީމުވެސް ގޯލެއް ޖަހައި ސްކޯރ އެއްވަރުވުމުން ނަތީޖާ ނެރުނީ ޕެނަލްޓީ ޖަހައިގެންނެވެ. ރަޝިޔާ މެޗު ގެންދިޔައީ4-3އިންނެވެ.\nއެއާއިއެކު ރަޝިޔާގެ މީޑިއާތަކުން ވަނީ އެންމެ ފަހު ވަގުތު ކޯޗު ހުލެން ލޮޕެޓެގީ މަޤާމުން ވަކިކުރުމާއި، އަލަށް ގެނައި ކޯޗު ފެނާންޑޯ ހިއޭރޯ ސެލެކްޝަންގައި ހެދި ގޯސްތަކާއި، އުމުރުން ދުވަސްވީ ކުޅުންތެރިން އެރުވުންފަދަ މައްސަލަތައް މީޑިއާތަކުން ފާހަގަކުރިއެވެ.\nސްޕެއިންގެ ނުފޫޒުގަދަ ކުޅިވަރު ނޫސްތަކާއި މަޖައްލާތަކުން ޤައުމީ ޓީމަށް 'ރަތް މަހަކަށް ނުގޮވާ ވަރަށް' އެއްޗެހި ގޮވިއެވެ. އެގޮތުން މާރސާއިން ބުނީ ކުރީގެ ކޯޗު ފްލޮރެންޓީނޯ ޕެރޭޒްއާއި ހިސާބުން ފެށިގެން މައްސަލަތައް ފެށިގެން އައި ކަމަށެވެ. އަދި ވާރލްޑް ކަޕަށް އެއް ދުވަހަށް ވެފައިވަނިކޮށް ލޮޕެޓެގީ މަޤާމުން ވަކިކުރުމުން ޓީމަށް އަސަރު ނުކުރާނެކަމަށް ހީކުރުމަކީ ޓީމުން ހެދި ވަރަށް ބޮޑު ގޯހެއްކަމަށް މާރސާއިން ސިފަކުރިއެވެ. އަދި ގްރޫޕް ސްޓޭޖްގައިވެސް އެންމެ މެޗަކުން ސްޕެއިން މޮޅުވިއިރު، ވާރލްޑް ކަޕްގައި ކުޅުނު4މެޗުގައިވެސް މުހިއްމު ދަނޑިވަޅުތަކުގައި ކުޅުންތެރިން ބޮޑެތި ގޯސްތަކެއް ހެދިކަން އެނޫހުން ފާހަގަކުރިއެވެ.\nވާރލްޑް ކަޕްގެ ގްރޫޕް ސްޓޭޖްގައި ފުރަތަމަ މެޗުގައި ޕޯޗުގަލްއާއި ދެކޮޅަށް ސްޕެއިން ނިކުތް މެޗު ނިމުނީ3-3އިން އެއްވަރުވެގެންނެވެ. ދެވަނަ މެޗު 1 -0އިން އީރާން ބަލިކޮށް ސްޕެއިން އިން ކާމިޔާބުކުރިނަމަވެސް ފަހު މެޗުގައި މޮރޮކޯ ވަނީ2-2އިން ސްޕެއިންއާއި އެއްވަރުކޮށްފައެވެ.\nއެލް މުންޑޯގެ އެޑިޓޯރިއަލްއެއްގައި ބުނީ ވާރލްޑް ކަޕްގައިވެސް އަލިފާނާއި ކުޅެފިނަމަ އެންމެ ފަހު ވަގުތު އަނދާނެކަމަށެވެ. އަދި ޕޯޗުގަލްއާއި ދެކޮޅަށް ކުޅުނު މެޗުގައި ރަނގަޅަށް ފެށި ސްޕެއިންގެ ޓީމް، އެންމެ ފަހު މެޗުގައި ރަޝިއާ އަތުން ބަލިވުމާއި ހަމަޔަށް ގޯހުގެ މައްޗަށް ގޯސް ހަދަމުން ދިޔަކަމަށް އެނޫހުގައިވެއެވެ. އަދި މީގެ އިތުރުން ސްޕެއިންގެ ޓީމް ރުކުވާލާފައިވާ ގޮތުން ދަނޑުގެ ވިނަގަނޑު މައްޗަށް ކުޅުންތެރިންނަށް ރަނގަޅަށް ފެތުރިގަނެވެން ނެތްކަމަށް އެނޫހުން ފާހަގަކުރިއެވެ.\nލަ ރޭޒަންގެ އެޑިޓޯރިއަލްގައި ބުނީ ލެޕަޓެގީ ނެތުމުން ޓީމު ރޫޅިފައިވާކަން ވަރަށް ރަނގަޅަށް ހާމަވިކަމަށެވެ.\nއެލްޕައިސް އިން ބުނީ ސްޕެއިންގެ ޓީމްގެ އެތައް އަހަރެއް ފަހަތަށް ޖެހިފައިވާކަމަށެވެ. 2014 ވަނަ އަހަރު ވާރލްޑް ކަޕްގައި ސްޕެއިން ބަލިވީ ހޮލެންޑާއި ޗިލޭ އަތުންނެވެ. އަދި 2016ގެ ޔޫރޯގައި އެޓީމު ބަލިވީ އިޓަލީ އަތުންނެވެ. އެހެންނަމަވެސް މިހާރު އީރާން، މޮރޮކޯ އަދި ރަޝިޔާ ފަދަ ޓީމުތަކުގެ އަތުންވެސް ސްޕެއިން ބަލިވަމުންދާކަން އެނޫހުން ފާހަގަކުރިއެވެ.\nއެންމެ ފަހުން އަޕްޑޭޓް ކުރީ: 1 މަސްކުރި | ރިވިއު ކުރީ: ރާއްޖެއެމްވީ ލޯކަލް


Covid-19: Ithaafushi Resort Muvazzafunge Musaara Kuda Nukuran Ninmaifi - Vaguthu\nކޮވިޑް-19:އިތާފުށި ރިސޯޓު މުވައްޒަފުންގެ މުސާރަ ކުޑަ ނުކުރަން ނިންމައިފި\nކޮވާލްޑޮފް އެސްޓޯރިއާ އިތާފުށި ރިސޯޓުގެ މުވައްޒަފުންގެ މުސާރަ ކުޑަ ނުކުރަން ނިންމައިފިއެވެ.\nމިގޮތަށް އެ ރިސޯޓު ހިންގާ ކުންފުނިން ނިންމާފައިވާއިރު، ކޮވިޑް-19 އާ ގުޅިގެން ބައެއް ރިސޯޓުތަކުގެ މުވައްޒަފުން ނޯޕޭއާށް ވަނީ ފޮނުވާލަފައެވެ. އަދި ބައެއް ރިސޯޓުތަކުގައި މުވައްޒަފުން މުސާރަ އާއި ނުލާ މަސައްކަތް ކުރަމުން އަންނައިރު، ބައެއް ރިސޯޓުތަކުގެ މުވައްޒަފުން ވަނީ ވަކިކޮށްފައެެވެ.\nނަމަވެސް މިހާރުވެސް ބައެއް ރިސޯޓުތަކުން ގެންދަނީ ކޮވިޑް-19 އާ ގުޅިގެން މުވައްޒަފުން ވަޒީފާއިން ވަކިނުކޮށް، އެ މުވައްޒަފުންނަށް މުސާރަ އާއި އިނާޔަތްތައް ދޭ ގޮތަށް ހެދުމަށްފަހު އެ މުވައްޒަފުން، ގެއަށް ފޮނުވާލަމުންނެވެ.\nވާލްޑޮފް އެސްޓޯރިއާ ރިސޯޓުގެ ޖެނެރަލް މެނޭޖަރު އެޓިއެން ޑެލެންކޯން މުވައްޒަފުންނަށް ފޮނުވާފައިވާ މެމޯގައި ބުނެފައިވާގޮތުން ކޮވިޑް-19އާ ގުޅިގެން އެ ރިސޯޓު ބަންދު ނުކުރަން އެ ރިސޯޓުގެ ވެރިން ވަނީ ނިންމާފައެވެ. އެހެންކަމުން އެ ރިސޯޓު ބަންދު ނުކޮށް ހިންގަމުން ދާނެއެވެ.\nއަދި މިއީ ދަތި ދުވަސްތަކެއް ނަމަވެސް، އެ ކުންފުނީގެ މުވައްޒަފުންގެ މުސާރަ އާއި އެލަވަންސެއް އުނި ނުކުރާނެ ކަމަށް ބުނެފައި ވެއެވެ.\nއެ ކުންފުނިން ވަނީ މުވައްޒަފުން ކޮށްދެމުންދާ ހިދުމަތް ތަކަށް ޝުކުރު އަދާކޮށްފައެވެ.\nއޭޕްރީލް 8, 2020 18:16\nމުސާރަ ކުޑަ ނުކުރުމަކުން ހުރިހާކަމެއް މޮޅެއް ލިބުނީކީނޫން ތިބުނާ ތަނެއް ބަންދެއްވެސް ނުކުރޭ ގެސްޓުން އަންނާނެޔޭ ކިޔާފަ\nއޭޕްރީލް 9, 2020 07:04\nހެޔޮ ކަމެއް ކުރިޔަސް ބަލައިގަންނަން ެސް ނޭނގޭދޯ !


MNU ge team akaai Fuvahmulah City Council in bahdhalukoffi - Fuvahmulah City Council\nޤައުމީ ޔުނިވަރސިޓީގެ ޓީމަކާއި ފުވައްމުލައް ސިޓީ ކައުންސިލުން ބައްދަލުކޮށްފި\nދިވެހި ރާއްޖޭގެ ޤައުމީ ޔުނިވަރސިޓީގެ ޓީމަކާއި ފުވައްމުލައް ސިޓީ ކައުންސިލުން މިއަދު ބައްދަލުކޮށްފިއެވެ.\nމި ބައްދަލުވުމުގައި މައިގަނޑު ގޮތެއްގައި މަޝްވަރާކޮށްފައިވަނީ ފުވައްމުލަކުގައި ހިންގޭނެ ކޯސްތަކާއި މިހާރު ހިންގަމުން އަންނަ ކޯސްތައް އިތުރަށް ތަރައްޤީ ކުރެވޭނެ ގޮތްތަކާއި ބެހޭގޮތުންނނެވެ. އަދި، ޤައުމީ ޔުނިވާސިޓީއިން މިހާތަނަށް ރާއްޖޭގައި ހިންގާފައިވާ ކޯސްތަކާއި ބެހޭގޮތުންވެސް ވަނީ މަޝްވަރާކުރެވިފައެވެ. މީގެ އިތުރުން، ސާނަވީ ތައުލީމު ނިންމުމަށްފަހު މަތީ ތައުލީމު އުނގެނުމުގެ ފުރުސަތު ހަނި ފަރާތްތަކަށް އެފުރުސަތު ހޯދައިދެވޭނެ ގޮތްތަކާއި ބެހޭގޮތުންވެސް ވަނީ މަޝްވަރާކޮށްފައެވެ.\nމިއަހަރުގެ ތެރޭގައި އެމްއެންޔޫ ގެ އައިސީޓީ ކެމްޕަސް ޤާއިމްކުރުމަށް ކުރަންޖެހޭ މަސައްކަތްތަށް ފެށޭނެކަމަށްވެސް މިބައްދަލުވުމުގައި ފުވައްމުލައް ސިޓީގެ މޭޔަރ އަބްދުﷲ ފަލާހު ޝަރީފު ވަނީ ވިދާޅުވެފައެވެ. އަދި މިކަމަކީ ފުވައްމުލައް ސިޓީ ކައުންސިލާއި ޤައުމީ ޔުނިވަރސިޓީ އާއި މިހާރު އޮތް ގުޅުން އިތުރަށް ފުޅާވެގެންދާނެ ކަމެއްކަމަށްވެސް މޭޔަރ ވަނީ ވިދާޅުވެފައެވެ.\nމީގެ އިތުރުން، ޔުނިވަރސިޓީ އާއި ގުޅިގެން ފުވައްމުލައް ސިޓީގެ ޓީޗަރުންނާއި ތަފާތު އެހެން ދާއިރާތަކުގެ މުވައްޒަފުންނަށް އިތުރު ތަމްރީނުތައް ދެވޭނެ ގޮތްތަކާއި ބެހޭގޮތުންވެސް ބައްދަލުވުމުގގައި މަޝްވަރާކުރެވިފައިވެއެވެ.\nފުވައްމުލަކުގައި މިހާރުވެސް ދިވެހި ރާއްޖޭގެ ޤައުމީ ޔުނިވަރސިޓީ އާއި ގުޅިގެން ވަނީ ޓީޗިންގ ކޯސްތަކެއް ހިންގާފައެވެ. އަދި މުސްތަޤުބަލުގައި ތަފާތު ހުނަރުތައް ތަރައްގީ ކުރެވޭނެ ކޯސްތައް ހިންގުމަކީ ކައުންސިލްގެ އަމާޒެކެވެ.


Aslu dhevana "Bro" eh ufedheneeetha?\nވަޒީރެއްގެ މައްޗަށް އިތުބާރު ނެތް ކަމުގެ ވޯޓެއް އައުމަކީ ހައިރާންވާވަރުގެ ކަމެއް ނޫނެވެ. އެކަމަކު ރާއްޖޭގެ ޕޮލިޓިކަލް ބެލެންސް މިވަގުތު ތަރުތީބުވެފައި އޮތް ގޮތުން މިހާރުގެ އިކޮނޮމިކް މިނިސްޓަރު ފައްޔާޒް އިސްމާއީލް (ފައްޔަ) އިތުބާރު ނެތްކަމުގެ މައްސަލައެއް ރައްޔިތުންގެ މަޖިލީހަށް ހުށަހަޅާތީ މީހުން ވަނީ ހައިރާން ވެފައެވެ. އަދި ހައިރާންކަން ބޮޑު ވަނީ އެ މަސައްކަތް މަޖިލީހުގެ ރައީސް އަދި އެމްޑީޕީގެ ވެސް ރައީސް، މުހައްމަދު ނަޝީދު އިސްވެ ފެއްޓެވުމުންނެވެ. މިދިޔަ ދުވަސްތަކުގައި ކެބިނެޓްގައި ތިއްބެވި އެހެން ޕާޓީތަކުގެ މިނިސްޓަރުންނަށް ފުލުފުލުގައި ރައީސް ނަޝީދު ފަރާތްޕުޅުން ބަހުގެ ހަމަލާ ދެއްވިއިރު ކޮންމެ ފަހަރަކުވެސް އެމްޑީޕީއަށް ނިސްބަތްވާ މިނިސްޓަރުން ދިފާއު ކުރައްވަ އެވެ. އެ މެންބަރުންނަށް 100 އިން މާކުސް ދެއްވާ ވަރަށް ބޮޑަށް ތައުރީފު ވެސް ކުރައްވައެވެ.\nނަމަވެސް މިމަހުގެ 12 ވަނަ ދުވަހު ކުއްލި ގޮތަކަށް އަޑު އިވިގެން ދިޔައީ މިނިސްޓަރު ފައްޔާޒުގެ އިތުބާރު ނެތްކަމުގެ ވޯޓެއް ނެގުމަށް މަޖިލީހަށް ވެއްދުމުގެ މަސައްކަތް ފެށި ހަބަރެވެ. އަދި އެ ކަމުގައި އިސްވެ އުޅުއްވަނީ ރައީސް ނަޝީދެވެ. މިހާތަނަށް 32 މެންބަރެއްގެ ސޮއި ވަނީ ހޯދާފައެވެ. ނަމަވެސް ހަތަރު މެންބަރަކު ވަނީ އެ މެންބަރުން ކުރެއްވި ސޮއި އަނބުރާ ގެންދެވާވެސްފަ އެވެ.\nމި ވޯޓާ ދިމާއަށް ދިއުމުގައި އިސްކޮށް ހުންނެވީ ރައީސް ނަޝީދުކަން މިހާރު ބަޔަކު ކަށަވަރުކޮށްދޭކަށް ނުޖެހެ އެވެ. އެއަށްވުރެ މާ ސާފެވެ. އަދި މިހާރު އެ މައްސަލައާއި ގުޅޭގޮތުން މިނިސްޓަރު ފައްޔާޒު ވާހަކަފުޅު ދައްކަވައިފި އެވެ. މިނިސްޓަރުގެ މައިގަނޑު ވާހަކަފުޅަކީ "އިތުބާރު ގެއްލޭ ފަދަ އެއްވެސް ކަމެއް ކުރައްވާފައިނުވާނެ" އޭ އެވެ. އަދި މިހާރު ތެދުވެގެން އުޅެނީ "އޭނާއާ ގުޅުންހުރި ފައިޓެއް ނޫނެ" ވެ.\n"ނޯންނާނެ އެއްވެސް ކަމެއް ކޮންފައެއް. [ސޮއި ކުރީ] 25 ކަމެއް 30 ކަމެއް އަޅުގަނޑަކަށް ނޭނގެ، އަޅުގަނޑު ނުވެެސް ބަލަން. ސޮއި ކުރެެއްވި ބޭފުޅެއް، އެކިއެކި ބޭފުޅުން ސޮއިކުރި ވާހަކަވެސް އިވޭ. އެއިން އެއްވެސް ބޭފުޅަކަށް އަޅުގަނޑު ނުވެސް ގުޅާނަން. މިއީ އަޅުގަނޑުގެ ފައިޓެއް ނޫން އިނގޭތޯ! އަޅުގަނޑު ކުރަމުންދާ މަސައްކަތް އަޅުގަނޑު ކުރާނަން،" ފައްޔާޒު ވިދާޅުވި އެވެ.\nފައްޔާޒު ޖަވާބު ދެއްވަނީ އިތުބާރު ނެތް ކަމުގެ މައްސަލަ ހުށައަޅާ ސަބަބުތަކާއި ގުޅޭ ގޮތުންނެވެ. ބައެއް ބިލްތައް ފާސްކުރަން މެންބަރުންނަށް ވަކިވަކިން މިނިސްޓަރު ގުޅުއްވުމަށާއި އެކި ކަންކަމުގައި އިދިކޮޅު މެންބަރުންނާ މުއާމަލާތް ކުރެއްވުމުގެ މައްޗަށެވެ. އޭނާ ވިދާޅުވާ ގޮތުގައި އެއީ އޭނާ ވަރަށް ގަޔާ ވެގެން ކުރައްވާ ކަމެކެވެ. މަގާމުގައި ދެމި ހުރިހާ ދުވަހަކު އެކަން ކުރައްވާނެ އެވެ.\n"ތިޔަ ވިދާޅުވީ މިނިިވަން މުއައްސަސާއަކަށް މީހަކު ލާން ނޫންނިއްޔާ ސަރުކާރުން ބޭނުންވާ ގޮތަކަށް ކަމެއް ކުރަންތޯ؟ ޔެސް، އެއީ ސަރުކާރަކީ. ރައީސުލްޖުމްހޫރިއްޔާ ވަކި ބޭފުޅުންތަކެއްގެ ނަން މިނިވަން މުއައްސަސާއަކަށް ނޫނީ ތަނަކަށް ލާން ފޮނުއްވީމާ، އަޅުގަނޑަކީ ސަރުކާރު، އަޅުގަނޑަކީ ރައީސުލްޖުމްހޫރިއްޔާ މިތާ ބަހައްޓަވާފައި ހުންނަ މީހެއް. އެކަން އަޅުގަނޑު މި މަގާމުގައި ހުރިހާ ދުވަހަކު ކުރާނަން،"\nއުފެދިފައިވާ މި މައްސަލާގައި ރައީސް ނަޝީދުގެ ވިސްނުންފުޅު ހާމަވެގެން އައީ އެމްޑީޕީގެ ގައުމީ މަޖިލީހުގެ މެންބަރުން ތިއްބަވާ ވަޓްސްއަޕް ގުރޫޕްގައި އެމަނިކުފާނުގެ ލިޔުއްވި މެސެޖްތަކުންނެވެ. އެ މެސެޖްތައް ފެންނަ ސްކްރީންޝޮޓްތަކެއް ވަނީ ލީކްވެފަ އެވެ. އެ ވާހަކަތަކުން ހާމަވާ ގޮތުގައި ފައްޔާޒުގެ މައްޗަށް އޮތް މައްސަލައަކީ އެމްޑީޕީގެ ތެރޭގައި "ބްރޯ" އަކަށް ވެގެން އުޅުއްވުމެވެ. ބްރޯއަކަށް ވެގެން އުޅުއްވުން ރައީސް ނަޝީދު ސިފަ ކުރައްވަނީ މިދިޔަ ސަރުކާރު ކޮންޓްރޯކޮށް ޕީޕީއެމްގެ ތެރޭގައި އެންމެ ނުފޫޒުގަދަ ބޭފުޅަކަށް ކުރީގެ ނާއިބު ރައީސް އަހުމަދު އަދީބު އުޅުއްވެވި ގޮތެވެ. އަދީބަށް އޭރު ގިނަ ބަޔަކު މުހާތަބު ކުރަމުންދަނީ "ބްރޯ" ގެ ނަމުންނެވެ،\n"ފަޔާ ވެސް މި ޕާޓީގެ ތެރޭގައި ބްރޯ ވެގެން އުޅެގެން ނުވާނެ،" މިނިސްޓަރު ފައްޔާޒަށް ފާޑުވިދާޅުވަމުން ރައީސް ނަޝީދު ވިދާޅުވެފައި ވެއެވެ.\nއެމަނިކުފާނު ވިދާޅުވާ ގޮތުގައި އިތުބާރު ނެތްކަމުގެ މައްސަލާގައި ސޮއި ކުރެއްވި މެންބަރުންނަށް މިނިސްޓަރު ފައްޔާޒު ބިރު ދައްކަވަ އެވެ. އެ މެންބަރުގެ އާއިލީ ބޭފުޅުން މަގާމުތަކުން ދުރުކުރާނެ ކަމުގެ އިންޒާރުތައް ދެއްވަ އެވެ.\n"ފައްޔާޒުގެ އިތުބާރު ނެތް 30 އެމްޕީއަކު ބުނީމަ ދެން ދިމާ ކުރަންވީ އެ މެމްބަރުންނަކާއި ނޫން. އަޅުގަނޑުވެސް މި ނުކުތީ،" ފައްޔާޒުގެ ވޯޓްގައި ދޫދިނުމެއް ނެތް ކަމަށް އިޝާރާތް ކުރައްވާ ނަޝީދު ވިދާޅުވެ އެވެ.\nމެސެޖްތަކުގައި ފައްޔާޒަށް ސީރިއަސް ތުހުމަތުތަކެއް ކުރެއެވެ. މެންބަރަަކު ލައްވާ އިދިކޮޅު ޕާޓީތަކުގެ މެންބަރުންނަށް ގުޅުއްވައިގެން "ގަތް ގަނޑު" އެނގިވަޑައިގަންނަވާނެ ކަމަށް ވިދާޅުވެ ފައްޔާޒު އޭނާގެ މަގާމުގެ ނުފޫޒު ބޭނުން ކުރައްވައިގެން ކަންކަން ކުރައްވަމުން ގެންދަވާ ކަމަށް ތުހުމަތައް ކުރައްވަ އެވެ.\nއެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު --\nރައީސް ނަޝީދުގެ އެ ތުހުމަތުތަކަށް ބާރު ލިބޭ ކަންކަން ހިނގާ ކަމަށް އެޕާޓީގެ ބައެއް މަޖިލީސް ބައެއް މެންބަރުން ގަބޫލު ކުރައްވައެވެ. އެމްޑީޕީގެ ތެރޭގައި ފައްޔާޒުއަށް ނިސްބަތް ކޮށް "ބްރޯ" ކިޔާ ބޮޑު ކްރައުޑެއް އޮންނަ ކަމަށް ވެއެވެ. ފޯނުން ފައްޔާޒަށް ގުޅަން ފަސޭހަވުމާއި އެކި ގޮތްގޮތުން ބައްދަލު ކުރަން ފަސޭހަވުމުން އެމްޑީޕީގެ ވަރަށް ގިނަ ޒުވާނުންނަށް ފައްޔާޒު ކަމުދެއެވެ. އޭނާއަށް ތައުރީފުކޮށް އޭނާގެ ހިންގުންތެރިކަމަށް ތައުރީފު ކުރާ އެކްޓިވިސްޓުން ވެސް އުޅެ އެވެ. މި ހުރިހާ ކަމަކީ ރައީސް ނަޝީދު އެ ވިދާޅުވާ ގޮތުން ނަމަ ދެވަނަ "ބްރޯ" ފައްޔާޒު މުޅިން ބަދަލުވެދާނެ ފަދަ ކަމެކެވެ.\nފައްޔާޒުގެ ވޯޓާއެކު އެމްޑީޕީ ތެރޭގައި ބޮޑެތި ހިޔާލުތަފާތުުންތަކެއް ވަނީ އުފެދިފަ އެވެ. މެންބަރުންގެ މެދުގައި "ވަރުގަދަ ހަނގުރާމައެއް" ވަނީ ފެށިފަ އެވެ. އެތައް މެންބަރުންނެއް ވަނީ ފާޅުގައި ނުކުންނަވާ ފައްޔާޒަށް އިތުބާރު ކުރައްވާ ކަމަށް ވެސް ވިދާޅުވެފަ އެވެ. އިތުބާރު ނެތްކަމުގެ ވޯޓް ފެއިލް ކޮށްލާނެ ކަމަށް އެ މެންބަރުން ވިދާޅުވެ އެވެ. އަދި އެއީ ސަރުކާރަށް ކުރާ ޖެއްސުމެއްގެ ގޮތުގައިވެސް އެ ބޭފުޅުން ސިފަ ކުރައްވަ އެވެ.\nއަނެއްކޮޅުން ރައީސް ނަޝީދުގެ ދިފާއުގައި ތިއްބެވި މެންބަރުންވެސް ގެންދަވަނީ އެމަނިކުފާނާއެކުގައި ތިއްބެވިކަން ހާމަކުރައްވަމުންނެވެ. އަދި ނަޝީދު އެ ނިކުންނެވީ ސަރުކާރު ހަމަމަގަށް އަޅުވާ "ކޮރަޕްޝަން ނައްތާލަން" ކަމަށްވެސް އެ ބޭފުޅުން ވިދާޅުވިއެވެ.\nމާފަންނު މެދު ދާއިރާގެ އެމްޑީޕީގެ މެންބަރު އިބްރާހިމް ރަޝީދު (ބޮންޑެ) ވިދާޅުވި ގޮތުގައި ރައީސް ނަޝީދު ފެއްޓެވި އެ މަސައްކަތަށް އޭނާ ތާއީދު ކުރައްވަ އެވެ. އޭނާ އެންމެ ބޮޑަށް ފާހަގަ ކުރެއްވީ ސަރުކާރުން ބޭނުންވާ ކަންކަން ކުރުމަށް ތާއީދު ހޯދުމުގެ ނަމުގައި މަޖިލީހުގެ ވަކިވަކި މެންބަރުންނާއި ފައްޔާޒު ގުޅުއްވާ މައްސަލަ އެވެ.\nފައްޔާޒުގެ ނަން ހިމަނައިގެން ބޮންޑެ ވިދާޅުވި ގޮތުގައި މެންބަރުންނާއި މިނިސްޓަރަކު ގުޅަން ޖެހޭ ސަބަބެއް ނޯންނާނެ އެވެ. އޭގެ ސަބަބު ވެސް އޭނާ ވިދާޅުވެ ދެއްވަ އެވެ. އެއީ ސަރުކާރުން ބޭނުންވާ ކޮންމެ ކަމެއް މަޖިލީސްތެރެއިން ކުރެވޭނެ އަޣުލަބިއްޔަތު އޮތުމުންނެވެ.\n"އެހެންވީއިރު ދެން ކީއްކުރަންތޯ މެންބަރުންނަށް ގުޅަން ޖެހޭނީ. ބައްލަވާ ފުރަތަމަ ކަމަކަށް މަޖިލީހުގެ ރިޔާސަތުގައި އެ އިންނެވީ އެމްޑީޕީގެ ރައީސް. ސަރުކާރު މި ހިންގަނީ އެމްޑީޕީން. އެމްޑީޕީގެ 65 މެންބަރުން މަޖިލީހުގައި އެބަ ތިއްބެވި. ދެން ކީއްކުރަންތޯ ވަކި މިނިސްޓަރަކު މެންބަރުންނަށް ގުޅަން ޖެެހެނީ. ނުޖެހޭނެ ގުޅާކަށް،" ބޮންޑެ ވިދާޅުވި އެވެ.\nބޮންޑެ ވިދާޅުވި ގޮތުގައި ވިޔަފާރިޔާބެހޭ ވުޒާރާގެ މިނިސްޓަރު މަޖިލީހުގައި ތިއްބެވި ވިޔަފާރި ކުރާ މެންބަރުންނާއި ސިއްރުން ވާހަކަ ދެއްކުމަކީ މައްސަލައެކެވެ. އަދި އެ މެންބަރުންނާއި ދޭތެރޭ ވަކި ހާއްސަ ގޮތްތަކެއް ބަހައްޓާނީ އެހެން ކަންތައްތަކެއް ވެސް އޮވެގެނެވެ. މަޖިލީހާއި ސަރުކާރު އެމްޑީޕީއަށް ލިބިފައިވާއިރު ކަންކަމާއި ހަވާލުވެ ތިއްބެވި މެންބަރުންނަށް ނުގުޅާ ބާރު އޮތްކަން ދައްކަން ނުވަތަ އެހެން ބޭނުމެއްގައިވެސް ވަކިވަކިން މެންބަރުންނާއި ގުޅައިގެން ނުވާނެ އެވެ.\n"ގުޅަން ޖެހޭނެ އެއްވެސް ސަބަބެއް ނޯންނާނެ. ސަރުކާރު ދިފާއުކުރަން ރައީސުލްޖުމްހޫރިއްޔާ ދެކޮޅަށް ކަމެއް ނުކުރާނެ މި މަޖިލީހަކުން... ރައީސް ނަޝީދު އެ ތެދުވީ ހަމަ ތެދުވަން ވެގެން. އެކަން ކުރަން ލަސްވެސްވެއްޖެ،" އޭނާ ވިދާޅުވި އެވެ.\nބައެއް މެންބަރުން ވިދާޅުވާ ގޮތުގައި އެމްޑީޕީގެ ސުޕަ މެޖޯރިޓީން ރައީސުލްޖުމްހޫރިއްޔާއާ ދެކޮޅަށް މަޖިލިސްތެެރެއިން އެއްވެސް ކަމެއް ނުކުރާނެ އެވެ. އެހެންވީމަ ސަރުކާރުން ބޭނުންވާ ކަންކަން ކުރުމުގެ ނަމުގައި މިނިސްޓަރުން މެންބަރުންނަށް ގުޅައިގެން ކުރަނީ އެހެން ކަމެކެވެ. އެގޮތަށް ތުހުމަތެއް ކުރެވިދާނެ އެވެ.\n"އެއީ އެ ދައްކަވާ ވާހަކައަކީ. އެ ވާހަކަތައް ދައްކަންޖެހޭނެ ނޫންތޯ. އެހެން ނޫނީ ހުރިހާ ފާޑުކިޔުމެއް އަމާޒުވާނީ އެމްޑީޕީއަށް ނޫންތޯ؟" މެންބަރަކު ވިދާޅުވި އެވެ.\nކުރިން ވާހަކަ ދެއްކެވި ބޮންޑެ ވިދާޅުވި ގޮތުގައި މި ސަރުކާރަށް އެންމެ ބޮޑަށް ފާޑުކިޔުން އަމާޒުވި ބަދަލު ދިނުމުގެ މައްސަލަތަކުގަ އެވެ. އެކަން ކަން ކޮށްފައިވަނީ ބާރުހުރި ބޭފުޅުން ބޭނުންވާ ގޮތަކަށެވެ. އެއީ އެމްޑީޕީން ވަކާލާތު ކުރި ގޮތެއް ނޫނެވެ. އަދި އެމްޑީޕީން އެ ޕާޓީގެ ތަސައްވުރު ހަޑިވާ ކަމެއް ކުރާއިރު ބަލަހައްޓައިގެން ނޯންނާނެ އެވެ.\n"ކުރިން އޮތީ މި ތަޖުރިބާ ކުރެވިފައި. ރައީސް މައުމޫންގެ އިރުގައި ވެސް ރައީސް ޔާމީނާއެކު ވެސް... މި ސަރުކާރުގައި އެފަދަ ބޭފުޅަކު ހުރެގެން ނުވާނެ،" އޭނާ ވިދާޅުވި އެވެ.\nއިދިކޮޅު ޕާޓީތަކުގެ މެންބަރުންނަށް ވެސް ގުޅަން ޖެހޭ ހާލަތްތަކުގައި ގުޅާނެ ކަމަށާ މިހާތަނަށް ވެސް ގުޅާފައިވާނެ ކަމަށް މިނިސްޓަރު ފައްޔާޒު ވިދާޅުވެ އެވެ. ބައެއް ބޭފުޅުން އެއަށް ރައްދު ދެއްވަ އެވެ. އެ ގޮތުން މަޖިލީހުގައި ސަރުކާރުގެ ސުޕަ މެޖޯރިޓީ އޮތްއިރު އިދިކޮޅުގެ ނުވަ މެންބަރަކަށް ގުޅަންޖެހޭ ސަބަބެއް ނެތް ކަމަށް ގަބޫލު ކުރައްވަ އެވެ.\n"ނުޖެހޭނެ އިދިކޮޅު މެންބަރުންނަށް ގުޅާކަށް. އަނެއް ކޮޅުން އިދިކޮޅާ ގުޅާލައިގެން ދައްކާ ވާހަކަތަކާއިމެދު ޝައްކުކުރެވޭ. ބައެއް މިނިސްޓަރުން އެބަހުރި އިދިކޮޅު މެންބަރުންނަށް ގުޅާ ރައީސް ނަޝީދަށް ޖެއްސުންކޮށް އެމަނިކުފާނަށް ފާޑުކިޔުމަށް ވެސް އެދިފައި. މިއީ ކަންކަން ހުރި ހިސާބު،"\nމިކަމުގައި ސަރުކާރުން ދެކޭ ގޮތް ތަފާތެވެ. ރައީސް އޮފީހުގެ އިސް ބޭފުޅަކު ވިދާޅުވި ގޮތުގައި މިނިސްޓަރު ފައްޔާޒުގެ އިތުބާރު ނެތްކަމުގެ މައްސަލައަކީ ފައްޔާޒަށް މަގާމުގެ މަސްއޫލިއްޔަތު އަދާ ނުކުރެވި، އިތުބާރު ނެތިގެން ހުށައަޅަން މަސައްކަތް ކުރައްވާ ވޯޓެއް ނޫނެވެ. މި އުފުލޭ ސިޔާސީ ރާޅުގެ ބޭނުމަކީ ސަރުކާރަށް ޖެއްސުމެއް ކޮށްލުމެވެ.\nމައްސަލަ މިހާރު އޮތީ ތަފާތު ހާލަތެއްގައެވެ. ރައީސް ނަޝީދަށް ވަފާތެރި މެންބަރަކު ވިދާޅުވި ގޮތުގައި ފައްޔާޒުގެ މައްސަލަ ދޫކޮށެއް ނުލާނެ އެވެ. ކޮންމެ ގޮތަކަށް ނަތީޖާ ނިކުތް ނަމަވެސް ފައްޔާޒު "ބްރޯ" އަކަށް ވިޔަ ނުދީ ހުއްޓުވާނެ އެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް ޕޮލިޓިކްސް


IAS ge faidhaa dhe guna ithuruvejje\nމޯލްޑިވިއަންގެ މަތިންދާ ބޯޓެއް ވެލާނާ އިންޓަނޭޝަނަލް އެއާޕޯޓް ގައި: މޯލްޑިވިއަން އޮޕަރޭޓްކުރާ އައިއޭއެސްއަށް ވަނީ ފައިދާވެފައި -- އަހުމަދު ޝުރާއު | އަވަސް\nގައުމީ އެއާލައިން، މޯލްޑިވިއަން އޮޕަރޭޓް ކުރާ އައިލެންޑް އޭވިއޭޝަން ސާވިސަސް ލިމިޓެޑް (އައިއޭއެސް) އަށް މި އަހަރުގެ ފުރަތަމަ ކްއާޓަރުގައި ލިބުނު ސާފު ފައިދާ ދެގުނަ އިތުރުވެ ވެއްޖެ އެވެ.\nޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އިން ނެރެފައިވާ މި އަހަރުގެ ފުރަތަމަ ކްއާޓަރުގެ ސަރުކާރު ކުންފުނިތަކުގެ މާލީ ރިޕޯޓުގައިވާ ގޮތުން އައިއޭއެސްއަށް މި އަހަރުގެ ފުރަތަމަ ކްއާޓަރުގެ ލިބުނު އާމްދަނީ މިދިޔަ އަހަރާ އަޅާބަލާއިރު ވަނީ އެއް ޕަސެންޓް ވަނީ އިތުރުވެފަ އެވެ. މި އަހަރު އެ ކުންފުންޏަށް ވަނީ އާމްދަނީގެ ގޮތުގައި 541.5 މިލިއަން ރުފިޔާ ލިބިފަ އެވެ.\nއައިއޭއެސްއަށް މިދިޔަ އަހަރުގެ ފުރަތަމަ ކްއާޓަރުގައި ސާފު ފައިދާގެ ގޮތުގައި 52 މިލިއަން ރުފިޔާ ލިބިފައިވެ އެވެ. ނަމަވެސް މި އަހަރުގެ ފުރަތަމަ ކްއާޓަރުގައި ލިބުނު ސާފު ފައިދާ ވަނީ 104 މިލިއަން ރުފިޔާ އަށް އިތުރުވެފަ އެވެ. މިއީ މިދިޔަ އަހަރާ އަޅާބަލާއިރު 101 ޕަސެންޓުގެ އިތުރު ވުމެކެވެ.\nމި ރިޕޯޓުގައިވާ ގޮތުން އައިއޭއެސްގެ ފައިދާ އިތުރުވި މައިގަނޑު އެއް ސަބަބަކީ ހަރަދުތައް ކުޑަ ކުރުމެވެ. އެ ކުންފުނިން ސީދާ ކުރި ހަރަދުތައް ވަނީ 34 މިލިއަން ރުފިޔާ މަދުވެފަ އެވެ. އެއީ 10 ޕަސެންޓުގެ ދަށްވުމެކެވެ. މީގެ އިތުރުން މާކެޓިން އާއި ސޭލްސް އަށް ކުރި ހަރަދު ވެސް ވަނީ 41 ޕަސެންޓް ދަށްކޮށްފަ އެވެ. އަދި އެ ކުންފުނިން ދަރަނި ނެގި މިންވަރު ވެސް މި ކްއާޓަރުގައި މަދުވެފައިވާ ކަމަށް ރިޕޯޓުގައިވެ އެވެ.\nޕީސީބީ އިން ބުނެފައިވާ ގޮތުގައި މި ކްއާޓަރުގައި މޯލްޑިވިއަންގެ ފައިދާވި ނަމަވެސް އެ ކުންފުންޏަށް ކޭޝް ފްލޯ މެނޭޖު ކުރުމުގައި މައްސަލަތަކެއް ދިމާވެފައިވެ އެވެ.\nމާވަރުލު އެއްކޮޅު ދަތުރު 827 ރުފިޔާއަށް\nދިވެހިން ގެންނަ ފްލައިޓުތަކުގެ ޓިކެޓް ހެޔޮކޮށްފި


SunOnline: Kuda kudhinnah ihumaalu vumuge massala thah ithuru vejje\nކުޑަކުދިންނަށް އިހުމާލުވުމުގެ މައްސަލަތައް އިތުރުވެއްޖެ\nޝަފްނާ ހުސައިން 11 Jun 2021, 13:21\nމި އަހަރުގެ އޭޕްރީލް މަހު އެންމެ ގިނައިން ހުށަހަޅާފައި ވަނީ ކުޑަކުދިންނަށް އިހުމާލުވުމުގެ މައްސަލަތައް ކަމަށް، ޖެންޑާ މިނިސްޓްރީ އިން ބުނެފި އެވެ.\nޖެންޑާ އިން ވަނީ އޭޕްރީލް މަހު އެ މިނިސްޓްރީއަށް ރިޕޯޓުކޮށް އެޓެންޑުކޮށްފައިވާ މައްސަލަތަކުގެ ރިޕޯޓު އާންމުކޮށްފަ އެވެ. މިނިސްޓްރީގެ ތަފާސްހިސާބުތައް ދައްކާގޮތުން، އޭޕްރީލް މަހު ޖުމުލަ 177 މައްސަލަ ރިޕޯޓުކޮށް އެޓެންޑްކޮށްފައިވެ އެވެ.\nއޭގެ ތެރޭގައި ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 73 މައްސަލަ ހިމެނެ އެވެ. ޖެންޑާއިން ބުނީ އެބާވަތިގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އިހުމާލުވުމުގެ މައްސަލަތައް ކަމަށެވެ. އިހުމާލުވުމުގެ 25 މައްސަލައެއް އޭޕްރީލް މަހު ވަނީ ރިޕޯޓުކޮށްފަ އެވެ.\nއޭގެ އިތުރުން ޖިންސީ ހާނިއްކައިގެ 13 މައްސަލަ، ގެވެށި އަނިޔާގެ އަމަލެއް ކުރާތަން ކުއްޖަކަށް ދެއްކުން ނުވަތަ ފެނުމުގެ 11 މައްސަލަ، ނަފްސާނީ ހާނިއްކައިގެ 10 މައްސަލަ، ޖިސްމާނީ ހާނިއްކައިގެ ނުވަ މައްސަލަ، އެހެންކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ ދެ މައްސަލަ އަދި އެހެންކުދިންގެ ފަރާތުން އިންޓަނެޓް މެދުވެރިކޮށް ގަނާ ލިބުމުގެ މައްސަލައެއް ވެސް ހިމެނެއެވެ.\nކުޑަކުދިންގެ އަހުލާގާ ގުޅުން ހުރި 17 މައްސަލަ އެޕްރީލް މަހު ވަނީ ހުށަހަޅައިފަ އެވެ. އެފަދަ މައްސަލަތަކުގެ ތެރޭގައި ގަނާކުރުމުގެ 12 މައްސަލަ، ގެއިން ނުކުމެގެން ދިއުމުގެ އެއް މައްސަލަ އަދި ސްކޫލަށް ދާން ބޭނުންނުވުމުގެ އެއް މައްސަލަ ހިމެނެއެވެ.\nހައްގުތަކުން ކުޑަކުދިން މަހްރޫމުކުރުމުގެ ހަތް މައްސަލަ އެޕްރީލް މަހު ވަނީ ރިޕޯޓުކޮށްފައެވެ. އެއީ ބޯހިޔާވަހިކަން ފޯރުކޮށްދިނުމަށް ހުރަސްއެޅުމުގެ ހަތަރު މައްސަލަ އަދި ތައުލީމަށް ހުރަސްއެޅުމުގެ ތިން މައްސަލަ އެވެ.\nއާއިލީ 13 މައްސަލަ އެޕްރީލް މަހު މިނިސްޓްރީއަށް ވަނީ ހުށަހަޅައިފައެވެ. އެފަދަ މައްސަލަތަކުގެ ތެރޭގައި ކުދިން ބެލުމުގައި ޖެހޭ ހަތް މައްސަލަ، ކުދިންނާ ބައްދަލުނުކުރެވޭ ފަސް މައްސަލަ، އަދި ދަރިންނަށް ހަރަދު ދިނުމުގައި ދިމާވާ އެއް މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 37 މައްސަލަ އެޕްރީލް މަހު މިނިސްޓްރީއަށް ވަނީ ހުށަހަޅައިފަ އެވެ.\nއެފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ނަފްސާނީ އަނިޔާކުރުން ނުވަތަ އަނގަބަހުން އަނިޔާކުރުމުގެ މައްސަލަތަކެވެ. އެބާވަތުގެ 16 މައްސަލަ ވަނީ ރިޕޯޓުކޮށްފަ އެވެ.\nއޭގެ އިތުރުން، ޖިސްމާނީ އަނިޔާގެ 13 މައްސަލަ، ޖިންސީ ހާނިއްކަކުރުމުގެ ތިން މައްސަލަ، ގަދަކަމުން ޖިންސީ ގޯނާ ކުރުމުގެ ދެ މައްސަލަ، އިހުމާލުވުމުގެ އެއް މައްސަލަ، ނަހަމަ ގޮތުގައި ބޭނުންކުރުމުގެ އެއް މައްސަލަ އަދި ބިރުދެއްކުމުގެ ގޮތުން ކުރެވޭ ކަންކަމުގެ އެއް މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 22 މައްސަލަ އެޕްރީލް މަހު މިނިސްޓްރީ އަށް ވަނީ ހުށަހަޅައިފައެވެ.\nއަމިއްލަ ނަފުސަށް ގެއްލުންދިނުމާ ގުޅޭ އަށް މައްސަލަ އެޕްރީލް މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\nއޭޕްރީލް މަހު ތިން ކުއްޖަކު އާއިލާއާ ރީއިންޓަގްރޭޓް ކޮށްފައިވާ ކަމަށާއި އަދި އެއް ކުއްޖަކު ދައުލަތުގެ ބެލުމުގެ ދަށަށް ނަގާފައިވާ ކަމަށް ޖެންޑާ އިން ބުންޏެވެ. އަދި 18 އަހަރު ފުރިފައިވާ ކުއްޖަކު އެޕްރީލް މަހު ވަނީ ވަޒީފާގެ ފުރުސަތާއެކު މުޖުތަމައަށް ރުޖޫއަކޮށްފައެވެ.\nއެޕްރީލް މަހުގެ ނިޔަލަށް ދައުލަތުގެ ބެލުމުގެ ދަށުގައި ތިބީ ޖުމުލަ 216 ކުދިންނެވެ.


Dhuniye dhekunu bodethi hadhisathah - TrendingRED\n17 އޮކްޓޯބަރ 2017 - 18:00\nދުނިޔޭގައި އިންސާނުން ދިރިއުޅެމުންދާ އިރު ނުރައްކައުތެރި އަދި ކިތަންމެ ބޭނުންނުވާ ކާރިސާތަކާއިވެސް ދިމާވެއެވެ. ޤުދުރަތީ ނިޔާޢެއް އެއްވެސް އިންސާނަކަށް ކޮންޓްރޯލެއް ނުކުރެވޭނެއެވެ. މިގޮތުން މި ކާރިސާތަކަކީ ނުވަތަ ހާދިސާތަކަކީ އެތައް އާޢިލާތަކެއް ބިކަވެ އެތައް އާޢިލާތަކެއް ދުނިޔެއިން ނިމި އެތައްބައެއްގެ މުދާތައް ގެއްލިގެންދާކަމެކެވެ. ހާއްސަކޮށް އިޤްތިސާދީ ގެއްލުމަކީ އަގުކުރެވޭނެ ގެއްލުން ތަކެއް ނޫނެވެ. މިއީ އެ އިޤްތިސާދުތައް ފޫއަޅުވާލި ފަދަ ބޯޑެތި ކާރިސާތަކެކެވެ.\n1912 ވަނަ އަހަރު އެޓްލާންޓިކް ކަނޑުގައި އަޜަޤުވި މި ބޯޓަކީ އެ ބޯޓެއްގެ ފުރަތަމަ ދަތުރުވެސް މެއެވެ. މިއީ ދުނިޔޭގެ އެންމެންގެ މެދުގައި މަޝްހޫރު ހާދިސާޢެކެވެ. ﷲއަށް ގޮންޖަހައި ކަލާނގެއަށް ވެސް މި ބޯޓު ފައްތާނުލެވޭނެކަމަށް ބުނެ ބޮޑާކަމާ ކިބުރުވެރިކަމާއެކު ފެށި މިދަތުރު ނިމިގެން ދިޔައީ 1500 ފުރާނައާއިއެކުގައިއެވެ.\nޖައްވީ އުޅަނދު ޗެލަންޖަރުގޮވުން\nޖައްވީ އުޅަނދު ޗެލެންޖަރު ގޮވާފައިވަނީ ބިމުން އުދުއްސައިގަތްތާ 73 ސިކުންތުގެ ތެރޭގަ އެވެ. 28 ޖެނުއަރީ 1986 ގައި ހިނގި މި ހާދިސާ ހިނގައިފާ ވަނީ ފަންނީ ކުށެއްގެ ސަބަބުންނެވެ. މި ހާދިސާގައި ހަލާކުވި ތަންތަނާއި މެޝިންތަކާއި އުޅަނދު އަލުން ބަނުމަށްޓަކައި 5.5 ހާސްމިލިއަން ޑޮލަރު ޚަރަދުވި އެވެ.\nބީ2މަތިންދާބޯޓްވެއްޓުން\nބީ2މަރުކާގެ ސްޓިލްތު މަތިންދާ ބޯޓު ވެއްޓިފައިވަނީ 23 ފެބްރުއަރީ 2008 ވަނަ އަހަރު ގުއާމް ވައިގެ ބޭހުން އުދުއްސައިގަތް ތަނާ އެވެ. މިއީ ބޮންއަޅާ ބޯޓެކެވެ. މި ހާދިސާ ހިނގަން މެދުވެރިވި ސަބަބަކީ ތެތްފިނީގެ ސަބަބުން ބޯޓުގެ ކޮމްޕިޔުޓަރުގެ ބައެއް ބައިތަކުގެ މަސައްކަތް ހުއްޓުމެވެ. މިއީ ޖައްވުގައި ހިނގި އެންމެ އަގު ބޮޑު ހާދިސާ އެވެ. މި ބޯޓުގެ ދެ ޕައިލެޓުން ވެސް ކުޑައިން ފުންމާލައިގެން ސަލާމަތްވި އެވެ.\nމި ޖައްވީ އުޅަނދު ގޮވައިފާވަނީ ބިމަށް އަނބުރާ އަންނަނިކޮށް ޓެކްސަސް މަތީ އޮއްވަ އެވެ. މި އުޅަނދު ގޮވީ ފިޔަގަނޑުގައި އެޅުނު ލޯވަޅެއްގެ ސަބަބުންނެވެ.\nކޮންމެއަކަސްއިންސާނުންގެތާރީހުގައި ބޮޑެތި ހާދިސާތަކެއްހިނަގައިފިއެވެ. މިހާދިސަތަކުންއަޅުގަނޑުމެން އިންސާނުންވީ އިބްރަތްލިބިގަނެ ޝުކުރުވެރިވާށެވެ.


Correction: Palestine athunves Rajje bali vejje\nފަލަސްތީން އަތުންވެސް ރާއްޖެ ބަލިވެއްޖެ\nއަންހެން ގައުމީ ޓީމު ---\nއޮލިމްޕިކް ކޮލިފައިންގައި، ފަލަސްތީން އަތުންވެސް ރާއްޖެ ބަލި ވެއްޖެ އެވެ. ރާއްޖެ ބަލިވީ 2-1 ންނެވެ.\nރާއްޖެ ހިމެނޭ، ގުރޫޕް ޑީގެ ކޮލިފައިން ކުރިއަށް ދަނީ ފަލަސްތީންގަ އެވެ. ރާއްޖެ އާއި ފަލަސްތީންގެ އިތުރުން އެ ގުރޫޕްގައި ދެ ހިމެނެނީ އުރުދުން އާއި އިންޑޮނޭޝިއާ އެވެ. ރާއްޖެ ކުރިން ކުޅުނު ދެ މެޗުން ވަނީ ބަލިވެފަ އެވެ.\nމިއަދު ފަލަސްތީނާ ދެކޮޅަށް، ރާއްޖޭގެ ހަމައެކަނި ލަނޑު ކާމިޔާބު ކުރީ، މަރްޔަމް ރިފާ 'ރިފޫ' އެވެ. ކޮލިފައިންގެ ފުރަތަމަ ބުރު ރާއްޖެ ނިންމާލީ ފުލުގައި އޮވެގެންނެވެ. ދެ ވަނަ ބުރަށް ދަތުރުކުރީ އުރުދުން އާއި އިންޑޮނޭޝިއާ އެވެ.\nފުރަތަމަ މެޗުގައި އުރުދުން އަތުން ބަލިވީ، 6-0 ގެ ތަފާތު ބޮޑު ނަތީޖާއަކުންނެވެ. ދެ ދެ ވަނަ މެޗުގައި އިންޑޮނޭޝިއާ އާ ދެކޮޅަށް ތަފާތު ކުޑަ ކުރި އެވެ. ރާއްޖެ ބަލިވީ 3-1 ންނެވެ. އެ މެޗުގައި ރާއްޖޭގެ ކެޕްޓަން ފަދުވާ ޒާހިރު ވަނީ އިންޑޮނޭޝިއާ ކޮޅަށް މޮޅު ގޯލެއް ޖަހާފަ އެވެ. އެ ލަނޑަކީ ހަތަރު ގުރޫޕް ހިމެނޭ އޭޝިއާގެ ކޮލިފައިން ބުރުގައި ޖެހި އެންމެ މޮޅު ލަނޑެވެ.\nރާއްޖޭގެ ހާފުގެ ތެރެއިން، ލިބުނު ބޯޅަ ހިފައިންގެން އިންޑޮނޭޝިއާގެ ހާފުގެ ތެރެއަށް ވަދެ، އެ ޓީމުގެ ދެ ކުޅުންތެރިން ނައްޓާލުމަށް ފަހު ފަދުވާ ވަނީ، އެ ލަނޑު ޖެހުމަށްޓަކައި އިންޑޮނޭޝިއާގެ މުޅި ހާފު ކަޑަތުކޮށްފަ އެވެ.\nއެ ލަނޑު ޖެހުމަށް އޭނާގެ ހަލުވި ސުޕީޑްގެ ބޭނުންކޮށް، 90 މީޓަރު ކަޑަތު ކުރި އެވެ. އިންޑޮނޭޝިއާގެ ޕެނަލްޓީގެ އޭރިއާގެ ތެރެއަށް ވަދެ، އެ ޓީމުގެ ގޯލްގެ ކަނަށް ފަދުވާ ބޯޅަ ފޮނުވާލީ، ގޯލްކީޕަރަށްވެސް ފުރުސަތެއް ނުދީ އެވެ.


Foakaidhoo athun molhuve TC in alun leadfulhaakoffi | Mihaaru\nފޯކައިދޫގެ ކުޅުންތެރިއަކު ކައިރިން ޓީސީގެ ދަގަނޑޭ ބޯޅަ ހިފައިގެންދަނީ.--\nފޯކައިދޫ އަތުން މޮޅުވެ ޓީސީން އަލުން ލީޑުފުޅާކޮށްފި\n31 އޮކްޓޯބަރ 2018 - 00:292comments\nމުހައްމަދު ސާމިރުގެ ހެޓްރިކާ އެކު ދިރާގު ދިވެހި ޕްރިމިއާ ލީގުގައި މިރޭ ށ. ފޯކައިދޫ އަތުން 5-1 އިން ހޯދި ބޮޑު މޮޅާ އެކު ޓީސީ ސްޕޯޓްސް ކްލަބުން ލީގުގެ އެއް ވަނައިގައި އަލުން ލީޑުފުޅާކޮށްފި އެވެ.\nލީގުގައި ރޭ މާޒިޔާ ކުޅުނު މެޗުން މޮޅުވުމުން އެއް ވަނައިގައި ޓީސީގެ ލީޑުވަނީ ދެ ޕޮއިންޓަށް ކުޑަވެފަ އެވެ. އެކަމަކު މިރޭގެ މޮޅާ އެކު ޓީސީން ވަނީ އަލުން ފަސް ޕޮއިންޓަށް ލީޑުފުޅާކޮށްފަ އެވެ. ގައުމީ ޓީމު މެލޭޝިއާއާ ދެކޮޅަށް ކުޅޭ މެޗަށް މިރެއަށް ފަހު، ލީގު މެދުކަނޑާލިއިރު، ކޮންމެ ޓީމެއް ވަނީ 12 މެޗު ކުޅެފަ އެވެ. ބާކީ ކޮންމެ ޓީމަކަށް އޮތީ ހަތަރު މެޗެވެ.\nޓީސީ އެއް ވަނައިގައި އޮތީ 33 ޕޮއިންޓާ އެކު އެވެ. މާޒިޔާ ދެ ވަނައިގައި 28 ޕޮއިންޓާ އެކު އޮތްއިރު، ތިން ވަނައިގައި އޮތީ 26 ޕޮއިންޓާ އެކު އީގަލްސް އެވެ. ހަތަރު ވަނައިގައި އޮތް އެންމެ ފަހުގެ ޗެމްޕިއަން ނިއު އޮތީ 24 ޕޮއިންޓާ އެކު އެވެ. ފަސް ވަނައިގައި އޮތް ގްރީން ސްޓްރީޓްސް އަށް 21 ޕޮއިންޓް އޮތްއިރު، ހަ ވަނައިގައި އޮތް ވިކްޓަރީގެ އޮތީ 10 ޕޮއިންޓުގަ އެވެ. ހަތް ވަނައިގައި ފޯކައިދޫ ނުވަ ޕޮއިންޓާ އެކު އޮތްއިރު، އަށް ވަނައިގައި އޮތް ފ. ނިލަންދު އަށް ލިބިފައި ވަނީ ހަތް ޕޮއިންޓެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ މެޗުން މޮޅުވުމުގައި އެންމެ ބޮޑަށް ފަސޭހަވީ ކުރީކޮޅު ލަނޑެއް ޖެހުމުން ކަމަށާއި މުހިއްމީ ކޮންމެ ގޮތަކަށް ނަމަވެސް ތިން ޕޮއިންޓް ކަމަށެވެ. އަދި މި މެޗުގައި ހެޓްރިކް ހެދި ސާމިރުގެ ކުޅުމަށް ތައުރީފްކުރި އެވެ.\n"ޕެނަލްޓީ ލިބުނީމަ އަޝްފާގު ލައްވާ ނުޖެހުވީ ޓޮޕްސްކޯރާ ހޯދަން އަޝްފާގަށް ތަބަކަށް ލާފައި ދޭކަށެއް ނޫން. އޭނަ އަކީ އަމިއްލަ މަސައްކަތުން ލަނޑު ޖަހާ ކުޅުންތެރިއެއް. އަދި ޒުވާން ކުޅުންތެރިންނަށް ފުރުސަތު ދޭން ބޭނުންވާ ކުޅުންތެރިއެއް. ދެން މި މެޗުގައި ސާމިރު ވަރަށް މޮޅަށް ކުޅެފި. ޖުމްލަ ގޮތެއްގައި ހުރިހާ ކުޅުންތެރިން ވެސް ރަނގަޅަށް ކުޅުނު،" ނިޒާމްބެ ބުންޏެވެ.\n"ލީގުގައި އެއްވެސް ޓީމެއް ފަސޭހައެއް ނުވާނެ. ޓީސީން ވިސްނާނީ ފަސް ޕޮއިންޓުގެ ލީޑެއް އޮތަސް ވަރުގަދަ އަށް މި އޮތް ޓީމުތަކާ ދެކޮޅަށް ކުޅޭއިރު ޕޮއިންޓެއް ގެއްލުނަ ނުދޭން."\nމިރޭގެ މެޗުގެ ފުރަތަމަ ހަމަލާ ފޮނުވާލީ ޓީސީގެ އިޝާން އިބްރާހިމް (ސައްޓު) އެވެ. އޭނާ ފޮނުވާލި ބޯޅަ ދިޔައީ ބޭރަށެވެ. ޓީސީން ލީޑުނެގީ މެޗުގެ 12 ވަނަ މިނިޓްގައި އިބްރާހިމް މަހުދީ (ފޭދޫ އިއްބެ) ޖެހި ގޯލުންނެވެ. މުހައްމަދު އައްޒާމް ޖެހި ބޯޅަ ފޯކައިދޫ ކުޅުންތެރިއަކު ފައިގައި ޖެހިފައި އޭރިއާ ތެރެއިން ފޭދޫ އިއްބެ އަށް ލިބުމުން އޭނަ ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ. އެ ބޯޅަ އޮފްސައިޑް ކަމަށް ފޯކައިދޫ ކުޅުންތެރިން ވަނީ އެޕީލްކޮށްފަ އެވެ.\nޓީސީން ލީޑުނެގުމުން ފޯކައިދޫ އިން ބޯޅަ ހިފަހައްޓައިގެން ކުޅެން މަސައްކަތްކުރި އެވެ. ފޯކައިދޫ އަށް ކުޅޭ ތަޖުރިބާކާރު މިޑްފީލްޑަރު އަހުމަދު މުހައްމަދު މެޗުގެ 17 ވަނަ މިނިޓްގައި ޖެހި ބޯޅަ ދިޔައީ އަރިމަތިން ބޭރުންނެވެ. އޭގެ ތިން މިނިޓް ފަހުން ފޭދޫ އިއްބެ އަށް ދެ ވަނަ ލަނޑެއް ޖަހަން ލިބުނު ފުރުސަތުގެ ބޭނުން އޭނާ އަށް ނުހިފުނެވެ.\nޓީސީގެ ސާމިރު ގޯލަށް ބޯޅަ ފޮނުވާލަނީ.-- ފޮޓޯ: ހުސެއިން ނިޝާތު/ މިހާރު\nޓީސީން ލީޑުފުޅާކުރީ މެޗުގެ 41 ވަނަ މިނިޓްގައި މުހައްމަދު ސާމިރު ޖެހި ގޯލުންނެވެ. ކައުންޓަ އެޓޭކެއްގައި އަލީ އަޝްފާގު (ދަގަނޑޭ) ހުސްކޮށްލާފައި ސާމިރު އަށް ދިން ބޯޅަ އޭނާ ވަނީ ގޯލުގެ މަތީ ދާގަނޑަށް އަމާޒުކޮށްލައިފަ އެވެ. ފުރަތަމަ ހާފު ނިމުމުގެ ކުރިން ޓީސީ އަށް ތިން ވަނަ ލަނޑެއް ޖަހައިދޭން އަހުމަދު ރިލްވާން (ބެން) އަށް ހުސްކޮށް ލިބުނު ފުރުސަތުން އޭނާ ޖެހި ބޯޅަ ދިޔައީ ހުރަސްދަނޑި މަތިންނެވެ.\nދެ ވަނަ ހާފްގައި ޓީސީގެ ފުރަތަމަ ހަމަލާ ފޮނުވާލީ ދަގަނޑޭ އެވެ. މެޗުގެ 51 ވަނަ މިނިޓްގައި ދަގަނޑޭ ޖެހި ބޯޅައެއް ފޯކައިދޫގެ ކީޕަރު ޕާކިސްތާނުގެ ހަނީފް ސާގިބް ވަނީ މަތަކޮށްފަ އެވެ. އެކަމަކު އޭގެ ފަހުން ހަތަރު މިނިޓް ތެރޭ ދެ ލަނޑު ޖަހައި ސާމިރު ވަނީ އޭނާގެ ހެޓްރިކް ފުރިހަމަކޮށްފަ އެވެ. ސާމިރު އޭނާގެ ހެޓްރިކް ފުރިހަމަކުރި ލަނޑު ޖެހީ ޕެނަލްޓީ އަކުންނެވެ. މި ޕެނަލްޓީ އަކީ ދަގަނޑޭ އަށް ކުރި ފައުލަކަށް ދިން ޕެނަލްޓީ އެކެވެ.\nއޭގެ ފަހުން ފޭދޫ އިއްބެ އާއި ދަގަނޑޭ ފޮނުވާލި ހަމަލާތައް ދިޔައީ ކާމިޔާބުނުވެ އެވެ. ފޭދޫ އިއްބެ ފޮނުވާލި ބޯޅަ ކީޕަރު ހަނީފް މަތަކުރިއިރު، ދަގަނޑޭ ޖެހި ޝޮޓް ދިޔައީ އަރިމަތިން ބޭރުންނެވެ.\nފޯކައިދޫ އަށް ލަނޑު ޖަހައިދޭން މެޗުގެ 70 ވަނަ މިނިޓްގައި އެ ޓީމުގެ އަހުމަދު އުސާމް އަށް ރަނުގެ ފުރުސަތެއް ލިބުނެވެ. އޭނާ ޖެހި ބޯޅައިގައި ބާރެއް ނެތްއިރު ޓީސީގެ ކީޕަރު އިބްރާހިމް ނަދީމް ވަނީ ފަސޭހައިން އެ ބޯޅަ އަތަށް ނަގައިފަ އެވެ. ނަދީމް ކުޅެން އެރީ ޓީސީގެ އެއް ވަނަ ކީޕަރު ނޭޕާލްގެ ކިރަން ކުމާރުގެ ބަދަލުގައި ދެ ވަނަ ހާފުގަ އެވެ.\nޓީސީގެ ފަސް ވަނަ ލަނޑު ޖެހީ މެޗުގެ 77 ވަނަ މިނިޓްގައި ދަގަނޑޭ އެވެ. އޭނާ މި ލަނޑު ޖެހީ ފޯކައިދޫގެ ތިން ކުޅުންތެރިން ކައިރިން ނާއްޓާލުމަށް ފަހު އެވެ. އޭގެ ދެ މިނިޓް ފަހުން ދަގަނޑޭ ދެ ވަނަ ލަނޑެއް ޖަހަން ފޮނުވާލި ބޯޅަ ކީޕަރު ހަނީފް ވަނީ ހުއްޓުވައިފަ އެވެ.\nފޯކައިދޫގެ ހަމައެކަނި ލަނޑު މެޗުގެ ފަހު މިނިޓްގައި ޖެހީ އުސާމް އެވެ. އެ ޓީމުގެ ޖައިލަމް މުހައްމަދު (އޮގީ) ހުސްކޮށްލާފައި ދިން ބޯޅަ އުސާމް ވަނީ ފަސޭހަކަމާ އެކު ގޯލަށް ފޮނުވާލައިފަ އެވެ. މެޗުގެ ކުޅުން ނިމުނު ފަހުން ދެ ޓީމުގެ ކުޅުންތެރިން ސަލާމްކޮށްފައި ދަނޑުން ފޭބި ވަގުތު ފޯކައިދޫގެ ކީޕަރު ހަނީފް މެޗުގެ ރެފްރީ އާދަމް ފަޒީލާ ބޭއަދަބީ ބަހުން މުއާމަލާތު ކުރުމުން އޭނާ އަށް ވަނީ ރަތް ކާޑެއް ދައްކައިފަ އެވެ.\nފޯކައިދޫގެ ކޯޗު އަލީ ނިސްތާރު ބުނީ އެ ޓީމުގެ ކުޅުންތެރިން ވަރަށް ހިތްވަރުކުރި ކަމަށާއި މައްސަލަ ދިމާވީ މާ ބޮޑަށް އެޓޭކިން ގޭމަކަށް ވިސްނުމުން ކަމަށެވެ.\n"ތަންކޮޅެއް ރަނގަޅުވީސް ކަންނޭނގެ ތަންކޮޅެއް ޑިފެންސިވްކޮށް ނިކުތްނަމަ. އަސްލު ކޮންމެ މެޗަަކަށް ވެސް ނުކުންނަނީ މެޗު ނެގުމުގެ ވިސްނުމުގައި. މިއަދު ދެން ތަންކޮޅެއް މިސްޓޭކް ވެސް ގިނަވީ. ފޯކައިދޫގެ ވިސްނުމަކީ މެޗަކަށް ފަހު މެޗެއް. ނިލަންދޫ މެޗު އިނީ އެންމެ ފަހުން،" ނިސްތާރު ބުންޏެވެ.\nލީގުގެ ކުޅުން އަލުން ދެން ފަށާނީ އަންނަ މަހު ހަތް ވަނަ ދުވަހު އެވެ.\nއިތުރު ލިޔުންތައް ދިރާގު ދިވެހި ލީގު ޓީސީ ސްޕޯޓްސް ށ. ފޯކައިދޫ ދިރާގު ދިވެހި ޕްރިމިއާ ލީގު 2018\nބޮޑު މޮޅަކާ އެކު ޓީސީން ލީޑު ދަމަހައްޓައިފި